Klausimas, į kurį atsakoma žodžiu, Nr. O-0114/2010
Komisijai
Darbo tvarkos taisyklių 115 straipsnis
Brian Simpson
Transporto ir turizmo komiteto vadu Tema: Direktyvos 2008/6/EC įgyvendinimas siekiant suformuoti pašto paslaugų vidaus rinką
Remiantis Direktyvos 2008/6/EC nuostatomis, pašto paslaugų vidaus rinka bus visiškai suformuota iki 2010 m. gruodžio mėn. ir taps prieinama kiekvienam pašto operatoriui. Kaip Komisija užtikrins, kad valstybės narės tikrai atvers savo rinkas? Direktyvoje, be kita ko, taip pat reikalaujama, kad valstybės narės užtikrintų geras darbo sąlygas ir teiktų patikimas universaliąsias paslaugas. Kaip Komisija užtikrins, kad valstybės narės išsaugos socialines sąlygas tiek viešojo, tiek privataus sektoriaus pašto darbuotojams ir kad visi operatoriai laikysis visų darbo ir socialinių standartų, įskaitant šiuo metu nacionaliniu lygmeniu galiojančias socialinio draudimo sistemas, bei juos įgyvendins?
Ar Komisija atliks pašto paslaugų rinkos atvėrimo poveikio vertinimą, remdamasi Lisabonos sutarties 9 straipsniu, kuriame nustatyta, kad formuodama politiką ir ją įgyvendindama Europos Sąjunga atsižvelgia į reikalavimus, susijusius su tinkamos socialinės apsaugos užtikrinimu? Be to, remiantis direktyva, valstybės narės turėtų atlikti tyrimus dėl grynųjų sąnaudų, susijusių su įsipareigojimu teikti universaliąsias paslaugas, apskaičiavimo ir dėl būdų, kurie buvo pasirinkti siekiant padengti šių grynųjų sąnaudų finansavimą. Kada, Komisijos nuomone, valstybės narės jai pateiks šiuos tyrimus?
Kaip Komisija gali garantuoti, kad valstybės narės užtikrins, jog korespondencija bus surenkama iš klientų ir pristatoma klientams visur, įskaitant atokias kaimo vietoves, bent penkias dienas per savaitę, kaip reikalaujama pagal universaliųjų paslaugų įsipareigojimą?
Europos ekonomika vis dar patiria nemažai sunkumų dėl finansų krizės. Ar Komisija gali parengti direktyvos įgyvendinimo pažangos ataskaitą (iki 2013 m. gruodžio 31 d., kaip numatyta 23 straipsnyje), kurioje būtų nurodyti sunkiausi įgyvendinimo etapai, susiję su krize, ypatingą dėmesį skiriant ekonominiams ir socialiniams klausimams?
OL L 52, 2008 2 27, p. 3.