7.12.2005
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Francis Wurtz
GUE/NGL frakcijos vardu
Dėl: 2006 m. Komisijos teisėkūros ir darbo programos
Europos Parlamento rezoliucija dėl 2006 m. Komisijos teisėkūros ir darbo programos
Europos Parlamentas ,
–
atsižvelgdamas į 2006 m. Komisijos teisėkūros ir darbo programą,
–
atsižvelgdamas į savo Darbo tvarkos taisyklių 103 straipsnio 2 dalį,
A.
kadangi Komisijos programa pasižymi ryškia tendencija panaikinti reguliavimą ir nepateikia jokių socialinės politikos pasiūlymų;
B.
kadangi Lisabonos strategija yra pagrindinė priemonė, kuria ES skatinamas viešųjų paslaugų liberalizavimas ir bloginamos darbuotojų teisės;
C.
kadangi Komisija savo darbo programoje socialinės politikos klausimams spręsti siūlo tik keturis teisiškai neįpareigojančius veiksmus, bet nesiūlo nė vienos teisėkūros iniciatyvos;
D.
kadangi Komisijos „D planas“ visų pirma skirtas vėl pradėti Konstitucijos patvirtinimo procesą ir neišreiškia piliečių lūkesčių;
E.
kadangi stabilumo pakto padariniai dar labiau pablogina socialines problemas, ypač užimtumo, socialinės atskirties ir vystymosi skirtumus;
F.
kadangi Jungtinės Karalystės pirmininkavimo pasiūlymai dėl 2007–2013 m. finansinės perspektyvos dar labiau pablogina pradinius Komisijos pasiūlymus, kurie išsiplėtusios Europos sąlygomis labai stokojo socialinių, ekonominių ir aplinkos apsaugos uždavinių;
Gerovė
1.
mano, kad atskirų šalių pertvarkos programos pagal pataisytą Lisabonos strategijos planą gali tapti varomąja jėga ir pagrįsti tokias pat darbo rinkos ir socialinės apsaugos reformas tose valstybėse narėse, kuriose pasireikš žalingi padariniai ekonomikoje ir socialinėje srityje;
2.
ragina tinkamai įvertinti liberalizavimo direktyvų poveikį socialinei sričiai, aplinkos apsaugai ir ekonomikai; kritikuoja Komisijos ketinimą siūlyti tolesnio liberalizavimo projektus (pvz., pašto paslaugų vidaus rinka, laisvas prekių judėjimas zonoje, kurioje nevykdomas derinimas, finansinės paslaugos);
3.
labai apgailestauja, kad Komisija neįtraukė Paslaugų direktyvos projekto į vidaus rinką, o Pašto paslaugų direktyvos – į neseniai sudarytą ketinamų atsisakyti pasiūlymų sąrašą; ragina Komisiją, kaip savo indėlio siekiant iš tiesų „geresnio reglamentavimo“, atsisakyti šių labai prieštaringų ir sudėtingų projektų;
4.
yra susirūpinęs dėl Komisijos pasirinkto būdo kontroliuoti valstybės teikiamą paramą; primygtinai reikalauja, kad šios srities Komisijos politika nekeltų grėsmės visuotinės svarbos ir visuotinės ekonominės svarbos interesų prievolėms valstybėse narėse;
5.
ragina Komisiją prisidėti, kad būtų išvengta valstybių narių lenktyniavimo mokesčių srityje; įspėja, kad šis procesas kelia grėsmę visų valstybių narių mokesčių bazėms, o tolesnis galimas padarinys – per mažos valstybių investicijos;
6.
primena Komisijai, kad stiprios MVĮ yra gyvybiškai svarbios siekiant sukurti daugiau darbo vietų ir būtinos siekiant mokslinių tyrimų ir technologijų pažangos; yra susirūpinęs, kad Komisija daugiausia dėmesio skiria didelėms kompanijoms; visiškai nepritaria Komisijos požiūriui, kad ypatingą dėmesį reikia skirti gynybos pramonei;
7.
griežtai prieštarauja, kad būtų kuriama Europos gynybos produktų rinka, ir skelbiamam pasiūlymui dėl viešųjų pirkimų gynybos srityje; pažymi, kad Europai kur kas labiau reikia tvirtos nusiginklavimo politikos ir ginklų pramonės pertvarkos;
Solidarumas
8.
tikisi, kad Komisija pritars Parlamento pasiūlymui dėl teisėkūros veiksmų, įtrauktam į jo rezoliuciją dėl Socialinės politikos 2006–2010 m. darbotvarkės;
9.
išreiškia susirūpinimą dėl Komisijos ketinimo parengti darbo teisės raidai skirtą Žaliąją knygą, kurios tikslas būtų ,,supaprastinti ir modernizuoti“ darbo teisę, ir mano, kad šia Žaliąja knyga turėtų būti siekiama užtikrinti geresnę darbuotojų teisių apsaugą ir pataisyti dėl nestandartinių darbo sutarčių įvedimo (pvz., darbo sutartis projektams atlikti, sąlyginė, nesaugi bei terminuota sutartis) susidarusią padėtį;
10.
yra susirūpinęs dėl atvirojo koordinavimo metodo (AKM) racionalizavimo, supaprastinamo ir sinchronizavimo socialinės įtraukties, pensijų ir sveikatos priežiūros srityse, kadangi tai gali reikšti, kad dar labiau susilpnės kovos su skurdu ir socialine atskirtimi vaidmuo ir socialinės apsaugos pensijų planų ir sveikatos priežiūros srityse ir vietoje visuotinio prieinamumo ir kokybės sustiprės „subalansuoto finansavimo“ (t.y., skatinimo mažinti išlaidas ir rizikos privatizavimo) tendencija;
11.
ragina Komisiją atsisakyti pasiūlymo savo persvarstyti direktyvą dėl darbo laiko; tikisi, kad Komisija parengs naują pasiūlymą, kuriame bus atsižvelgta į Europos Teisingumo Teismo nutartį, kurioje budėjimo laikas traktuojamas kaip darbo laikas, kuriuo bus panaikinami atsisakymo straipsniai, sumažintas išlygų skaičius ir kuriuo bus siekiama derinti darbą su asmeniniu gyvenimu ir mažinti maksimalų darbo valandų skaičių per savaitę;
12.
ragina Komisiją numatant žemės ūkio politikos strategijos gaires valstybėse narėse laikytis nepriklausomybės nuo maisto gamintojų ir maisto saugos principo; mano, kad reforma vyno, vaisių ir daržovių, bananų ir cukraus sektoriuose yra nepriimtina, kadangi grindžiama išimtinai sutaupytomis biudžeto lėšomis ir PPO derybų perspektyva;
13.
atkreipia dėmesį, kad 2006 m. Komisija įvertins ekonominę žuvininkystės sektoriaus padėtį ir bendros žuvininkystės politikos įgyvendinimą po 2002 m. reformos; yra labai susirūpinęs dėl žuvininkystės sektoriaus ekonomikos krizės ir prašo Komisiją atsižvelgti į šį 2006 m. įvertinimą ir pasiūlyti konkrečias priemones remti ir suteikti impulsą pakrantės žuvininkystei ir mažiau palankioje padėtyje esantiems ir nuo šio sektoriaus priklausantiems regionams, dar kartą prašo Komisiją kuo greičiau pateikti priemones, skirtas kompensuoti dėl pakilusių naftos kainų didėjančias laivyno eksploatavimo išlaidas; apgailestauja, kad nesiūloma jokių priemonių kompensuoti ekonominiam ir socialiniam poveikiui, kurį daro su atkūrimo planais susijusios laivynų veiklos sustabdymas;
14.
primena Komisijos ketinimą pateikti pasiūlymą dėl naujos, visapusiškesnės ir ambicingesnės tvariosios raidos strategijos, kurį Komisija išsakė gavusi pavasarį posėdžiavusios Europos Vadovų Tarybos prašymą;
15.
mano, kad tvariosios raidos strategijai svarbu geriau pasinaudoti papildomųjų veiksmų ir politikos sąveika ir taip pat pabrėžia, kad turi būti tinkamai atsižvelgiama į klimato kaitą ir nykstančią biologinę įvairovę; mano, kad strategija turi apimti ilgalaikius planus, aiškius tikslus, uždavinius ir veiksmingus priežiūros mechanizmus;
16.
dar kartą patvirtina klimato kaitos problemos reikšmę ir Kioto protokolo įsipareigojimo vykdymo svarbą; pabrėžia, kad, siekiant stipriai sumažinti CO2 išsiskyrimą, laikotarpiui po 2012 m. turi būti nustatyti transporto sektoriaus apribojimai;
Saugumas
17.
yra įsitikinęs, kad geriausias būdas nugalėti terorizmą – tai prevenciniai į jo ištakas – skurdą, vargą, socialinę neteisybę ir nelygybę, politinių ir etninių interesų nepaisymą ir žmogaus teisių pažeidimus – nukreipti veiksmai; taip pat veiksmai siekiant skatinti dialogą ir remti taikos procesus;
18.
pabrėžia, kad jau daug nuveikta kovos su terorizmu ir nusikaltimais srityje; pažymi, kad tai turėtų tapti pavyzdžiu siekiant remti ir skatinti piliečio laisves tam, kad toliau nesilpnėtų žmogaus teisių apsauga ir teisinės valstybės principai ir siekiant išvengti riboto požiūrio į saugumą teisingumo ir laisvės sąskaita;
19.
griežtai atsisako pritarti DNR, pirštų antspaudų, balistikos, telefonų numerių, transporto priemonių registravimo numerių ir piliečių registrų sričių prieinamumo principo įgyvendinimo planui, nes trūksta informacijos apie pagrindines teises ir pajėgumų, kurie tas teises saugotų;
20.
pabrėžia, kad, prieš įvedant naujas priežiūros priemones, skubiai reikia priimti pagrindų direktyvą dėl duomenų apsaugos, kuri suteiktų trečiojo ramsčio sričiai tokią pat apsaugą, kaip ir pirmojo ramsčio sričiai (Direktyva 95/46/EB);
Mūsų pasienio regionų saugumas ir gerovė
21.
pritaria sprendimui pradėti stojimo derybas su Kroatija ir Komisijos rekomendacijai suteikti Buvusiajai Jugoslavijos Respublikai Makedonijai šalies kandidatės statusą; patvirtina, kad tai Parlamento pageidavimas, kad Rumunija ir Bulgarija 2007 m. sausio 1 d. įstotų į Europos Sąjungą tuo atveju, jeigu šios dvi šalys įvykdytų Stojimo sutarties sąlygas, ypač sąlygas dėl žmogaus ir demokratijos teisių;
22.
tikisi, kad Komisija kruopščiai ir išsamiai nagrinės, ar Turkija veiksmingai įgyvendina teisės nuostatas, ypač dėl žmogaus teisių ir pagrindinių laisvių, teisinės valstybės principus ir demokratiją; ragina Komisiją primygtinai reikalauti, kad būtų visiškai įgyvendintas Ankaros protokolas ir parengtas pirmojo derybų etapo kalendorinis planas ir konkretus patikrinamas Kopenhagos politinių kriterijų praktinio įgyvendinimo kalendorinis planas ir nedelsiant pripažinta Kipro Respublika;
Pasauliniai įsipareigojimai
23.
mano, kad ES pasauliniai įsipareigojimai yra galimybė formuoti taikos, solidarumo, tarptautinės teisės laikymosi ir JT vaidmens stiprinimo, sąžiningos prekybos ir lygių galimybių politiką;
24.
ragina karinių ir ribojamųjų sumetimų sąlygojamą saugumo strategiją pakeisti civiline saugumo sistema, kurioje nagrinėjamos ekonominės, socialinės, ekologinės, etninės ir kultūrinės konfliktų priežastys ir taikomas prevencinis veikimo būdas; prašo, kad šiuo požiūriu būtų dar kartą apsvarstyta Europos Sąjungos saugumo strategija;
25.
atkreipia dėmesį į Komisijos ketinimą parengti naujas iniciatyvas siekiant užkirsti kelią masinio naikinimo ginklų platinimui ir skatinti nusiginklavimą ir saugumą; ragina ES ir valstybes nares skatinti ir vykdyti pasaulio branduolinį nusiginklavimą ir sukurti nebranduolinę zoną ir ne tik raginti kitus nusiginkluoti, bet ir aktyviai remti visuotinį esamų ginklų kontrolės ir nusiginklavimo procedūrų įgyvendinimą, ypač Branduolinio ginklo neplatinimo sutarties 2 straipsnio įgyvendinimą; ragina Tarybą ir Komisiją ryžtingai imtis naujų iniciatyvų, skatinančių Visuotinio branduolinių bandymų uždraudimo sutarties įsigaliojimą, nuoseklų cheminių ginklų uždraudimo sutarties įgyvendinimą, priešpėstinių minų uždraudimo sutarties taikymą visame pasaulyje ir iniciatyvas kontroliuoti prekybą šaulių ginklais;
26.
nerimauja dėl to, kad Komisijos programoje visiškai nekalbama apie žmogaus teisių apsaugą ir skatinimą; ragina, kad straipsnis dėl žmogaus teisių būtų įtrauktas į visus naujus Europos Sąjungos ir trečiųjų šalių susitarimus ir mano, kad Europos Parlamentą reikia aktyviau įtraukti į atitinkamų esamų susitarimų nuostatų laikymosi stebėjimo ir į tokių susitarimų atitinkamų derybinių pozicijų rengimo procesą;
27.
tikisi, kad Komisija pateiks konkrečių pasiūlymų užtikrinti tam, kad žymiai didėtų Europos Sąjungos vaidmuo siekiant teisingo ir ilgalaikio Vidurio Rytų konflikto sprendimo derantis dėl tvirto galutinio taikos susitarimo be išankstinių sąlygų, grindžiamo taikiu dviejų demokratinių, nepriklausomų ir gyvybingų valstybių – Izraelio ir Palestinos – sambūviu turint saugias ir pripažintas sienas, kaip nurodyta Artimųjų Rytų taikos kelio (angl. Roadmap for Peace ) plane;
28.
ragina Komisiją pateikti bendrijos programų ir Afganistane jau įgyvendintos finansinės paramos kokybinį ir kiekybinį rezultatų vertinimą ir pateikti atnaujintą vidutinio laikotarpio strategiją, apimančią pasiūlymą, kaip, atsižvelgiant į Europos Parlamento keliose rezoliucijose išdėstytus prioritetus, galima būtų padidinti ES paramos Afganistano rekonstrukcijai veiksmingumą;
29.
ragina Komisiją imtis aiškių veiksmų siekiant nedelsiant ir visiškai panaikinti mažiau išsivysčiusių šalių skolą ir atsižvelgti į tautų raginimus parengti strategiją, kuri parama skatintų ne liberalizavimą ir nedemokratinę priklausomybę; pažymi, kad Pasaulio prekybos organizacijos derybos suteikia galimybę iš naujo pradėti mažinti naujas prekybos ryšių liberalizavimo kliūtis ir skatinti solidaresnius ryšius, grindžiamus ne žodžiais, bet veiksmais;
30.
kritikuoja Komisijos vadinamojo geresnio reguliavimo politiką, kuria siekiama vien tik sukurti verslui palankesnę kontroliuojamąją aplinką; pakartoja nuostatą, kad, atliekant poveikio vertinimus, reikia kuo labiau atsižvelgti į socialinę ir vartotojų apsaugą bei aplinkosaugą; pažymi, kad kontroliuojamoji aplinka turi būti skaidri ir aukštos kokybės; mano, kad šis klausimas turėtų tapti svarbiu ES politikos tikslu;
31.
griežtai kritikuoja Komisijos pranešimą, kuriame siūloma dar kartą išnagrinėti direktyvą dėl laikinų darbuotojų darbo sąlygų; mano, kad tai yra klaidingas ženklas Tarybai atsisakyti savo pozicijos ir priimti šią direktyvą nepaisant nesutarimų dėl paslaugų direktyvos;
°
°
°
32.
paveda Pirmininkui perduoti šią rezoliuciją Komisijai ir Tarybai.
