C. Malmström atsakymas Komisijos vardu
(2011 m. lapkričio 29 d.)
2011 m. rugsėjo 16 d. Komisijos pasiūlymo tikslas – stiprinti erdvės be vidaus sienų kontrolės (Šengeno erdvės) valdymą ir sudaryti sąlygas, kad būtų galima reaguoti į išimtines aplinkybes, dėl kurių kyla pavojus visam Šengeno bendradarbiavimo procesui, neribojant laisvo asmenų judėjimo. Pasiūlymai šiuo metu svarstomi Europos Parlamente ir Taryboje.
Į pasiūlymus įtrauktas siūlomas Šengeno sienų kodekso dalinis pakeitimas, kuriuo numatomas visai Sąjungai bendras mechanizmas, kuriuo reglamentuojamas vidaus sienų kontrolės išimtinis atnaujinimas. Remiantis siūlomais pakeitimais, bet koks sprendimas atnaujinti vidaus sienų kontrolę gali būti priimamas tik Komisijos sprendimu pagal komitologijos procedūrą, išskyrus atvejus, kai dėl skubos būtina nedelsiant imtis veiksmų – tokiu atveju valstybė narė sprendimą galėtų priimti savarankiškai, tačiau ne ilgesniam nei penkių dienų laikotarpiui. Tai skirtųsi nuo dabartinės padėties, kai būtina konsultuotis ir pranešti apie nacionalinius sprendimus atnaujinti vidaus sienų kontrolę iki 30 dienų (ar ilgiau, jeigu numatoma grėsmė gali trukti ilgiau). Be to, siūlomu keitimu patvirtinama ir aiškiai nurodoma, kad vidaus sienų kontrolės priemonės turėtų būti atnaujinamos tik laikinai, būtų griežtai ribotos apimties ir taikomos tik kaip kraštutinės priemonės prieš tai išnagrinėjus galimybę taikyti alternatyvias priemones, ir tik jeigu kontrolės atnaujinimas būtinas siekiant sušvelninti rimtą grėsmę viešajai tvarkai arba vidaus saugumui Sąjungos arba nacionaliniu lygmeniu.
Jeigu gerbiama Parlamento narė daro prielaidą, kad priėmus siūlomo pakeitimo pasiūlymą valstybė narė nesilaikytų sprendimo išimtinėmis aplinkybėmis atnaujinti vidaus sienų kontrolę arba jeigu taikytų savarankiškai priimtą sprendimą atnaujinti sienų kontrolę ilgiau nei penkias dienas negavusi leidimo pratęsti priemonių taikymą Sąjungos sprendimu, tai pažeistų Sąjungos teisę ir Komisija, kaip sutarčių sergėtoja, imtųsi tinkamų teisinių priemonių, kad būtų užtikrinta, jog visiškai laikomasi Sąjungos teisės, įskaitant prireikus klausimo nagrinėjimą Teisingumo Teisme.
