EP patvirtino O. Juknevičienės ataskaitą apie gyventojų surašymo tvarką
Socialinė politika
2008-02-20 - 12:59
Trečiadienį Europos Parlamentas patvirtino Onos Juknevičienės (Liberalų ir demokratų aljansas) parengtą ataskaitą apie reglamentą dėl gyventojų ir būstų surašymo tvarkos. Šiuo reglamentu siekiama užtikrinti, kad skirtingose ES šalyse atliktų gyventojų surašymų duomenys būtų patikimi ir lengvai palyginami.
Reglamente pažymima, kad valstybių teikiami duomenys ES statistikos agentūrai „Eurostat“ turėtų būti aktualūs, tikslūs, aiškūs, savalaikiai, nuoseklūs ir palyginami. Dokumente papildytos ir sukonkretintos būstų, pastatų, įprastinės gyvenamosios vietos sąvokos. Kartu sugriežtinta renkamų duomenų apsauga. Nurodomos surašyme privalomos duomenų kategorijos, o rekomenduojamos kategorijos, dėl kurių buvo kilę nesutarimų, ataskaitoje neminimos – valstybės turės dėl jų apsispręsti pačios. Ši ataskaita jau buvo aptarta 2007 m. gruodžio 10 d. plenariniame posėdyje. EP nuomonės pranešėja šiuo klausimu Ona Juknevičienė tuomet stebėjosi: „Ar galėtume mes šiandien patvirtinti sau – o taip, atrodo, yra – kad iki šiol neturėjome patikimos statistikos, kad iki šiol nežinojome, kiek mūsų Bendrijoje gyvena žmonių ir kokiuose būstuose jie gyvena?“ Deputatė pažymėjo, jog šis reglamentas įgalins pateikti detalų gyventojų struktūros ir ypatumų vaizdą, kad būtų galima geriau planuoti daugelio Bendrijos politikos sričių plėtrą. Pagal gyventojų skaičių nustatoma balsavimo dauguma ES Taryboje. Kokybiški regioninio lygio duomenys taip pat leis nuspręsti, kurie regionai atitinka reikalavimus ES paramai gauti, bei įvertinti regioninės sanglaudos pažangą. Šis reglamentas savo ruožtu leis surinkti kokybiškus ir palyginamus duomenis apie gyventojų būstus – nustatyti energijos, vandens ir kitų paslaugų vartotojus, įvertinti butų pasiūlą ir paklausą, taip pat numatyti finansų ir statybos poreikį. O. Juknevičienė tęsė: „Paskutinis surašymas 2001 m. buvo pagrįstas džentelmenišku sutarimu ir nedavė jokių teigiamų rezultatų. Duomenys yra neišsamūs, nepatikimi, sunkiai palyginami, [atspindi] skirtingus laikotarpius. Todėl ir kyla abejonių, kad Bendrijos lėšos paskirstytos ir panaudotos nepagrįstai. [...] Žmonės turi būti tikri, kad bendra statistinė sistema yra patikima ir reikalinga jų gerovei. Svarbu, kad surinkti duomenys būtų griežtai saugomi ir naudojami tik pagal paskirtį.“ Dėl šio reglamento pasiektas sutarimas su ES Taryba, todėl jis turėtų įsigalioti netrukus.
Ona JUKNEVIČIENĖ (ALDE, LT) A6-0471/2007
Dėl gyventojų ir būstų surašymų
Bendro sprendimo procedūra, pirmasis svarstymas.
Svarstyta: 2007-12-10.
Balsavimas: 2008-02-20
20080219IPR21735
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
