P6_TA(2007)0385
Bangladešas
B6-0333 , 0335 , 0338 , 0341 , 0344 ir 0346/2007
2007 m. rugsėjo 6 d. Europos Parlamento rezoliucija dėl Bangladešo
Europos Parlamentas
, –
atsižvelgdamas į savo ankstesnes rezoliucijas dėl Bangladešo, ypač į savo 2006 m. lapkričio 16 d. rezoliuciją OL C 314 E, 2006 12 21, p. 377.
,
–
atsižvelgdamas į tai, kad galioja nepaprastoji padėtis, kurią 2007 m. sausio 11 d. paskelbė laikinoji Bangladešo vyriausybė,
–
atsižvelgdamas į pirmininkaujančios valstybės 2007 m. sausio 16 d. deklaraciją ES vardu dėl pastarųjų politinių įvykių Bangladeše,
–
atsižvelgdamas į ES trejeto 2007 m. birželio mėn. vizitą į Bangladešą,
–
atsižvelgdamas į Europos bendrijos ir Bangladešo Liaudies Respublikos bendradarbiavimo susitarimą dėl partnerystės ir vystymosi OL L 118, 2001 4 27, p. 48.
,
–
atsižvelgdamas į 2007 m. liepos 17 d. JT Generalinio Sekretoriaus pareiškimą dėl Bangladešo,
–
atsižvelgdamas į Darbo tvarkos taisyklių 115 straipsnio 2 dalį,
A.
kadangi 2007 m. sausio 29 d. Aukštojo teismo sprendimu 2007 m. sausio 22 d. turėję vykti Bangladešo parlamento rinkimai buvo atidėti dėl su jais susijusio smurto ir kadangi dabar paskelbta, kad jie įvyks iki 2008 m. pabaigos;
B.
kadangi prieš įvedant nepaprastąją padėtį politinė padėtis galėjo būti apibūdinama taip: pagrindinių politikos veikėjų atsisakymas dalyvauti dialoge, asmeninis priešiškumas, atsitiktinis smurtas ir ypač aukštas korupcijos lygis;
C.
kadangi 2007 m. sausio 11 d. paskelbta nepaprastoji padėtis, o buvęs Centrinio banko valdytojas Fakhruddin Ahmed, įsipareigodamas panaikinti korupciją, ėmėsi vadovauti nepartinei laikinajai vyriausybei;
D.
kadangi ES rinkimų stebėjimo misija 2007 m. sausio 22 d. sustabdė savo veiklą, nes tuo metu laisvų ir teisingų rinkimų tikimybė atrodė itin maža;
E.
kadangi tą pačią dieną Jungtinės Tautos nusprendė atšaukti savo paramą rinkimų procesui;
F.
kadangi kariuomenės remiama laikinoji vyriausybė, siekdama panaikinti korupciją, taikė represines priemones, įskaitant bet kokios politinės veiklos draudimą, įkalino daugiau kaip 160 politikos veikėjų ar pateikė jiems kaltinimų, įskaitant tris buvusius ministrus pirmininkus, Moudud Ahmed, Sheikhą Hasiną ir Khaledą Zią bei daugiau kaip 100 tūkst. civilių;
G.
kadangi pranešama apie dažnus spaudos laisvės pažeidimus, įskaitant žurnalistų ir žiniasklaidos darbuotojų areštus bei kankinimo atvejus;
H.
kadangi jungtinės pajėgos atlieka vis svarbesnį vaidmenį taikant griežtas kovos su korupcija priemones visos valstybės mastu, joms suteikiamos neribotos galios tikrinti įtariamųjų namus ir konfiskuoti turtą;
I.
kadangi labai didėja grėsmė ilgalaikei Bangladešo, kaip pasaulietinės demokratijos šalies, kurioje gerbiamos žmogaus ir ypač moterų teisės, kalbos laisvė ir religinė tolerancija, tradicijai;
J.
kadangi žinoma Bangladešo teisininkė, žmogaus teisių gynėja ir JT specialioji pranešėja dėl prekybos žmonėmis Sigma Huda 2007 m. liepos mėn. buvo pripažinta kalta kyšininkavimu ir korupcija ir nuteista 3 metus kalėti; kadangi vis didėja susirūpinimas, kad S. Hudai, kuri turi didelių sveikatos problemų, neužtikrinamas specializuotas medicininis gydymas; kadangi JT Generalinis Sekretorius Ban-Ki Moon 2007 m. liepos 17 d. paragino Bangladešo valdžios institucijas visiškai gerbti pagrindines S. Hudos teises;
K.
kadangi, kaip skelbiama Visuotinės žmogaus teisių deklaracijos 10 straipsnyje, "kiekvienas turi visiškai lygią teisę, kad, nustatant jo teises ir pareigas ir jam pareiškus baudžiamąjį kaltinimą, jo bylą teisingai ir viešai išnagrinėtų nepriklausomas ir nešališkas teismas",
L.
kadangi Aukščiausiasis teismas 2007 m. rugpjūčio 27 d. panaikino Aukštojo teismo sprendimą dėl buvusios ministrės pirmininkės ir Awamio lygos pirmininkės Sheikhos Hasinos, kuri kalinama nuo 2007 m. liepos 16 d., paleidimo už užstatą;
M.
kadangi buvusi ministrė pirmininkė Khaleda Zia ir jos sūnus 2007 m. rugsėjo 3 d. buvo sulaikyti Dakoje dėl įtarimų korupcija ir kadangi iš Khaledos Zios nuo 2007 m. balandžio mėn. atimta judėjimo laisvė,
N.
kadangi ES ir Bangladešas ilgą laiką puoselėja gerus santykius ir kadangi jie yra svarbūs ekonominiai partneriai,
1.
labai nerimauja dėl neproporcingo kariuomenės ir policijos atsako į studentų protestus, 2007 m. rugpjūčio mėn. kilusius Dakos universitete; mano, kad demonstracijos įrodė, jog piliečiai nepritaria kariuomenės funkcijoms; teigiamai vertina tai, kad Dakoje ir 5 kituose miestuose dėl protestų komendanto valanda buvo panaikinta 2007 m. rugpjūčio 28 d.; ragina nedelsiant paleisti asmenis, kurie sulaikyti dėl studentų ir mokytojų protestų, įskaitant mokytojų asociacijos "Shikkhok Samity" narius, t. y. Anwarą Hossainą, Haruną Ur Rashidą, Saidurą Rahman Khaną ir Abdusą Sobhaną;
2.
labai nerimauja dėl Awamio lygos pirmininkės Sheikhos Hasinos, kuri sulaikyta 2007 m. liepos 16 d. ir apkaltinta prievartavimu, ir Bangladešo nacionalistų partijos pirmininkės Khaledos Zios, kaltinamos korupcija, arešto ir tolesnio kalinimo pagrindo; ragina Bangladešo valdžios institucijas surengti teismo procesą vadovaujantis skaidrumo ir teisinės valstybės principais; ypač ragina vyriausybę savo kovos su korupcija kampaniją grįsti tik faktais, kurie būtų tiesiogiai susiję su baudžiamuoju procesu dėl korupcijos;
3.
ragina Bangladešo valdžios institucijas leisti visoms tarptautinėms žmogaus teisių organizacijoms, suinteresuotoms šalims ir tarptautiniams stebėtojams, pvz., ES valstybių narių diplomatams arba EK delegacijų personalui stebėti visų teismų darbą siekiant užtikrinti teismo procesų teisingumą ir nešališkumą;
4.
labai nerimauja dėl sąlygų, kuriomis kalinama S. Huda, kuri buvo nuteista dėl kyšininkavimo, ypač dėl to, kad neužtikrinamas jai skubiai reikalingas medicininis gydymas; ragina Bangladešo valdžios institucijas atsižvelgiant į S. Hudos sveikatos būklę užtikrinti jai reikalingą medicininį gydymą ir pagalbą; ragina Bangladešo valdžios institucijas gerbti pagrindines S. Hudos teises, ypač teisę kalėjime būti lankomai šeimos narių ir draugų; ragina valdžios institucijas nedelsiant leisti ją lankyti;
5.
apgailestauja, kad laikinoji vyriausybė, darydama pažangą kovoje su korupcija, ne taip ryžtingai imasi politinių reformų; ragina grąžinti demokratiją ir atšaukti nepaprastąją padėtį Bangladeše; ypač ragina atšaukti bet kokios politinės veiklos draudimą siekiant suteikti galimybę visoms partijoms ir politinėms organizacijoms pasiruošti atviriems ir teisingiems rinkimams, kaip nurodoma konstitucijoje;
6.
atkreipia dėmesį į Rinkimų komisijos 2007 m. liepos mėn. paskelbtas rinkimų gaires ir į pastangas, kuriomis siekiama kontroliuoti registracijos eigą ir keisti su rinkimais susijusius teisės aktus; ragina vyriausybę vis dėlto persvarstyti dabartines rinkimų gaires ir pagreitinti rengimąsi rinkimams;
7.
7 džiaugiasi ES įsipareigojimu suteikti įvairią techninę paramą Bangladešo valdžios institucijoms rengiant rinkimus; ragina ES rinkimų stebėjimo misiją atnaujinti savo ilgalaikę veiklą, kai tik tai bus įmanoma ir tikslinga;
8.
reikalauja nutraukti vykstantį šalies militarizavimą; labai nerimauja dėl Generalinio žvalgybos pajėgų direktorato (angl.
DGFI
) vaidmens, kaltinimų suimtųjų kankinimu;
9.
ragina Bangladešo vyriausybę susilaikyti nuo neteisėto lūšnų gyventojų ir bežemių valstiečių išvarymo iš miesto pakelių bei nedirbamos žemės veiksmų, kaip nurodoma Aukštojo teismo sprendime, ir iškeldinti tik remiantis gerai parengtais reabilitavimo planais;
10.
ragina Tarybą ir Komisiją, atsižvelgiant į pastaruosius įvykius, atidžiai stebėti žmogaus teisių ir politinę padėtį Bangladeše ir protestuoti dėl toliau taikomos nepaprastosios padėties; ragina kurti ES ir Bangladešo darbo grupes institucijų steigimo, administravimo reformos, valdymo ir žmogaus teisių klausimais siekiant aktyviai prisidėti prie demokratijos stabilizavimo Bangladeše;
11.
ragina laikinąją vyriausybę siekti pažangos steigiant Nacionalinę žmogaus teisių komisiją, kurią įsteigti turėtų būti ir būsimos civilių vyriausybės prioritetu;
12.
paveda Pirmininkui perduoti šią rezoliuciją Tarybai, Komisijai, laikinajai Bangladešo vyriausybei ir Jungtinių Tautų Generaliniam Sekretoriui.
