KLAUSIMAS ŽODŽIU H-0300/09
Vyriausybės valandai 2009 Rugsėjo mėnesio sesijoje
pagal 116 Darbo tvarkos taisyklių straipsnį
pateikė
Silvia-Adriana Ţicău
Tarybai
Tema: Efektyviausiai energiją vartojančios ekonomikos skatinimas
Vieni iš prioritetų, kuriuos Švedija įtraukė į savo pirmininkavimo Europos Sąjungai laikotarpio (2009 m. liepos–gruodžio mėn.) programą, yra ekonomikos atkūrimas, užimtumo didinimas ir išmetamų šiltnamio efektą sukeliančių dujų kiekio mažinimas – šie klausimai konkrečiai susiję su visų Europos piliečių kasdieniu gyvenimu.
Energijos efektyvumo didinimas ir atsinaujinančios energijos naudojimas artimiausiais metais gali padėti sukurti keletą milijonų darbo vietų ir padėti ilgalaikio ekonomikos augimo pagrindus bei padidinti Europos Sąjungos konkurencingumą. Ar, atsižvelgdama į tai, Tarybai pirmininkaujanti valstybė galėtų paminėti konkrečias iniciatyvas, kurių ji ketina imtis siekdama paraginti valstybes nares parengti atitinkamas priemones, kuriomis būtų skatinamos investicijos į energijos efektyvumą ir atsinaujinančios energijos vartojimą, kurios taip pat padėtų kurti naujas darbo vietas, skatinti naujovių diegimą ir užtikrinti tvarų ekonomikos vystymąsi?
