7.3.2006
PASIŪLYMAS DĖL REZOLIUCIJOS
pagal Darbo tvarkos taisyklių 91 straipsnį
pateikė Vystymosi
dėl žmogaus teisių padėties Čade
Europos Parlamento rezoliucija dėl žmogaus teisių padėties Čade
Europos Parlamentas ,
–
atsižvelgdamas į Kotonu susitarimą, o ypač į jo 8 straipsnį dėl politinio dialogo,
–
atsižvelgdamas į keitimąsi nuomonėmis, įvykusį per 2006 m. vasario 20 d. Vystymosi komiteto posėdį,
–
atsižvelgdamas į AKR ir ES jungtinės parlamentinės asamblėjos rezoliuciją dėl padėties Sudane, skubos tvarka priimtą 2005 m. balandžio 21 d. Bamake (Malis) OL C 272, 2005 11 3, p. 43. ,
–
atsižvelgdamas į savo 2004 m. rugsėjo 16 d. rezoliuciją dėl Darfūro regiono Sudane OL C 140 E, 2005 6 9, p. 153. ir 2005 m. gegužės 12 d. rezoliuciją dėl padėties Sudane P6_TA(2005)0178 . ,
–
atsižvelgdamas į savo ad hoc delegacijos, kuri 2004 m. rugsėjo 2–7 d. lankėsi Sudane ir Čade, pateiktą ataskaitą,
–
atsižvelgdamas į savo 2001 m. birželio 14 d. rezoliuciją dėl prezidento rinkimų Čade OL C 53 E, 2002 2 28, p. 404. ,
–
atsižvelgdamas į savo 2000 m. sausio 20 d. rezoliuciją dėl žmogaus teisių pažeidimų, susijusių su Čado ir Kamerūno bendru naftos gavybos ir naftotiekio statybos projektu OL C 304, 2004 10 24, p. 211. ,
–
atsižvelgdamas į dokumentą „Bendradarbiavimo strategija ir 2002–2007 m. preliminari programa“, kurią 2002 m. vasario 11 d. ratifikavo Čado Respublikos vyriausybė ir Komisija,
–
atsižvelgdamas į savo 1998 m. birželio 18 d. rezoliuciją dėl Čado ir Kamerūno bendro projekto ir žmogaus teisių pažeidimų, padarytų tarp 1997 m. spalio mėn. ir 1998 m. kovo mėn. OL C 210, 1988 7 6, p. 210. ,
–
atsižvelgdamas į Jungtinių Tautų Saugumo Tarybos 2005 m. kovo 24 d. rezoliuciją Nr. 1590 (2005) dėl Jungtinių Tautų misijos Sudane (MINUS) sukūrimo http://daccessdds.un.org/doc/UNDOC/GEN/N05/284/08/PDF/N0528408.pdf?OpenElement. ,
–
atsižvelgdamas į Afrikos Sąjungos Taikos ir saugumo tarybos 2005 m. spalio 20 d. sprendimą padidinti Afrikos misijoje Sudane (AMIS) tarnaujančių karių skaičių nuo 300 asmenų 2004 m. iki 6964 asmenų dabar,
–
atsižvelgdamas į Afrikos Sąjungos taikos ir saugumo tarybos komiteto 2006 m. sausio 12 d. pranešimą dėl padėties Darfūre,
–
atsižvelgdamas į Afrikos Sąjungos Taikos ir saugumo tarybos 2006 m. sausio 12 d. sprendimą pratęsti AMIS įgaliojimus iki 2006 m. kovo 31 d.,
–
atsižvelgdamas į Čado ir Sudano 2006 m. vasario 8 d. susitarimą, pasirašytą Tripolyje po to, kai buvo pastebėta, kad šių dviejų šalių santykiai įtempti,
–
atsižvelgdamas į susijusias Jungtinių Tautų Saugumo Tarybos rezoliucijas, ypač 2005 m. kovo 31 d. rezoliuciją Nr. 1593 (2005) dėl padėties Sudane ir tarptautinės tyrimo komisijos dėl Darfūro ataskaitą Jungtinių Tautų Generaliniam Sekretoriui, pateiktą pagal Saugumo Tarybos rezoliucijos Nr. 1564 (2004) http://daccessdds.un.org/doc/UNDOC/GEN/N05/292/73/PDF/N0529273.pdf?OpenElement. nuostatas,
–
atsižvelgdamas į Jungtinių Tautų ir Sudano vyriausybės 2004 m. rugpjūčio 5 d. sudarytą Darfūrui skirtą veiksmų planą,
–
atsižvelgdamas į Jungtinių Tautų 2005 m. rugpjūčio 26 d. pranešimą dėl padėties Sudarne,
–
atsižvelgdamas į Čado ir Pasaulio banko 1999 m. pasirašytą susitarimą dėl iš naftos gautų pajamų valdymo programos,
–
atsižvelgdamas į Afrikos žmogaus ir tautų teisių chartiją,
–
atsižvelgdamas į Čado Respublikos 1999 m. sausio 11 d. priimtą įstatymą Nr. 0001/PR/99 dėl iš naftos gautų pajamų valdymo,
–
atsižvelgdamas į Vystymosi ir bendradarbiavimo komiteto 2001 m. pateiktą pranešimą dėl naftotiekio statybos Čado ir Kamerūno teritorijose, prie kurio pridėta delegacijos, kuri 2000 m. kovo 23–30 d. lankėsi Čade ir Kamerūne, ataskaita,
–
atsižvelgdamas į Darbo tvarkos taisyklių 91 straipsnį ir 90 straipsnio 4 dalį,
A.
primindamas, kad prezidento rinkimus Čade numatyta rengti 2006 m. gegužės arba birželio mėn.,
B.
kadangi 2006 m. balandžio ir gegužės mėn. numatyti parlamento rinkimai buvo atidėti,
C.
atsižvelgdamas į Čado Nacionalinės Asamblėjos priimtą įstatymo Nr. 001/PR/99 dėl iš naftos gautų pajamų valdymo pataisą,
D.
atsižvelgdamas į pastangas, kurias Pasaulio bankas deda Čade kovodamas su skurdu, stengdamasis padėti ilgalaikio ekonomikos augimo pamatus ir suteikti galimybę pagerinti vystymosi perspektyvas,
E.
kadangi Čado vyriausybė nori teritorijos administravimo ir saugumo tikslais panaudoti 10 proc. lėšų iš fondo, numatyto ateities kartoms, ir dėl to Pasaulio bankas nustojo mokėti 124 milijonų JAV dolerių sumą, kurią Pasaulinė vystymosi asociacija (IDA) skyrė aštuoniems Čado vykdomiems projektams, kurių bendra vertė sudaro 297 milijonų JAV dolerių, finansuoti,
F.
kadangi Čado vyriausybė reagavo į Pasaulio banko sprendimą ir su Kinija bei Taivanu pasirašė susitarimus dėl kitų savo naftos telkinių eksploatavimo,
G.
kadangi Čadas yra viena neturtingiausių pasaulio valstybių ir tik 27 proc. gyventojų turi prieigą prie geriamo vandens šaltinių,
H.
primindamas, kad dideli turtai slypi Čado žemės ūkio, gyvulininkystės, žvejybos, o ypač mineralinių išteklių ir naftos sektoriuose, kurių trokšta daugelis valstybių ir daugianacionalinių bendrovių,
I.
pabrėždamas, kad gyvenimo salygos šalyje labai sunkios dėl karų, sausros ir bado bendrų padarinių ir kad šalies institucijos ir infrastruktūra stipriai nuniokotos,
J.
kadangi Čade apie 80 proc. žmonių yra beraščiai ir dėl klimato sąlygų, taip pat dėl per vandenį plintančių ligų ir epidemijų jie susiduria su įvairiausiomis su maisto trūkumu susijusiomis problemomis,
K.
atsižvelgdamas į žodžio laisvės apribojimus, kuriuos rodo tai, kad vidaus reikalų ministras du kartus uždarė radijo stotį „FM Liberté“,
L.
nerimaudamas dėl grasinimų, kuriuos tenka iškęsti žmogaus teisių asociacijoms Čade,
M.
atsižvelgdamas į tai, kad naftos turtingose zonose iš valstiečių atimama žemė ir už ją neatlyginama,
N.
sunerimęs dėl įvairių ginkluotų išpuolių rytiniame Čado pasienyje, kur Sudanas yra kaltinamas dėl sukilėlių ginklavimo ir finansavimo, ir dėl dažnų įnirtingų susirėmimų tarp Čado ir Sudano,
O.
kadangi Tarptautinis baudžiamasis teismas 2005 m. birželio 6 d. pradėjo atvirą tyrimą dėl Sudano vyriausybės, vadinamųjų džandžavidų nereguliariosios kariuomenės ir sukilėlių judėjimų veiksmų, įtardamas, kad Darfūre jie padarė nusikaltimų ir pažeidė tarptautinę teisę,
P.
sunerimęs dėl Jungtinių Tautų Vyriausiojo žmogaus teisių komisaro tarnybos specialiojo patarėjo Juano Mendezo 2005 m. gruodžio 11 d. pateiktų išvadų dėl genocido prevencijos, pagal kurį MINUS ir AMIS misijos buvo išties nesėkmingos, kadangi žmogaus teisių pažeidimų ne mažėja, o priešingai – daugėja,
Q.
kadangi Darfūro krizė yra didelis Afrikos Sąjungos Taikos ir saugumo tarybos išbandymas,
R.
kadangi Afrikos Sąjungos nariai neturi nei užtektinai žmogiškųjų, materialinių ar finansinių išteklių, nei mandato, būtino sprendžiant tokią problemą tokioje didžiulėje teritorijoje,
S.
kadangi su AMIS misijos sustiprinimu susijusios išlaidos nuo 2005 m. liepos 1 d. iki 2006 m. birželio 30 d. padidėjo iki 252,4 mln. JAV dolerių ir sudarė 54 proc. bendrojo biudžeto, o iki 2005 m. spalio 31 d. buvo gauta tik 65,4 mln. JAV dolerių suma, t. y. ketvirtadalis būtinos sumos,
T.
kadangi iki šiol AMIS misijai sustiprinti gautos lėšos jau beveik išnaudotos ir finansinis nepriteklius yra toks didžiulis, kad Afrikos Sąjunga turėjo sumažinti karinių stebėtojų atlyginimus,
U.
kadangi papildomai reikia 4,6 milijonų dolerių, siekiant finansuoti kitas biudžeto eilutes ir remti misiją iki 2006 m. kovo 31 d.,
V.
kadangi Jungtinių Tautų Saugumo taryba 2006 m. vasario 3 d. paragino parengti planą, pagal kurį Jungtinių Tautų pajėgos Darfūre pakeistų Afrikos Sąjungos pajėgas,
W.
kadangi Afrikos Sąjungos pajėgų keitimas Jungtinių Tautų pajėgomis Darfūre jau nebeišvengiamas, kaip ir didesnių karinių dalinių, galinčių apsaugoti civilius gyventojus nuo puldinėjimų ir nuginkluoti džandžavidų nereguliariąją kariuomenę, dislokavimas,
X.
susirūpinęs dėl didėjančio Čado kaimų ir Vakarų Darfūro stovyklų bei humanitarinių tarnybų darbuotojų užpuolimų skaičiaus, nes tai kelia didelį pavojų tarptautinėms humanitarinėms organizacijoms, iš kurių tik keletas šiuo metu veikia pasienio zonoje, dirbti regione,
Y.
kadangi dar nesibaigęs Darfūro konfliktas jau pareikalavo tūkstančių asmenų gyvybių, dėl jo 1,65 milijono žmonių turėjo persikelti, o 200 000 – pabėgti į Čadą, ir kadangi bendras nuo šio pasienio konflikto nukentėjusių žmonių skaičius siekia 2,5 milijono,
Z.
kadangi daugelis persikėlėlių į Čadą dėl įvykusių užpuolimų prarado didelę savo derliaus dalį ir gyvena pasikliaudami tik savo likimu ir kadangi išsėmus maisto atsargas gali pradėti labai trūkti maisto produktų,
AA.
atsižvelgdamas į pablogėjusią žmogaus teisių padėtį šalyje (tai liudija nepaliaujamas smurtas), į žodžio laisvės apribojimus, be teismo sprendimo saugumo pajėgų įvykdytus mirties nuosprendžius, taip pat į skurdą ir blogą elgesį, dėl kurių ypač kenčia moterys ir vaikai,
AB.
kadangi 2005 m. sausio 24 d. Afrikos Sąjunga nutarė sukurti teisės ekspertų grupę, kuri būtų įgaliota ištirti esamas galimybes teisti Hissène'ą Habré'ą, buvusį Čado diktatorių, pabėgusį į Senegalą ir gyvenantį ten nuo 1990 m.,
1.
pareiškia esąs susirūpinęs dėl bendros padėties Čade, ypač atsižvelgiant į žmogaus teises,
2.
susirūpinęs primena, kad civiliai gyventojai, kurie ir taip jau kenčia nuo sausros ir bado, neturi jokios naudos iš įstatymo Nr. 001/PR/99 ir iš naftos prekybos gaunamų milijardų dolerių, taip pat pabrėžia, kad iš Čado naftos turtų naudos pirmiausia turėtų gauti Čado gyventojai;
3.
smerkia tai, kad 10 proc. iš naftos prekybos gaunamų pajamų nėra skiriama ateinančių kartų fondui, o buvo perkelta į prioritetinių sektorių sąrašą, kuriame didžiąją dalį sudaro karinės išlaidos;
4.
ragina Čado vyriausybę aiškiai ir skaidriai nurodyti, kaip buvo naudojamos iš naftos prekybos gautos pajamos;
5.
ragina Čado vyriausybę iš naftos prekybos gautas lėšas skirti vystymuisi, ypač aprūpinimui geriamuoju vandeniu, sveikatos apsaugai, švietimui ir rinkimų organizavimui;
6.
ragina Čado vyriausybę parengti metinį šalies vystymosi planą ir jį paskelbti;
7.
konstatuoja, kad Čado vyriausybė iš esmės pasirengusi atsižvelgti į tarptautinės bendrijos nuomonę, tačiau tvirtina, jog nuoseklesnis dialogas ir atviresni santykiai yra būtini;
8.
džiaugiasi, kad Čade buvo sukurta Žmogaus teisių ministerija, ir ragina atsakingus asmenis bendradarbiauti su pilietine visuomene ir sukonkretinti nacionalinę žmogaus teisių politikos veiksmų programą, taip pat ragina Komisiją iš arti stebėti šį procesą;
9.
ragina Tarybą, Komisiją ir valstybes nares daryti spaudimą Čado vyriausybei, kad ši daugiau taikytų teisinės valstybės principą ir sustabdytų nebaudžiamumą ir žmogaus teisių pažeidimus, ypač įstatymo Nr. 001/PR/99 persvarstymo projekto priešininkų atžvilgiu;
10.
ragina Čado vyriausybę liautis priverstine tvarka imti jaunus kareivius į valstybės kariuomenę;
11.
yra susirūpinęs dėl represinių teisėtvarkos organų ir ginkluotų grupuočių veiksmų prieš gyventojus ir aktyvius opozicijos narius; ragina teisėtvarkos organus ir kariuomenę liautis savivaliauti civilių gyventojų atžvilgiu ir neleisti veikti ginkluotoms grupuotėms;
12.
ragina Afrikos misiją Sudane nedelsiant imtis priemonių, kad būtų geriau apsaugoti civiliai gyventojai, ir įrodyti, kad ji geba apsaugoti civilius gyventojus Darfūre;
13.
ragina Tarybą, Komisiją, valstybes nares, Jungtines Tautas ir Afrikos Sąjungą daryti visokeriopą įmanomą spaudimą Sudano vyriausybei, kad ši daugiau netrukdytų veiksmingai vykdyti Afrikos misijos Sudane operacijas;
14.
primygtinai reikalauja, kad Taryba, Komisija, valstybės narės, Jungtinės Tautos ir Afrikos Sąjunga skirtų Afrikos misijai Sudane, kuri dėl didelių finansinių, logistinių ir kitų sunkumų nebėra tokia veiksminga kaip anksčiau, būtiniausių finansinių, materialių ir karinių išteklių;
15.
smerkia džandžavidų būrių, kuriuos kartais tikriausiai rėmė Sudano valdžia teikdama karinių sraigtasparnių, užpuolimus, vykdomus nuo gruodžio vidurio 40 iš 85 Čado Borotos regiono kaimų į pietus nuo Adrės miesto, kurį po šių užpuolimų paliko gyventojai ir šiuo metu jie neturinti pastogės;
16.
džiaugiasi Čado ir Sudano 2006 m. vasario 8 d. Tripolyje pasirašytu susitarimu ir ragina abi valstybes laikytis visų sutartų įsipareigojimų;
17.
ragina Čado ir Sudano vyriausybes griežčiau kontroliuoti lengvųjų ir mažo kalibro ginklų prekybą regione;
18.
atkreipia dėmesį į didelę inžinerinių minų ir nesprogusių sprogmenų problemą Pietų Sudane ir ragina Tarybą, Komisiją, Čado ir Sudano vyriausybes, Jungtines Tautas ir kitus veikėjus nedelsiant imtis veiksmų, skirtų minų laukams išvalyti, padėti aukoms ir informuoti gyventojus apie jiems gresiantį pavojų, siekiant, kad gatvės vėl būtų važiuojamos ir persikėlėliai bei pabėgėliai galėtų grįžti namo;
19.
primygtinai ragina Čado vyriausybę netrukdyti demokratinėms diskusijoms apie padėtį šalyje ir naftos gavybos Dobos regione projektą;
20.
ragina Čado vyriausybę, nepažeidžiant savo konstitucinių įsipareigojimų, kuo greičiai nustatyti oficialų būsimų prezidento ir parlamento rinkimų kalendorinį planą ir užtikrinti nepriklausomos nacionalinės rinkimų komisijos nešališkumą;
21.
įsitikinęs, kad rinkimai negali būti veiksmingi ir skaidrūs tokioje aplinkoje, kai gali būti pažeidžiamos paprasčiausios žodžio laisvės teisės;
22.
reikalaudamas, kad būtų įvykdytos atitinkamos sąlygos, ragina Europos Sąjungą nusiųsti rinkimų stebėjimo misiją į Čadą, siekiant užtikrinti ir remti sklandžią rinkimų eigą;
23.
primindamas organizacijos „Transparency International“ 2005 m. spalio 18 d. ataskaitą, kurioje teigiama, kad Čadas finansiniu požiūriu yra viena iš neskaidriausių valstybių, primygtinai ragina Čado vyriausybę kovoti ir kuo greičiau įveikti korupcijos reiškinį ir įrodyti valstybės išlaidų skaidrumą;
24.
skatina vyriausybę vykdyti informavimo kampanijas, kurių metu būtų supažindinama su rinkimų eiga, ir taikiai bei demokratiškai remti sklandžią rinkimų kampanijos eigą;
25.
primygtinai ragina skatinti siekti žymios ekonominės ir socialinės pažangos, ypač švietimo ir profesinio mokymo, sveikatos ir socialinės apsaugos srityse;
26.
išreiškia pageidavimą, kad tuo pat metu pažanga būtų akivaizdi demokratijos stipinimo, teisinės valstybės principo taikymo ir žmogaus teisių srityse, ypač žodžio laisvės, susivienijimų laisvės ir spaudos nepriklausomumo srityse;
27.
ragina Čado vyriausybę sukurti palankias sąlygas įgyvendinti Jungtinių Tautų nustatytus ir priimtus Tūkstantmečio vystymosi tikslus;
28.
ragina Čado vyriausybę sustabdyti priverstinio moterų nuolankumo skatinimo veiksmus ir moterų segregaciją bei vaikų darbo išnaudojimą ir ypač neleisti vaikų naudoti kaip kareivių;
29.
mano, kad pagarba žmogaus teisėms ir politinis pliuralizmas yra būtinos sąlygos suteikti gyventojams galimybę ginti savo teisėtus interesus ir dalyvauti priimant sprendimas bei, pagal paskutinius tyrimus, kovoti su skurdu;
30.
ragina Tarybą, Komisiją ir tarptautinę bendriją ir toliau teikti humanitarinę ir vystymosi pagalbą pabėgėliams iš Sudano ir juos priimantiems Čado gyventojams, ir bandyti suvienyti Sudano ir Čado pilietines visuomenes kaip taikias partneres;
31.
ragina visas naftos įmones laikytis visų gavybos pramonės skaidrumo iniciatyvos nuostatų ir tarptautinių savanoriško saugumo užtikrinimo principų; ragina Komisiją stebėti šį procesą, vykdant politiką socialinės ir įmonių atsakomybės srityse;
32.
reikalauja, kad Hissène'as Habré'as, buvęs Čado diktatorius, pabėgęs į Senegalą ir gyvenantis ten nuo 1990 m., būtų pagaliau teisiamas Afrikoje (arba siekiant teisingo ir nešališko teismo būtų išduotas teisti Belgijoje), remiantis Jungtinių Tautų tarptautine konvencija prieš kankinimą ir kitokį žiaurų, nežmonišką ar žeminantį elgesį ir baudimą http://www.ohchr.org/french/law/cat.htm. ;
33.
reikalauja, kad Afrikos Sąjunga prisiimtų savo įsipareigojimus Hissène'o Habré'o proceso metu ir taip būtų išvengtų tarptautinės bendrijos kritikos;
34.
ragina Komisiją pradėti rengti politinį dialogą pagal Kotonu susitarimo 8 straipsnį ir pranešti Vystymosi komitetui apie padarytą pažangą ir šio dialogo rezultatus;
35.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, AKR ir ES ministrų tarybai, Čado ir Sudano prezidentams, vyriausybėms ir parlamentams bei Pasaulio bankui ir nevyriausybinei organizacijai „Čado žmogaus teisių rėmimo ir apsaugos asociacija“ (pranc. ATPDH).
