Europos Parlamentas susirūpinęs politizuotais teismais Rusijoje
Žmogaus teisės
Plenarinė sesija
2011-02-17 - 12:20
„Visiška pagarba žmogaus teisėms ir teisinės valstybės principams pagerins Rusijos įvaizdį ir patikimumą pasaulyje, ir ypač jos santykių su ES aspektu“, – pažymima rezoliucijoje, kurią ketvirtadienį priėmė Europos Parlamentas. Europarlamentarai reiškia susirūpinimą politizuotais teismo procesais bei rimtų nusikaltimų netyrimu. Jie ragina stiprinti Rusijos teismų sistemos nepriklausomumą bei gerinti jos atspirtį politiniam ir ekonominiam spaudimui.
Parlamentas „griežtai smerkia teroristų išpuolį Maskvos Domodedovo oro uoste ir reiškia užuojautą aukų šeimoms bei solidarumą su tais, kurie buvo sužeisti išpuolio metu“. Savo ruožtu europarlamentarai ragina Rusijos valdžios institucijas „reaguoti į šį išpuolį teisiniu ir santūriu būdu“, užtikrinant nepriklausomas teismų sistemos traukti atsakomybėn ir nuteisti atsakingus asmenis.
EP reiškia didelį susirūpinimą dėl kaltinamojo nuosprendžio Michailui Chodorkovskiui ir Platonui Lebedevui, kadangi dėl šio ir ankstesnių procesų „kilo rimtų teisinių abejonių“, ir ragina apeliacinio bylos nagrinėjimo metu atlikti nepriklausomą teisminę peržiūrą. Deputatai taip pat ragina Komisiją skubiai įvertinti, ar teisminės priemonės, kurių Rusijoje imtasi prieš bendrovę „Jukos“, suderinamos su Rusijos ketinimu tapti visateise Pasaulio prekybos organizacijos nare.
Parlamentas reiškia susirūpinimą politiškai motyvuotais Rusijos teismo procesais, nesąžiningomis procedūromis ir rimtų nusikaltimų, tokių kaip nužudymai (pavyzdžiui, N. Estemirovos), priekabiavimas ar smurtas, netyrimu. Savo ruožtu europarlamentarai smerkia nuolat brutaliai vaikomus taikius mitingus, taip pat pakartotinus B. Nemcovo ir kitų opozicijos narių sulaikymus. Deputatai primena Tarybai ir Vyriausiajai įgaliotinei jų galias imtis atitinkamų priemonių susidūrus su sistemiškais žmogaus teisių pažeidimais. Jie taip pat ragina pagreitinti derybas dėl naujojo privalomo ES ir Rusijos Partnerystės ir bendradarbiavimo susitarimo, į kurį būtų įtraukti demokratijos, įstatymo viršenybės bei žmogaus teisių aspektai.
EP reikalauja, kad Rusijos valdžios institucijos patobulintų teismų sistemą, atsižvelgdamos į prezidento D. Medvedevo įsipareigojimus siekti didesnio teisingumo ir skaidrumo. Savo ruožtu europarlamentarai ragina suteikti Rusijai ES ekspertų pagalbą siekiant stiprinti teismų sistemos ir teisėsaugos nepriklausomumą bei gerinti jos atspirtį politiniam ir ekonominiam spaudimui.
Svarstymas: 2011-02-15. Balsavimas: 2011-02-17 20110216IPR13771 Rezoliucijos tekstas Diskusijos vaizdo įrašas
LT
2
LINK
/wps-europarl-internet/frd/vod/research-by-date?language=lt
-//EP//TEXT MOTION P7-RC-2011-0101 0 NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
