Europos Parlamente prisimintas Černobylio tragedijos dvidešimtmetis
Institucijos
2006-04-26 - 16:11
Trečiadienio plenarinio posėdžio pradžioje deputatai išklausė Europos Komisijos pareiškimą dėl dvidešimtųjų Černobylio atminės elektrinės avarijos metinių. Šiuo klausimu taip pat įvyko trumpi debatai.
1986 m. balandžio 26 d. įvyko sprogimas viename iš Černobylio (Ukraina) atominės elektrinės reaktorių. Kadangi jame nebuvo apsauginio kupolo, radiacija prasiveržė į aplinką. Nuo jos nukentėjo nemaža dalis Baltarusijos, Ukrainos ir Rusijos teritorijos. Sovietų valdžia keletą dienų slėpė informaciją apie avariją ir jos mastus, kol padidėjusi radiacija buvo užfiksuota Švedijoje, Vokietijoje bei kitose Europos šalyse. Dėl avarijos evakuota apie 300 tūkstančių žmonių. Avarija tiesiogiai sukėlė 56 žmonių mirtį, tačiau manoma, jog nuo ilgainiui atsiradusių vėžinių susirgimų mirė dešimtys tūkstančių žmonių.
Europos Parlamento plenariniame posėdyje ES energetikos komisaras Andris PIEBALGS prisiminė šios avarijos aukas ir nukentėjusius nuo jos, įskaitant tuos, kurie padėjo likviduoti avarijos padarinius. Kalbėtojas pažymėjo, jog ES teikia paramą atominių elektrinių modernizavimui už ES ribų, taip pat Bohumicos (Slovakija), Ignalinos (Lietuva) ir Kozlodujaus (Bulgarija) elektrinių uždarymui.
Europos Komisija taip pat yra pasiūliusi branduolinės saugos finansavimo priemonę, kuriai 2007-2013 m. laikotarpiu numatoma skirti 500 milijonų eurų. EURATOM sutartis bei gausybė kitų teisės aktų reglamentuoja branduolinės saugos klausimus ES bei skatina alternatyvius energijos šaltinius. Sąjungos šalyse taip pat veikia stebėsenos tinklai, o regionai įpareigoti parengti kritinių padėčių planus.
Daugelis diskusijoje kalbėjusių deputatų paragino įvairinti ES energijos šaltinius, ieškoti alternatyvų branduolinei energijai bei sustiprinti esamų atominių elektrinių saugumą.
Svarstymas (be rezoliucijos): 2006-04-26
20060425IPR07600
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
