12.11.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 113 straipsnį
pateikė Alessandro Foglietta, Salvatore Tatarella, Liam Aylward, Ryszard Czarnecki ir Roberta AngelilliUEN frakcijos vardu
dėl ŽIV / AIDS. Ankstyvoji diagnostika ir priežiūra
Europos Parlamento rezoliucija dėl ŽIV / AIDS. Ankstyvoji diagnostika ir priežiūra
Europos Parlamentas ,
–
atsižvelgdamas į ta, kad 2008 m. gruodžio 1 d. minima Pasaulinė kovos su AIDS diena,
–
atsižvelgdamas į 2001 m. Abujos įsipareigojimų deklaraciją,
–
atsižvelgdamas į 2007 m. pagal JT AIDS programą paskelbtus naujausius statistinius duomenis apie AIDS epidemiologinę padėtį,
–
atsižvelgdamas į Tūkstantmečio vystymosi tikslus iki 2015 m. sustabdyti ŽIV/AIDS epidemiją ,
–
atsižvelgdamas į Komisijos 2005 m. balandžio mėn. patvirtintą 2007–2011 m. kovos su ŽIV/AIDS, maliarija ir tuberkulioze Europos veiksmų programą, kuri apima visas besivystančias šalis,
–
atsižvelgdamas į Komisijos komunikatą Tarybai ir Europos Parlamentui dėl kovos su ŽIV/AIDS Europos Sąjungoje ir kaimyninėse šalyse 2006–2009 m.,
–
atsižvelgdamas į Glenyglese (Gleneagles) duotus įsipareigojimus ir 2005 m. JT įsipareigojimus pasiekti, kad iki 2010 m. būtų užtikrinta visuotina galimybė gauti prevencinį gydymą ir priežiūrą,
–
atsižvelgdamas į 2007 m. kovo 12 d. Brėmene vykusios konferencijos „Atsakomybė ir bendradarbiavimas. Bendra kova su ŽIV/AIDS“, kurioje ES sveikatos apsaugos ministrai ir 16 kitų šalių atstovų susitiko apsvarstyti naujų kovos su AIDS iniciatyvų Europos Sąjungoje,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi, remiantis JT AIDS programos duomenimis, šiuo metu ŽIV užsikrėtę maždaug 33,2 mln. žmonių, įsikaitant 2,5 mln. vaikų, o 2007 m. ŽIV užsikrėtė dar 2,5 mln. asmenų,
B.
kadangi, remiantis pagal JT AIDS programą (UNAIDS) parengtu pranešimu dėl pasaulinės AIDS epidemijos, epidemija stabilizuojasi, tačiau jos mastas yra itin didelis,
C.
kadangi naujai užsikrėtusių ŽIV asmenų skaičius kai kuriose šalyse sumažėjo, tačiau šią teigiamą tendenciją visgi iš dalies stabdo didėjantis naujai užsikrėtusių asmenų kitose šalyse skaičius,
D.
kadangi 50 proc. užsikrėtusių ŽIV asmenų pasaulyje sudaro moterys, todėl būtų patartina vadovautis lytimi grindžiamu požiūriu,
E.
kadangi būtina skubiai imtis priemonių kovoti su visų rūšių smurtu prieš moteris, įskaitant smurtą namuose, prievartavimą, priverstines vedybas, prostituciją, prekybą moterimis, jų grobimą ginkluotų konfliktų metu ir jaunų moterų vergovę, nes tai yra kelios iš ŽIV/ AIDS epidemijos plitimo priežasčių,
F.
kadangi ŽIV užsikrėtę asmenys turi specialių poreikių, susijusių su sveikatos priežiūra, šeimos planavimu, saugiu gimdymu ir kūdikių maitinimu, turėtų būti užtikrintas šių poreikių patenkinimas ir vengiama bet kokios diskriminacijos,
G.
kadangi turėtų būti galima naudotis prevencinėmis priemonėmis, pvz., vaiko užkrėtimo per motiną prevencija, ir šios priemonės turėtų būti papildomos įtraukiant nuolat teikiamą antiretrovirusinį motinų gydymą;
H.
kadangi būtina skubiai teikti daugiau informacijos, kovoti su prietarais ir gerinti švietimą ir kadangi Pasaulinė kovos su AIDS diena – tai ypatinga proga priminti žmonėms, kad ŽIV vis dar yra vienas didžiausių pavojų visuomenės sveikatai,
I.
kadangi svarbu užtikrinti galimybę naudotis tinkamu gydymu visame pasaulyje ir turėtų būti tarptautiniu mastu įsipareigota garantuoti galimybę gauti vaistų prieinamomis kainomis visame pasaulyje,
1.
mano, kad ŽIV/AIDS – tai pasaulinė problema ir vienas iš sunkiai įveikiamų uždavinių siekiant plėtros, pažangos ir stabilumo atitinkamose mūsų bendruomenėse ir visame pasaulyje;
2.
pritaria tam, kad 2008 m. lapkričio 10 d. JT Pasaulinis fondas patvirtino 94 naujas dotacijas, kurios siekia 2,75 mlrd. JAV dolerių ir kurios skirtos projektams kovai su ŽIV/AIDS, tuberkulioze ir maliarija vykdyti, ir, inter alia , mano, kad šios naujos lėšos – tai didelė pagalba pasauliniu mastu siekiant visuotinių tikslų, pvz., užtikrinti visuotinę galimybę gauti gydymą nuo AIDS ir naudotis prevencinėmis priemonėmis;
3.
atkreipia dėmesį į tai, kad, atsižvelgiant į numanomą ŽIV užsikrėtusiųjų asmenų skaičių, būtina skubi ir suderinta tarptautinio lygmens intervencija, pagrįsta išsamia koncepcija, pagal kurią numatomas vyriausybinių įstaigų dalyvavimas tarptautiniu, nacionaliniu, regioniniu ir vietos lygmenimis, taip pat pilietinės visuomenės ir NVO bendradarbiavimas,
4.
primena, jog 2007 m. nustatyta, kad 33,2 mln. žmonių yra užsikrėtę ŽIV, o naujai užsikrėtusiųjų skaičius siekia 2,5 mln. ir nuo AIDS mirė 2,1 mln. žmonių;
5.
pabrėžia, kad nors naujai užsikrėtusių asmenų skaičius į pietus nuo Sacharos esančiose šalyse labai sumažėjo, vis dėlto 68 proc. ŽIV užsikrėtusių asmenų gyvena šiame regione;
6.
susirūpinęs pažymi, kad 1 500 000 asmenų, gyvenančių Rytų Europoje ir Centrinėje Azijoje, yra užsikrėtę ŽIV, ir ragina ES sukurti priemones ir užtikrinti, kad ŽIV pacientai būtų tinkamai gydomi;
7.
teikia didelę svarbą 2008 m. spalio 9 d. įvykusio susitikimo rezultatams, jo metu JT Generalinis Sekretorius ir daugybės tarptautinių farmacijos bendrovių vadovai sutarė, jog reikia dėti dar daugiau pastangų kovojant su AIDS, nors daug nuveikta gerinant galimybes naudotis prevencinėmis priemonėmis ir gauti gydymą;
8.
primena, kad reikia daugiau investuoti į mokslinius tyrimus ir vaistų nuo ŽIV kūrimą, taip pat kurti įperkamas diagnozavimo techniką ir prevencines priemones, pvz., vakcinas;
9.
pritaria, tam, kad 2007 m. Nobelio medicinos premija buvo suteikta F. B. Sinoussi ir L. Mointagneriui už tai, kad jie atrado ŽIV ir toliau pirmieji atliko su virusu susijusius tyrimus;
10.
mano, kad labai svarbu, jog užsikrėtę vaikai pasinaudotų savo teise į sveikatos priežiūrą, švietimą ir gerovę;
11.
todėl primena, kad svarbu teikti socialines paslaugas ir jas finansuoti, siekiant užtikrinti, kad vaikai, kurių šeimos nariai užsikrėtę ŽIV ir AIDS, nebūtų verčiami mesti mokyklos ir rūpintis sergančiais artimaisiais ar dirbti už atlygį, jei jų artimieji serga;
12.
mano, kad visų pirma turėtų būti įsipareigota kovoti su prostitucija ir sekso turizmu, kai išnaudojami vaikai, kad būtų išvengta ne tik dėl to galimų psichologinių ir fizinių traumų, bet ir ŽIV išplitimo;
13.
ragina Komisiją ir šalis partneres teikiant prioritetą nustatyti programas, pagal kurias būtų siekiama apsaugoti moteris, kad jos neužsikrėstų, kai užsikrėtimo virusu priežastis – įvairių rūšių smurtas, įskaitant smurtą namuose, prievartavimą, priverstines vedybas, prostituciją, prekybą moterimis, jų grobimą ginkluotų konfliktų metu ir merginų vergovę,
14.
susirūpinęs pažymi, kad sekso turizmas – svarbiausias užsikrėtusiųjų ŽIV skaičiaus didinimo besivystančiose šalyse veiksnys, ir ragina vyriausybes imtis atitinkamų veiksmų ir apriboti šią veiklą;
15.
mano, kad svarbu, jog ES turėtų patarti politikos klausimais besivystančių šalių vyriausybėms ir sveikatos priežiūros įstaigoms nacionaliniu ir regioniniu lygmenimis ir teiktų techninę pagalbą ir specialistų konsultacijas pacientų gydymo, saugaus kraujo perpylimo sistemų, laboratorinių tyrimų, ligoninių valdymo, ŽIV užsikrėtusių asmenų ir jų šeimos narių socialinės reintegracijos klausimais;
16.
paveda Pirmininkui perduoti šią rezoliuciją Komisijai, Tarybai, ES valstybių narių vyriausybėms, JT Generaliniam Sekretoriui, JT AIDS programos (angl. UNAIDS), JT Vystymo programos (angl. UNDP) ir JT Gyventojų fondo (angl. UNFPA) vadovams.
