PPO konferencija Honkonge: galėjo būti pasiekta daugiau
Užsienio/tarptautinė prekyba
2006-04-04 - 13:15
Europos Parlamentas antradienį patvirtino ataskaitą apie Pasaulio prekybos organizacijos (PPO) ministrų konferencijos Honkonge rezultatus. Deputatai remia daugiašalėmis derybomis pagrįstą prekybos politiką ir Pasaulio prekybos organizaciją, tačiau apgailestauja dėl lėtos Dohos plėtros derybų pažangos ir ribotų Honkongo konferencijos rezultatų.
Parlamentas mano, jog ES, JAV ir kylančios ekonomikos šalys „turėtų labiau įsipareigoti, siekdami bendros pažangos“. Ataskaitoje raginama dar šiemet užbaigti dabartinį Dohos derybų etapą. Deputatai nerimauja, jog derybų žlugimas gali sugriauti dabartinę daugiašalę prekybos sistemą, o dvišaliai ir regioniniai prekybos susitarimai dar labiau paryškintų išsivysčiusio ir besivystančio pasaulio atotrūkį. Parlamentarai prašo Komisiją parengti alternatyvų planą, jei derybos žlugtų. Parlamentas pritaria įsipareigojimui iki 2013 m. panaikinti ES žemės ūkio gaminių eksporto subsidijas ir ragina jas sumažinti jau netrukus. Tačiau ataskaitoje pažymima, jog „PPO žemės ūkio derybose Komisijos prisiimti įsipareigojimai negali peržengti nei galiojančios bendrosios žemės ūkio politikos tvarkos, nei derybų įgaliojimo ribų“. Parlamentarai siūlo išlaikyti galimybę atsiimti dabartinį Komisijos pasiūlymą, „jeigu kiti PPO partneriai nepasiūlytų nieko patenkinamo“. Ataskaitoje raginama „nesutelkti derybų raundo vien ties žemės ūkio klausimais“. Deputatai apgailestauja dėl pernelyg menkos pažangos derybose dėl paslaugų sektoriaus ir ragina tęsti derybas, tačiau mano, jog „esminės reikšmės turinčios viešosios paslaugos, pavyzdžiui, sveikatos, švietimo ir garso ir vaizdo paslaugos neturi būti liberalizuojamos“. Parlamentarai siūlo stiprinti antidempingo priemones ir „reikalauja uždrausti visas dempingo rūšis“. Jie taip pat ragina visus prekybos partnerius panaikinti nepagrįstus netarifinius apribojimus ir apgailestauja, kad Honkonge nebuvo pasiekta pažangos šioje srityje. Išsivysčiusios ir sparčiai besivystančios šalys kviečiamos ES pavyzdžiu visiškai atverti savo rinką mažiausiai išsivysčiusioms šalims. Parlamentas ragina „visapusiškai reformuoti PPO ir ją geriau integruoti į bendrą pasaulinio valdymo struktūrą“, taip pat padidinti jos skaidrumą ir atskaitomybę. Ataskaitoje taip pat siūloma PPO lygmeniu susirūpinti Europos intelektinės nuosavybės apsauga bei energetiniu saugumu. Be to, deputatai prašo užtikrinti Europos Parlamento dalyvavimą būsimuose Dohos derybų susitikimuose.
Ekonomikos ir pinigų politikos komiteto vardu kalbėjusi Lietuvos deputatė Margarita STARKEVIČIŪTĖ (Liberalų ir demokratų aljansas) apgailestavo, jog ir ataskaitoje, ir pačiose derybose „per mažai dėmesio skiriama ES paslaugų sektoriaus problemoms spręsti prekyboje“, nors paslaugų sektorius sudaro 70 proc. ES bendrojo vidaus produkto. Deputatė paragino „pakeisti prekybos struktūrą“ ir skatinti prekybą finansinėmis paslaugomis. Kalbėtoja atkreipė dėmesį, jog ES yra labai konkurencinga šioje srityje, tačiau neišnaudoja „didžiulio finansinių paslaugų industrijos potencialo“, o tuo tarpu susiduria su sunkumais prekiaudama žemės ūkio produktais. Pasak M. Starkevičiūtės, išplėtota prekyba finansinėmis paslaugomis padarytų tarptautinės prekybos struktūrą efektyvesnę ir „leistų besivystančioms šalims modernizuoti ekonomiką“, nes „menkos galimybės pasinaudoti įvairiais pažangiais finansiniais produktais besivystančiose šalyse, ypač smulkiam ir vidutiniam verslui, kur dirba dauguma šių šalių gyventojų, stabdo jų ekonomikos modernizavimą ir darbo jėgos perėjimą iš žemės ūkio į aukštesnio produktyvumo sritis“.
Georgios PAPASTAMKOS (PPE-DE, GR)
A6-0051/2006
Dėl Dohos derybų raundo įvertinimo po PPO ministrų konferencijos Honkonge
Iniciatyvos procedūra. Svarstymas: 2006-04-03. Balsavimas: 2006-04-04
20060330IPR06842
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
