KLAUSIMAS ŽODŽIU SU DEBATAIS O-0095/08
pagal 108 Darbo tvarkos taisyklių straipsnį
pateikė
Marco Cappato
ir
Marco Pannella
ALDE vardu
Tarybai
Tema: Demokratija, žmogaus teisės ir naujasis ES ir Vietnamo partnerystės ir bendradarbiavimo susitarimas
– Atsižvelgiant į tai, kad 2007 m. lapkričio mėn., Europos Komisijos Pirmininko J. M. Barosso vizito metu buvo pradėtos derybos dėl ES ir Vietnamo partnerystės ir bendradarbiavimo susitarimo, o 2008 m. liepos mėn. įvyko pirmasis derybų raundas;
– atsižvelgiant į tai, kad naujasis derybų raundas vyks 2008 m. spalio 20 ir 21 d. Hanojuje;
– atsižvelgiant į tai, kad į dabartinį bendradarbiavimo susitarimą įtraukta žmogaus teisių formuluotė, į kurią atsižvelgiant 1 straipsnyje teigiama, jog šalių bendradarbiavimo pagrindą sudaro pagarba žmogaus teisėms ir demokratijos principams; šis pagrindas yra esminis šio Susitarimo elementas;
– atsižvelgiant į tai, kad Vietnamo Socialistinę Respubliką valdo viena partija – Vietnamo komunistų partija, kuri taip pat visiškai kontroliuoja profsąjungas, asociacijas, religines organizacijas ir žiniasklaidą;
– atsižvelgiant į sistemingus žmogaus ir pilietinių teisių pažeidimus Vietname, ypač etninių mažumų, tokių kaip kalniečiai (angl. Montagnards Degar), ir nepripažintų religinių judėjimų, tokių kaip suvienyta budistų bažnyčia, ir atsižvelgiant į tai, kad, remiantis duomenimis, gautais iš įtakingų NVO, per pastaruosius 18 mėnesių mažiausiai 26 politiniai disidentai buvo nuteisti kalėti;
– atsižvelgiant į tai, kad Vietname taikoma mirties bausmė; kad per pastaruosius keletą metų ją pradėta taikyti dažniau, o 2008 m. mažiausiai 83 žmonės nuteisti mirties bausme, iš jų 14 moterų;
ar Taryba ėmėsi kokių nors priemonių (jei taip, tai kokių) užtikrinti, kad derybos dėl naujojo bendradarbiavimo ir partnerystės susitarimo būtų konkrečių veiksmų pagarbos žmogaus teisėms ir demokratijos kūrimui Vietname pradžia?
Ką konkrečiai Taryba mano esant būtina pagerinti, kad būtų galima pasiekti susitarimą, kuris būtų patenkinamas demokratijos ir žmogaus teisių požiūriu?
