P6_TA(2007)0169
Jėgos panaudojimas neseniai vykusiose demonstracijose Rusijoje
B6-0172 , 0175 , 0178 , 0179 , 0182 , 0186/2007
2007 m. balandžio 26 d. Europos Parlamento rezoliucija dėl jėgos panaudojimo neseniai vykusiose demonstracijose Rusijoje
Europos Parlamentas
, –
atsižvelgdamas į tikslus sustiprinti demokratines ir politines laisves Rusijos Federacijoje, kaip nustatyta Europos Bendrijų bei jų valstybių narių ir Rusijos Federacijos partnerystės ir bendradarbiavimo sutartyje, OL L 327, 1997 11 28, p.1.
kuri įsigaliojo 1997 m. ir kurios galiojimas baigiasi 2007 m.,
–
atsižvelgdamas į ES ir Rusijos dialogą žmogaus teisių klausimais,
–
atsižvelgdamas į savo ankstesnes rezoliucijas dėl Rusijos ir ypač į savo 2006 m. spalio 25 d. rezoliuciją dėl Rusijos žurnalistės Anos Politkovskajos nužudymo Priimti tekstai, P6_TA(2006)0448 .
ir 2006 m. gruodžio 13 d. rezoliuciją dėl 2006 m. lapkričio 24 d. Rusijos ir Europos Sąjungos aukščiausio lygio susitikimo Priimti tekstai, P6_TA(2006)0566 .
,
–
atsižvelgdamas į Darbo tvarkos taisyklių 115 straipsnį,
A.
kadangi Rusijos opozicijos nariai susirinko į masinį mitingą 2007 m. balandžio 14 d. Maskvos Puškino aikštėje; kadangi vadinamąjį disidentų žygį organizavo "Kitokia Rusija" – susivienijimas, apimantis įvairius judėjimus, turinčius skirtingą politinį pagrindą,
B.
kadangi praėjus kelioms minutėms nuo žygio pradžios 2 000 protestuotojų pastebėjo, kad jų skaičių daugiau kaip keturis kartus perauga saugumo pajėgos, kurios greitai išsklaidė aktyvistus, mušdamos ir trumpam sulaikydamos tuos, kurie mėgino prasibrauti pro riaušių malšintojų rikiuotę,
C.
kadangi tarp sulaikytųjų buvo Jungtinio piliečių fronto vadovas buvęs pasaulio šachmatų čempionas Garis Kimovičius Kasparovas ir Marija Gaidar, pirmojo Rusijos posovietinio reformisto ministro pirmininko duktė; kadangi buvęs ministras pirmininkas Michailas Michailovičius Kasjanovas išvengė arešto tik todėl, kad jo asmens sargybinis padėjo jam ištrūkti; kadangi daug žurnalistų, įskaitant ARD korespondentą Stephaną Stuchliką, kuris mėgino užfiksuoti įvykius ir išplatinti informaciją Vakaruose, taip pat buvo sumušti ir suimti,
D.
kadangi 2007 m. balandžio 15 d. kitas protesto renginys, nors ir daug mažesnis, organizuotas tų pačių grupių, buvo išvaikytas panašiu būdu Sankt Peterburge, nors Garis Kimovičius Kasparovas buvo sulaikytas dar prieš prasidedant renginiui, o kai kurie demonstrantai buvo areštuoti prevencine tvarka pakeliui į renginį,
E.
kadangi Vladimiras Petrovičius Lukinas, Rusijos žmogaus teisių ombudsmenas, pareiškė, kad, jo nuomone, policija abiejuose miestuose viršijo savo įgaliojimus, ir kadangi Sankt Peterburgo gubernatorė Valentina Ivanovna Matvijenko įsakė pradėti tyrimą dėl žmogaus teisių pažeidimų Sankt Peterburge vykusiame mitinge,
F.
kadangi Rusijos valdžios institucijos artėjant parlamento ir prezidento rinkimams didina spaudimą opozicijos grupėms ir nevyriausybinėms organizacijoms, siekdamos sulaikyti jas nuo veiklos, nukreiptos prieš prezidentą ir vyriausybę, ir neleisti žiniasklaidai skelbti apie šią veiklą,
G.
kadangi Rusijoje silpnėja demokratija, ypač dėl to, kad visas stambiausias televizijos stotis ir daugumą radijo stočių kontroliuoja vyriausybė, kad spausdinamoji žiniasklaida pati imasi savo leidinių cenzūros, kad taikomi nauji teisės organizuoti viešas demonstracijas apribojimai ir bloginama nevyriausybinių organizacijų padėtis,
H.
kadangi teisė laisvai susirinkti yra pagrindinė demokratinių principų ir žmogaus teisių standartų dalis, o Rusija pati įsipareigojo laikytis šių principų ir standartų ir daug kartų deklaravo, kad įsipareigojusi jų laikytis; kadangi minėtieji principai ir vertybės taip pat sudaro strateginės ES ir Rusijos partnerystės pagrindą,
I.
kadangi būdama Jungtinių Tautų, Europos saugumo ir bendradarbiavimo organizacijos ir Europos Tarybos nare Rusijos Federacija yra pasižadėjusi gerbti žodžio ir susirinkimų laisvę; kadangi šių principų laikymasis ypač svarbus atsižvelgiant į būsimus rinkimus Rusijoje,
1.
griežtai smerkia tai, kad Rusijos riaušių malšinimo policija naudojo neleistiną jėgą pastarojo savaitgalio taikioms demonstracijoms Maskvoje ir Sankt Peterburge išvaikyti, ir ragina Rusijos valdžios institucijas laikytis savo tarptautinių įsipareigojimų ir gerbti saviraiškos ir susirinkimų laisvę;
2.
ypač smerkia represinius veiksmus, kuriuos saugumo pajėgos naudojo prieš žurnalistus, vykdančius savo profesinę pareigą; mano, kad tokie išpuoliai prieš žiniasklaidą yra netoleruotini;
3.
ragina Rusijos valdžios institucijas pradėti tyrimą dėl žmogaus teisių pažeidimų abiejuose protesto mitinguose ir nustatyti bei patraukti į teismą tuos, kurie atsakingi už minėtuosius pažeidimus;
4.
ragina Rusijos Valstybės Dūmą sudaryti darbo grupę, kuri ištirtų, kodėl tokia jėga buvo panaudota prieš taikius demonstrantus;
5.
ragina Komisiją ir Tarybą aiškiai išreikšti šį susirūpinimą bendraujant su Rusijos vyriausybe, ypač kitame ES ir Rusijos vadovų susitikime, kuris įvyks 2007 m. gegužės 18 d. Samaroje;
6.
ragina Rusijos vadovus padaryti viską, kad daugiau nepasikartotų panašūs apgailėtini įvykiai, ypač vykstant ateinantiems prezidento ir Dūmos rinkimams, ir užtikrinti visoms politinėms partijoms bei judėjimams galimybę dalyvauti demokratiniame procese; ragina Centrinę rinkimų komisiją ir Rusijos teismus būti budriais, objektyviais ir nešališkais stebint kampanijos ir rinkimų procesus;
7.
reiškia didelį susirūpinimą dėl besiformuojančio Rusijos valdžios organų elgesio modelio naudoti pernelyg didelę jėgą prieš opozicijos aktyvistus, nes tai kelia didelį susirūpinimą dėl demokratijos ir žmogaus teisių Rusijos Federacijoje;
8.
dar karta ragina, kad ES ir Rusijos dialogas žmogaus teisių klausimais būtų plėtojamas toliau, kad jis taptų veiksmingesnis ir kad būtų siekiama rezultatų, siekiant sustiprinti šį aspektą naujajame partnerystės ir bendradarbiavimo susitarime, dėl kurio greitai bus pradėta derėtis;
9.
pabrėžia, kad siekiant akivaizdžios demokratijos pažangos Rusijoje ES bendroji politika ir valstybių narių dvišaliai santykiai su Rusija turėtų būti paremti bendrai sutartais principais ir bendromis pozicijomis;
10.
ragina Rusijos valdžios institucijas vykstant parlamento ir prezidento rinkimams visiškai gerbti demokratinius standartus ir principus, kuriuos nustatė Europos saugumo ir bendradarbiavimo organizacija ir Europos Taryba; ragina Europos Tarybą ištirti žmogaus teisių pažeidimus protesto mitinguose Maskvoje ir Sankt Peterburge;
11.
paveda Pirmininkui perduoti šią rezoliuciją Tarybai, Komisijai, Europos Tarybai ir Rusijos Federacijos vyriausybei bei parlamentui.
