Klausimas Nr. H-000077/2011
Komisijai
2011 m. kovo mėn. sesija
Darbo tvarkos taisyklių 116 straipsnis
Marina Yannakoudakis
(ECR) Tema: Kinijos vieno vaiko politika
Be abejo, Komisija žino apie prieštaringai vertinamą Kinijos vieno vaiko politiką. Vienas rinkėjas atkreipė mano dėmesį į keletą nerimą keliančių įvykių Pietų Kinijos Guangdongo provincijoje esančiame Puningo mieste. Valstybės šeimos planavimo tarnybos pareigūnams tariamai liepta sulaikyti moterų, pagimdžiusių daugiau negu vieną vaiką, šeimos narius (įskaitant kūdikius ir senyvus žmones). Sulaikyti šeimos nariai buvo nežmoniškomis sąlygomis kalinami tol, kol minėtosios moterys, patyrusios didžiulę emocinę įtampą, sutikdavo apsilankyti medicinos centre, kad joms atliktų „gydomąją operaciją“ (tai priverstinės sterilizacijos eufemizmas). Ar Komisija galėtų pakomentuoti tai, kaip Kinija įgyvendina vieno vaiko politiką? Ar Komisija sutinka, kad Kinijos valdžios institucijos akivaizdžiai nepaiso daugelio tarptautinės humanitarinės teisės nuostatų?
