KLAUSIMAS ŽODŽIU SU DEBATAIS O-0117/08
pagal 108 Darbo tvarkos taisyklių straipsnį
pateikė
Annemie Neyts-Uyttebroeck
,
Renate Weber
,
Johan Van Hecke
,
Fiona Hall
ir
Elizabeth Lynne
ALDE vardu
Tarybai
Tema: ES elgesio kodeksas dėl ginklų eksporto. Pastangos rasti veiksmingas priemones nelegaliam ginklų perdavimui stabdyti
1998 m. birželio 8 d. Taryba priėmė Europos Sąjungos elgesio kodeksą (Elgesio kodeksą) dėl ginklų eksporto, tačiau praėjus dešimčiai metų ji vis dar yra nepatvirtinusi bendros pozicijos šiuo klausimu.
Neseniai Stokholmo tarptautinio taikos tyrimų instituto (angl. SIPRI) paskelbtoje ataskaitoje dėl taikos ir saugumo nagrinėjama, kokį poveikį oro vežėjų, kurie įtariami dalyvavę destabilizuojančiame ginklų perdavime, veiklai daro ES oro saugos taisyklės. Ataskaitoje pateikiama nauja statistika, iš kurios matyti, kad 80 oro vežėjų, kurie paminėti JT ar kitose ataskaitose dėl prekybos ginklais, nuo 2006 m. buvo uždrausta tęsti veiklą arba jiems buvo taikomi ES oro saugos reikalavimai. Ataskaitoje taip pat matyti, kad oro vežėjai, kurie dalyvauja nelegaliuose ginklų perdavimuose, nuolat pažeidinėja oro saugos taisykles; tai reiškia, kad griežtos ES oro saugos kontrolės taikymas yra svarbus. Šių reikalavimų taikoma per mažai, tačiau jie gali būti itin naudingi stabdant nelegalų ir destabilizuojantį ginklų perdavimą.
Ar Bendrųjų reikalų taryba yra numačiusi į savo darbotvarkę įtraukti bendrosios pozicijos dėl ginklų eksporto klausimą?
Ar nemanote, kad, turint mintyje neseniai Stokholmo tarptautinio taikos tyrimų instituto atliktus ES oro saugos reikalavimų poveikio vežėjų oro transportu veiklai tyrimus, reikėtų imtis veiksmų ir pakeisti arba sugriežtinti galiojančias taisykles bei atitinkamai sugriežtinti jūrų saugos standartus siekiant sustabdyti nesaugų nelegalių ginklų gabenimą?
