13.2.2007
PASIŪLYMAS DĖL REZOLIUCIJOS
pagal Darbo tvarkos taisyklių 103 straipsnio 2 dalį
pateikė Ryszard Czarnecki, Ģirts Valdis Kristovskis, Mirosław Mariusz Piotrowski, Adam Bielan, Michał Tomasz Kamiński, Hanna Foltyn-Kubicka ir Marcin Libicki
UEN frakcijos vardu,
dėl Darfūro
Europos Parlamento rezoliucija dėl Darfūro
Europos Parlamentas ,
–
atsižvelgdamas į savo ankstesnes rezoliucijas dėl padėties Sudane ir ypač Darfūre,
–
atsižvelgdamas į visas atitinkamas JT Saugumo Tarybos rezoliucijas, tarp jų į 2005 m. kovo 31 d. Rezoliuciją Nr. 1593 dėl padėties Sudane ir į 2006 m. rugpjūčio 31 d. Rezoliuciją Nr. 1706 dėl leidimo dislokuoti JT pajėgas Darfūre,
–
atsižvelgdamas į 2006 m. gegužės 5 d. Darfūro taikos susitarimą, pasirašytą Abujoje, Nigerijoje,
–
atsižvelgdamas į 2006 m. rugsėjo 12 d. Jungtinių Tautų Generalinio Sekretoriaus pranešimą dėl Sudano,
–
atsižvelgdamas į tai, kad Sudano vyriausybė ir Sudano liaudies išlaisvinimo sąjūdis / armija (angl. SPLM/A) 2005 m. sausio 9 d. pasirašė visuotinį taikos susitarimą (angl. CPA),
–
atsižvelgdamas į 2004 m. balandžio mėn. priimtą Afrikos Sąjungos (AS) sprendimą įsteigti Afrikos misiją Sudane (angl. AMIS),
–
atsižvelgdamas į Darbo tvarkos taisyklių 103 straipsnio 2 dalį,
A.
atsižvelgdamas į JT Saugumo Tarybos sprendimą dislokuoti JT taikos palaikymo pajėgas, kurias sudaro 17 300 karių ir 3300 civilių policijos pareigūnų, Darfūre siekiant perimti AMIS vykdomą veiklą Dafūre ir patvirtindamas savo visišką pagarbą Sudano suverenumui, vientisumui, nepriklausomybei ir teritoriniam integralumui,
B.
kadangi Darfūro taikos susitarimas ir toliau išlieka stabilumo, taikos ir susitaikymo Darfūre pagrindas,
C.
kadangi Darfūro konfliktas (ir nebaudžiamumas) vis labiau kenkia kaimyninių šalių stabilumui ir kelia grėsmę tarptautinei taikai ir saugumui,
D.
atsižvelgdamas į nuolatinius žmogaus teisių ir tarptautinės humanitarinės teisės pažeidimus Darfūre, ir kadangi visos konflikto šalys ir toliau nusižengia susitarimams dėl paliaubų regione ir dažnai naudoja smurtą prieš civilius gyventojus,
E.
atsižvelgdamas į vis prastėjantį humanitarinės pagalbos darbuotojų saugumą ir mažėjančias galimybes padėti žmonėms, kuriems reikalinga pagalba, įskaitant pabėgėlius, šalies viduje į kitą vietą perkeltus asmenis ir kitus karo paveiktus gyventojus,
F.
kadangi žudymai, prievartavimai ir kiti žmogaus teisių pažeidimai Darfūre ir toliau kelia grėsmę taikai Sudane,
G.
kadangi JT vadinamojoje atsakomybės apsaugoti nuostatoje numatoma, kad tuo atveju, kai valstybės valdžia akivaizdžiai nesugeba apsaugoti savo gyventojų nuo genocido, karo nusikaltimų, etninio valymo ir nusikaltimų žmonijai, JT Saugumo Taryba gali nutarti dislokuoti VII skyriuje numatomas karines pajėgas,
H.
kadangi JT Saugumo Taryba 2005 m. kovo mėn. kreipėsi į Tarptautinį baudžiamąjį teismą dėl padėties Darfūre,
1.
yra rimtai susirūpinęs dėl prastėjančio saugumo ir humanitarinės bei žmogaus teisių padėties Darfūre ir smerkia tai, kad visos konflikto šalys ir toliau pažeidinėja paliaubų susitarimus;
2.
ragina visas šalis nedelsiant nutraukti visą smurtą ir karinius veiksmus, nukreiptus prieš prieš humanitarinę pagalbą teikiančius civilius ir organizacijas, ir laikytis savo įsipareigojimų pagal Darfūro taikos susitarimą bei juos įgyvendinti;
3.
ragina nepasirašiusiuosius Darfūro taikos susitarimo jį pasirašyti, prisiimti susitarimo įsipareigojimus ir jį įgyvendinti;
4.
smerkia visą diskriminacinę veiklą ir krikščionių bei kitų etninių ir religinių mažumų persekiojimą Sudane;
5.
smerkia Darfūro genocidą ir pabrėžia, kad Sudano vyriausybė negerbia JT autoriteto ir yra atsakinga už nuolat Darfūre daromus karo nusikaltimus ir nusikaltimus žmogiškumui;
6.
išreiškia savo didelį susirūpinimą dėl pirmą kartą įvykusio visiško humanitarinių nevyriausybinių organizacijų pasitraukimo iš Darfūro dėl saugumo priežasčių ir dėl 2007 m. sausio 17 d. JT ir nevyriausybinių organizacijų pareiškimo, kad jų veikla gali būti nebetęsiama, jei dabartinė padėtis nesikeis;
7.
ragina Sudano valdžios institucijas nedaryti kliūčių JT misijos pajėgų dislokavimui ir veiklai Darfūre ir ragina JT nustatyti JT remiamų taikos palaikymo pajėgų dislokavimo datą pagal JT chartijos VII skyriaus nuostatas ir JT Saugumo Tarybos rezoliuciją Nr. 1706, siekiant užtikrinti, kad atitinkama humanitarinė pagalba pasiektų žmones;
8.
ypač smerkia tai, kad Sudano oro pajėgos subombardavo Šiaurės Darfūro regionus, ir tai nutraukė pasiruošimą Sudano išlaisvinimo judėjimo vadovų susitikimui, nepaisant to, kad Sudano vyriausybė buvo anksčiau davusi sutikimą rengti šį susitikimą;
9.
išreiškia susirūpinimą, kad besitęsiantis smurtas Darfūre gali silpninti saugumą toliau regione, ypač Čade ir Centrinėje Afrikos Respublikoje, ir džiaugiasi, kad Čado ir Centrinės Afrikos Respublikos vyriausybės sutiko, kad JT būtų jų teritorijose;
10.
ragina ES, kad ši paragintų imtis skubių priemonių, kuriomis virš Darfūro būtų užtikrinta neskraidymo zona, kaip nustatyta JT Saugumo Tarybos rezoliucijoje Nr. 1591 (2005); ragina tarptautinę bendruomenę veikti kartu su Čadu siekiant aptarti galimybę įtvirtinti neskraidymo iš Rytų Čado zoną;
11.
džiaugiasi, kad pagaliau įsteigta JT Žmogaus teisių tarybos aukšto lygio vertinimo misija Darfūre, kuri pradėjo veikti 2007 m. vasario 9 d.; pabrėžia jos tiriamojo darbo svarbą;
12.
ragina ES ir tarptautinę bendruomenę ir toliau taikyti pasitikėjimo stiprinimo priemones, pvz., surengti dialogą Darfūras – Darfūras ir konsultacijas, kuriuose dalyvautų visos konflikto šalys ir pilietinė visuomenė;
13.
ragina ES ir kitus tarptautinius veikėjus dirbti su JT ir AS, siekiant užtikrinti, kad taikos palaikymo pajėgos Darfūre gebėtų operatyviai reaguoti į bet kokios konflikto šalies provokacijas;
14.
ragina Sudano vyriausybę ir tarptautinę bendruomenę visapusiškai bendradarbiauti su Tarptautiniu baudžiamuoju teismu siekiant nutraukti nebaudžiamumą;
15.
smerkia tai, kad Rusija ir Kinija susilaikė balsuodamos dėl JT Saugumo Tarybos rezoliucijos dėl taikos palaikymo pajėgų dislokavimo;
16.
paveda Pirmininkui perduoti šią rezoliuciją Tarybai, Komisijai, Sudano vyriausybei, Afrikos Sąjungai, ES valstybių narių vyriausybėms, Jungtinėms Amerikos Valstijoms, Rusijai, Čadui ir Kinijai, JT generaliniam sekretoriui, AKR ir ES jungtinės parlamentinės asamblėjos pirmininkams ir AKR Tarybai.
