ES skatina darbuotojų mobilumą
Socialinė politika
2006-02-20 - 19:40
Pasinaudokite ES bendrąja rinka ir dirbkite užsienyje
Manoma, kad viena iš priežasčių, kodėl JAV ekonomika klesti labiau negu ES, yra mobilūs Amerikos darbuotojai, kuriems neprilygsta namisėdos europiečiai. Dėl darbo amerikietis tikrai važiuotų į kitą žemyno kraštą, tuo tarpu vos 1,5 proc. europiečių gyvena ir dirba ne savo šalyje. Todėl atsiranda kompetencijos trūkumas arba perteklius, taip pat nedarbas. Tokia padėtis paskatino paskelbti 2006-uosius Europos darbuotojų mobilumo metais.
Žinoma, darbuotojų mobilumas nebūtinai turi reikšti persikėlimą iš vieno regiono ar šalies į kitą – jis apima bet kokį darbovietės keitimą. Kai kuriems ES darbo rinkos regionams ir sektoriams būdingas didelis nedarbas, tuo tarpu kitur trūksta kvalifikuotų darbuotojų ir darbo jėgos. Taigi didesnis darbų mobilumas galėtų užtikrinti daugiau ir geresnių darbo vietų. „Europos Sąjunga turėtų skatinti darbuotojų mobilumą ir padėti tiems ES piliečiams, kurie nusprendžia pakeisti darbą ar šalį“, – mano Europos Parlamento Užimtumo komiteto pirmininkas Janas Andersonas (Jan Andersson). Jis teigia: „Darbuotojų mobilumas yra svarbi kovos su nedarbu priemonė. Didesnis mobilumas tarp darboviečių ir tarp šalių padėtų užtikrinti didesnį užimtumą. Todėl turėtume daugiau dėmesio skirti profesiniam ir geografiniam mobilumui“.
Europiečiai laikosi to, ką žino
Darbuotojų mobilumas ES labai menkas. Europos politikos studijų centro duomenimis, europiečiai vienoje darbovietėje vidutiniškai išdirba 10,6 metų, tuo tarpu JAV šis skaičius siekia tik 6,7 metų. Nors 2003 m. 8,2 proc. visos ES darbuotojų per vienerius metus buvo pakeitę darbovietę, išlieka dideli skirtumai tarp šalių. Jungtinėje Karalystėje ir Danijoje metinis darboviečių mobilumas siekia 13 proc., o Graikijoje ir Švedijoje – vos 5 proc. Esama įrodymų, kad „mobilūs darbuotojai“, turintys darbo ir šalies keitimo patirties, lengviau įgyja naujų įgūdžių ir prisitaiko prie kitokios aplinkos. „Taip pat susiduriame su paradoksalia situacija, kad darbui tapus mobilesniam, darbuotojai nepasikeitė“, – teigia ES užimtumo ir socialinių reikalų komisaras Vladimiras Špidla. Pasak jo, „globalizacija keičia darbo aplinką ir verčia darbuotojus tapti lankstesniais, išmokti prisitaikyti prie pokyčių. Esminė kliūtis – ryškėjantis „mobilumo kultūros“ trūkumas“.
Naujame ES portale bus milijonas laisvų darbo vietų
Kitoje šalyje dirbančių ES darbuotojų skaičius – 1,5 proc. – išliko nepakitęs beveik 30 metų. Nepaisant bendrų sienų ir neženklaus padidėjimo pastaraisiais metais, tik 0,2 proc. žmonių vyksta dirbti už savo šalies ribų.
ES tikisi, kad stiprėjant globalizacijai geografinis mobilumas didės. Tačiau dėl darbo užsienyje kyla sunkumų, todėl pagrindinis ateities iššūkis – pašalinti teisines, praktines ir socialines persikėlimo kliūtis. „Europos darbuotojų mobilumo metai“ sutampa su daugeliu kitų projektų: sutarta dėl pereinamosios laisvo darbuotojų judėjimo išsiplėtusioje ES tvarkos, taip pat sukurtas naujas interneto portalas, skirtas informacijai apie laisvas darbo vietas visoje Europoje. Be to, tikimasi toliau pažengti užtikrinant galimybes perkelti teisę į pensiją, o Europos sveikatos draudimo kortelę, kuria jau naudojasi 50 milijonų piliečių, bus galima įsigyti visose 25 ES šalyse.
Naujame EURES darbo vietų portale Europos piliečiai galės tiesiogiai sužinoti apie visas valstybinių įdarbinimo tarnybų skelbiamas laisvas darbo vietas – tikimasi maždaug milijono darbo pasiūlymų bet kuriuo metu. Portalas bus oficialiai pristatytas pirmadienį aukšto lygio konferencijoje, skirtoje Europos darbuotojų mobilumo metų pradžiai. Joje kalbės J. Andersonas, Europos Komisijos pirmininkas Žozė Manuelis Barozas (José Manuel Barroso) ir V. Špidla. Atidarymo ceremonijoje taip pat dalyvaus Liberalų ir demokratų aljanso Europos Parlamente narys Janas Kulakovskis (Jan Kulakowski) bei Žaliųjų frakcijos vicepirmininkė Džeinė Lambert (Jean Lambert).
20060220STO05371 Europos darbuotojų mobilumo metai: ES darbo vietų portalas: EP Užimtumo ir socialinių reikalų komitetas:
LT
1
PHOTO
20060220PHT05368.jpg
LT
2
LINK
http://ec.europa.eu/employment_social/workersmobility2006/index_lt.htm
LT
3
LINK
http://europa.eu.int/eures/home.jsp?lang=lt&langChanged=true
LT
4
LINK
/activities/expert/committees/presentation.do;jsessionid=BA3AF120F51D016046B2CEB9513F6D9B.node1?committee=1238&language=LT
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
