P6_TA(2006)0607
Birma
B6-0647 , 0651 , 0655 , 0657 , 0658 ir 0661/2006
Europos Parlamento rezoliucija dėl Birmos
Europos Parlamentas
, –
atsižvelgdamas į P. S. Pinheiro, specialiojo JT pranešėjo dėl žmogaus teisių padėties Mianmare, 2006 m. rugsėjo 21 d. pranešimą,
–
atsižvelgdamas į JT Saugumo Tarybos 2006 m. rugsėjo 15 d. sprendimą įtraukti Birmos klausimą į formalią darbotvarkę ir atsižvelgdamas į Ibrahimo Kambario, JT Generalinio Sekretoriaus atstovo politiniams reikalams, vizitą į Mianmarą 2006 m. lapkričio 12–15 d. bei po to parengtą šio atstovo ataskaitą Saugumo Tarybai,
–
atsižvelgdamas į savo ankstesnes rezoliucijas dėl Birmos, o ypač į 2005 m. lapkričio 17 d. rezoliuciją OL C 280 E, 2006 11 18, p. 473.
,
–
atsižvelgdamas į 2006 m. gegužės 29 d. Tarybos reglamentą (EB) 817/2006 dėl ribojamųjų priemonių Mianmarui (Birmai) taikymo atnaujinimo OL L 148, 2006 6 2, p. 1.
,
–
atsižvelgdamas į 2006 m. rugsėjo 10–11 d. Helsinkyje vykusio šeštojo Azijos ir Europos šalių (ASEM) susitikimo pirmininko pareiškimą,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi Valstybės taikos ir vystymo taryba ir toliau šiurkščiai pažeidinėja Birmos gyventojų žmogaus teises, imdamasi tokių priemonių kaip prievartinis darbas, disidentų persekiojimas, vaikų šaukimas į kariuomenę ir prievartinis perkėlimas gyventi kitur,
B.
kadangi Nacionalinis konventas, kuris pirmą kartą sušauktas 1993 m. konstitucijai rengti ir kurio veikla nuo to laiko daug kartų buvo sustabdyta, 2006 m. spalio 10 d. atnaujino savo veiklą, tačiau neturi gyventojų paramos, nes nėra demokratiškai išrinktų atstovų, ypač Nacionalinės lygos už demokratiją (NLD) atstovų, nei kitų etninių grupių atstovų,
C.
kadangi NLD lyderė, Sacharovo premijos laimėtoja D. Aung San Suu Kyi per pastaruosius 16 metų 10 metų praleido namų arešto sąlygomis – tai yra neteisėta priemonė, kurios taikymą kasmet pratęsia karinė chunta,
D.
kadangi Birmos kaimynai turi laikytis daug tvirtesnės pozicijos karinio režimo toje šalyje vykdomo tam tikrų teisės principų pažeidinėjimo atžvilgiu ir pareikalauti, kad Birma darytų pažangą žmogaus teisių klausimais bei kurtų demokratiją,
E.
kadangi daugiau kaip 30 proc. jaunesnių kaip penkerių metų vaikų, kenčia dėl prastos mitybos ir kadangi mirtingumas nuo maliarijos ir tuberkuliozės išlieka labai didelis, ŽIV / AIDS epidemijos plinta visuomenėje ir beveik pusė mokyklinio amžiaus vaikų niekada nėjo į mokyklą,
F.
kadangi Birmos vyriausybė neseniai įsakė Raudonojo kryžiaus Tarptautiniam komitetui uždaryti penkis savo lauko biurus šalyje, iš esmės nepalikdama galimybės šiai organizacijai teikti didžiausios dalies paramos ir apsaugos, kurią ji teikia civiliams gyventojams, gyvenantiems sunkiomis sąlygomis pasienio regionuose,
G.
kadangi, pagal 2006 m. Tarptautinės narkotikų kontrolės strategijos pranešimą, Birma yra antroji šalis pasaulyje pagal pagaminamą nelegalaus opiumo kiekį, kuris sudaro daugiau kaip devyniasdešimt procentų Pietų Azijoje pagaminamo heroino,
1.
smerkia Valstybės taikos ir vystymo tarybą dėl nepaliaujamos Birmos žmonių priespaudos jau daugiau nei 40 metų ir dėl visiško nenoro imtis bet kokių labiau pastebimų priemonių demokratijai kurti;
2.
atsisako pripažinti teisėtumą bet kokių konstitucinių pasiūlymų, kuriuos pateikė Nacionalinis konventas, tol kol į jo sudėtį bus įtrauktos Nacionalinės lygos už demokratiją ir kitos partijos; ragina Nacionalinį konventą pateikti demokratijos planus, kurie nuoširdžiai atspindėtų Birmos žmonių siekius, o ne planus, pagal kuriuos siekiama įtvirtinti karinį valdymą, pagrįstą prievarta;
3.
ragina tučtuojau ir be išlygų paleisti D. Aung San Suu Kyi ir kitus politinius kalinius – jų apytikriai yra per 1100 – kuriuos įkalino Valstybės taikos ir vystymo taryba;
4.
smerkia tai, kad Birmos Vyriausybė neseniai uždarė penkis Raudonojo kryžiaus Tarptautinio komiteto lauko biurus (Mandalėjuje, Maulamine, Hpa-ane, Taunggyje ir Kyaing Tonge), iš esmės nepalikdama galimybės šiai organizacijai vykdyti humanitarinės veiklos ir smerkia kitas priemones, kuriomis siekiama įbauginti humanitarinę pagalbą teikiančias nevyriausybines organizacijas (NVO); ragina Birmos Vyriausybę nesikišti į šių organizacijų veiklą ir jos neriboti;
5.
griežtai smerkia režimo taikomas žiaurias priemones kelių didelių etninių grupių atžvilgiu, įskaitant Rytų Birmoje gyvenančią Karenų etninę grupę, nes tokių priemonių taikymas lėmė, kad 82 tūkst. žmonių daug kentėjo, turėjo palikti savo namus Rytų Birmoje, ir buvo prievarta perkelti į kitą teritoriją. Taigi prievarta perkeltų žmonių Birmoje suskaičiuojama mažiausiai 500 tūkst.;
6.
pritaria tam, kad po praėjusiais metais vykusio vienuoliktojo Pietryčių Azijos valstybių asociacijai (ASEAN) priklausančių šalių vadovų susitikimo priimtų sprendimų, į Birmą buvo nusiųsta faktų nustatymo misija, kuriai vadovavo Malaizijos užsienio reikalų ministras Syed Hamid Albaro, ir tiki, kad ASEAN šalys taikys griežtesnes priemones karinei chuntai Birmoje;
7.
priatria Tarptautinės darbo organizacijos sprendimui kreiptis į JT Saugumo Tarybą ir Tarptautinį Teisingumo Teismą dėl to, kad Valstybės taikos ir vystymo taryba nepakenčiamai naudoja prievartinį darbą ir tikisi, kad šie ryžtingi veiksmai privers Valstybės taikos ir vystymo tarybą nutraukti tokius veiksmus;
8.
pripažįsta, kad ES taikytos sankcijos nebuvo nukreiptos į tas ekonomikos sritis, kurios režimui duoda dideles pajamas ir todėl iki šiol nebuvo pasiekta norimo poveikio tiems, kurie tiesiogiai atsakingi už Birmos žmonių kančias; ragina Tarybą užtikrinti, kad visos valstybės narės drausmingai taikytų esamas ribojamąsias priemones;
9.
ragina Tarybą išplėsti sankcijų taikymo sritį ir įtraukti į subjektų, kuriems taikomos sankcijos sąrašą visus Valstybės taikos ir vystymo tarybos ministrus, pavaduotojus, narius, rėmėjus ir darbuotojus, taip pat jų šeimos narius, verslininkus ir žymius asmenis, kurie susiję su režimu;
10.
ragina Kiniją, Indiją ir kitas šalis, kurios ir toliau tiekia ginklus ir teikia kitokią paramą karinei chuntai, liautis tai darius ir prisidėti prie tarptautinės bendruomenės pastangų siekiant pagerinti padėtį Birmoje;
11.
pritaria Pietų Korėjos teisėsaugos institucijoms, kurios pareiškė kaltinimus 14 asmenų, dirbančių septyniose Pietų Korėjos įmonėse, dėl tariamai pateiktų technologijų ir įrangos, kuri padeda Birmos režimui statyti ginklų gamyklą Pyaijuje, vidurio Birmoje;
12.
pritaria tam, kad JT nesenai atidarė vieną iš septynių teisinės pagalbos centrų, kuris yra Ban Mae Nai Soi stovykloje Šiaurės Vakarų Tailande ir kuris skirtas Birmos pabėgėliams, gyvenantiems kaimyniniame Tailande, ir tikisi, kad ateityje JT ryžtingai taikys papildomas priemones, nukreiptas prieš Valstybės taikos ir vystymo tarybą;
13.
reikalauja, kad visa Birmai skiriama pagalba būtų teikiama per realią veiklą vykdančias NVO ir kad ji pasiektų tuos žmones, kuriems buvo skirta, kiek įmanoma vengiant Valstybės taikos ir vystymo tarybos kišimosi;
14.
ragina JT Saugumo Tarybą priimti privalomą rezoliuciją, kurioje būtų reikalaujama atkurti demokratiją Birmoje ir paleisti visus politinius kalinius, įskaitant D. Aung San Suu Kyi;
15.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, ASEAN šalių vyriausybėms, Nacionalinei lygai už demokratiją, Valstybės taikos ir vystymo tarybai ir Jungtinių Tautų Generaliniam Sekretoriui.
