KLAUSIMAS ŽODŽIU H-0823/06
Vyriausybės valandai 2006 Spalio mėnesio sesijoje
pagal 109 Darbo tvarkos taisyklių straipsnį
pateikė
Justas Paleckis
Komisijai
Tema: Dėl eurozonos integracijos
Kaip žinoma, visos naujosios ES šalys stodamos į Europos Sąjungą 2004 metais įsipareigojo prisijungti prie Europos pinigų sąjungos. Pastaruoju metu pastebima, kad vis daugiau naujų šalių nukelia į vis tolesnį laiką prisijungimo datas, kartais net neprognozuodamos, kada pavyks įvykdyti konvergencijos kriterijus. Sunku būtų paneigti, kad, sparčiai besivystant naujųjų šalių ekonomikai, kai kurie konvergencijos kriterijai (pvz., infliacija) nustatytų reikalavimų neatitiks dar ilgą laiką. Vargu ar tokioje situacijoje būtinos griežtos dirbtinės priemonės infliacijai mažinti, kurios tik išbalansuotų ekonominius procesus.
Eurozonos kandidatės labai vertina Komisijos konsultacijas, padedančias ES narėms kuo greičiau, nekenkiant šalies ekonominiams procesams, pasiekti narystę pinigų sąjungoje tenkinančius kriterijus. Norėčiau pasiteirauti, kokių papildomų veiksmų, šalia konsultacijų, EK ketina imtis, vis labiau ryškėjant, kad dėl įvairių priežasčių kai kurios ES naujosios šalys dar ilgai nesugebės įvykdyti griežtai taikomų prisijungimo prie eurozonos reikalavimų? Kaip Komisija mato eurozonos plėtros perspektyvą laike? Kaip Komisija reaguotų, jeigu kai kurios naujosios šalys mėgintų nukelti euro įvedimo datą po 2013 metų?
