14.2.2011 B7-0131/2011 PASIŪLYMAS DĖL REZOLIUCIJOS pateiktas uždavus klausimus, į kuriuos atsakoma žodžiu B7‑0011/2011 ir B7‑0013/2011
pagal Darbo tvarkos taisyklių 115 straipsnio 5 dalį
dėl Europos Sąjungos Dunojaus regiono strategijos įgyvendinimo
Lambert van Nistelrooij
,
Tamás Deutsch
,
Jan Olbrycht
,
Marian-Jean Marinescu
,
András Gyürk
,
Andrey Kovatchev
,
László Tőkés
,
Kinga Gál
,
Béla Glattfelder
,
Iosif Matula
,
Alajos Mészáros
,
Csaba Sógor
,
Petru Constantin Luhan
,
Edit Bauer
,
Lívia Járóka
,
Ildikó Gáll-Pelcz
,
László Surján
,
József Szájer
,
Iuliu Winkler
,
Elisabeth Jeggle
,
György Schöpflin
,
Csaba Őry
,
Sabine Verheyen
,
Manfred Weber
,
Joachim Zeller
,
Elżbieta Katarzyna Łukacijewska
,
Anna Záborská
PPE frakcijos vardu
PE459.663v01-00 B7‑0131/2011 Europos Parlamento rezoliucija dėl Europos Sąjungos Dunojaus regiono strategijos įgyvendinimo
Europos Parlamentas ,
– atsižvelgdamas į Sutarties dėl Europos Sąjungos veikimo 192 straipsnį ir 265 straipsnio 5 dalį,
– atsižvelgdamas į žodinį klausimą dėl Europos Dunojaus regiono strategijos (O 0150/2009 – B7-0240/2009 ),
– atsižvelgdamas į 2010 m. sausio 21 d. Europos Parlamento rezoliuciją dėl Europos Dunojaus regiono strategijos (P7-TA (2010)0008),
– atsižvelgdamas į ES Baltijos jūros regiono strategiją,
– atsižvelgdamas į 2009 m. birželio 18 ir 19 d. Europos Vadovų Tarybos išvadas, kuriose Komisija buvo paraginta iki 2010 m. parengti Europos Dunojaus regiono strategiją,
– atsižvelgdamas į savo 2009 m. kovo 24 d. rezoliuciją dėl Žaliosios knygos apie teritorinę sanglaudą ir diskusijų dėl būsimos sanglaudos politikos reformos eigos,
– atsižvelgdamas į Regionų komiteto 2009 m. spalio mėn. nuomonę pavadinimu „ES strategija Dunojaus regionui“,
– atsižvelgdamas į Tarybos darbo programą, skirtą artimiausiems 18 mėnesių, kurią parengė pirmininkaujančios Ispanija, Belgija ir Vengrija,
– atsižvelgdamas į Komisijos komunikatą dėl Europos Sąjungos Dunojaus regiono strategijos ir veiksmų plano, priimto 2010 m. gruodžio 8 d.,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi Lisabonos sutartyje teritorinė sanglauda pripažįstama kaip Europos Sąjungos tikslas (ES sutarties 3 straipsnis),
B. kadangi makroregionų strategijų tikslas – geriau panaudoti esamus išteklius siekiant spręsti teritorinio vystymo problemas ir drauge rasti bendrų užduočių sprendimus,
C. kadangi Baltijos jūros strategijoje jau pateiktas ES politikos sričių koordinavimo ir geopolitinių teritorinių vienetų, t.y. makroregionų finansavimo modelis, apibrėžtas remiantis specifiniais kriterijais,
D. kadangi Dunojaus regionas apima 115 mln. gyventojų ir 14 Europos šalių, tiek priklausančių Europos Sąjungai, tiek jai nepriklausančių, – Vokietiją, Austriją, Slovakiją, Čekijos Respubliką, Slovėniją, Vengriją, Rumuniją, Bulgariją, Kroatiją, Serbiją, Bosniją ir Hercegoviną, Juodkalniją, Moldovą ir Ukrainą – jis sudaro sritį, kurioje gali būti skatinama glaudesnė įvairių ES politikos sričių (sanglaudos, transporto, ekonomikos, energetikos, aplinkos politikos, kultūros, švietimo, žemės ūkio, žuvininkystės, plėtros ir kaimynystės politikos) sąveika,
E. kadangi atsižvelgiant į tai, ES Dunojaus regiono strategija turėtų apimti ekonominius, aplinkos, socialinius ir kultūrinius aspektus,
F. kadangi manoma, jog Dunojus yra priemonė Europos Sąjungai plėstis,
G. kadangi Dunojaus regionas yra jungiamasis makroregionas, turintis įvairiopą ekonominį potencialą,
H. kadangi ekonominis Dunojaus regiono vystymasis labai padidins šio makroregiono ekonominę gerovę ir paskatins užimtumą,
I. kadangi 2009 m. birželio mėn. Europos Vadovų Taryba paprašė Europos Komisiją iki 2010 m. pabaigos parengti ES Dunojaus regiono strategiją,
1. mano, kad Europos Sąjungos plėtra ir pagrindiniai tarptautiniai iššūkiai, pvz., ekonomikos krizė, su aplinkos apsauga susiję pavojai, tvarus transportas, energijos jungtys, išteklių tvarumas, ekologinis vandens išteklių naudojimas, rodo, kad atskirų valstybių tarpusavio priklausomumas auga, sektoriais grindžiamas mąstymas nebėra tinkamas ir, atsižvelgiant į tai, naujų makroregionų kūrimas teikia naujų, veiksmingesnių bendradarbiavimo perspektyvų, tvariam vystymuisi taikant koordinuotą metodą platesniu regioniniu ir teritoriniu lygmeniu bei veiksmingiau naudojant Dunojaus regiono milžinišką potencialą vystymosi ir gaivalinių nelaimių aspektais;
2. todėl pabrėžia, kad ši strategija turėtų būti sudaryta pagal sanglaudos politikos teritorinio bendradarbiavimo tikslą (3 tikslas) ir būti grindžiama integruotu, įvairių sričių ir teritoriniu požiūriu, kuriuo siekiama geriau koordinuoti politiką tarp įvairių valdymo lygių konkrečioje teritorijoje, dėmesį sutelkiant į atitinkamus klausimus;
3. pabrėžia, kad jos atitikimas strategijos „ES 2020“ tikslams užtikrina, kad strategija atitinka Europos vystymosi tendencijas ir ES įsipareigojimą dėl pažangaus, tvaraus ir integracinio augimo ir padės didinti gerovę, saugumą ir taiką, suteikdama naujus, papildomus privalumus politinėje, ekonominėje ir kultūros srityse;
4. reiškia savo įsitikinimą, kad Dunojaus strategija, jei valstybės narės ją palaikys tvirtu politiniu įsipareigojimu, galėtų reikšmingai prisidėti prie Europos ekonomikos atkūrimo strategijos bendros sėkmės ir efektyvumo po pastarųjų metų ekonomikos ir finansų krizės, suteikiant naują postūmį tvariam augimui regioniniu, nacionaliniu ir Europos lygiu, ne tik Vidurio ir Pietų Europos ribose, bet ir daug platesniame geografiniame kontekste;
5. pabrėžia, kad Dunojaus strategija kartu su įvairių formų tarpvalstybiniu bendradarbiavimu, kuris joje numatytas, gali lengvai tapti svarbiu ekonominės ir aplinkosaugos plėtros veiksniu, katalizuojančiu vietos ir regionų pastangas ir vystymosi poreikius, prisidedant prie stiprių įvairių rūšių pramonės tiekimo grandinės tarpvalstybinių tarpusavio ryšių kūrimo, savivaldybių bendradarbiavimo projektų ir tarptautinių transporto modernizavimo iniciatyvų;
6. teigia, kad sėkmingas valstybių narių priimtų arba planuojamų priimti fiskalinio pasitraukimo strategijų įgyvendinimas iš dalies priklauso nuo savivaldybių subjektų sugebėjimų, pajėgumų ir pasirengimo su projekto iniciatyvomis įsiterpti į regionines darbo rinkas, suaktyvinant vietinę darbo jėgos paklausą, sukuriant pagrindą pažangiam ir aplinką tausojančios ekonomikos augimui, gerinant bendradarbiavimą tarp pasienio regionų skirtingose valstybėse narėse ir užtikrinant ilgalaikį Europos vandens transporto tinklų vystymą; žvelgiant iš šios perspektyvos yra labai svarbu integruoti Dunojaus strategiją į ilgalaikę viziją dėl Europos aplinkos ir pramonės vystymo strategijos ir užtikrinti, kad jai būtų suteikta tvirta ir ryžtinga politinė parama visose valstybėse narėse;
7. atsižvelgia į vidutinio laikotarpio ir ilgalaikes prognozes, pagal kurias Europos Pietų regionams, įskaitant valstybes nares, esančias Europos pietrytinėje dalyje, ypač poveikį darys klimato kaitos pasekmės; yra įsitikinęs, kad Dunojaus strategija šiuo požiūriu turi atlikti svarbų vaidmenį ir turėtų būti parengta siekiant sušvelninti neigiamą poveikį, susijusį su klimato kaita Dunojaus regionuose, atsižvelgiant į upių tinklo sudėtingą vaidmenį ir pobūdį (vandens tiekimas, ekologiniai aspektai, transporto infrastruktūra, drėkinimas ir žemės ūkio aspektas, saugomos rūšys bei flora ir t. t.);
8. pabrėžia, kad Vidurio Europa ekologiniu aspektu yra viena iš turtingiausių, bet ir viena iš pažeidžiamiausių Europos vietų, kuriai būdinga ekologiniu požiūriu itin sudėtinga ir didelės vertės ekosistema, kuriai reikalinga aukšto lygio apsauga; Europos Dunojaus regiono strategijos tikslas – sukurti tinkamą gyventi, tvarų ir išvystytą, klestintį Dunojaus regioną valdant su aplinkos apsauga susijusius pavojus, pvz., potvynius ir pramoninę taršą, apsaugant kontroliuojamų vandens atsargų kokybę ir kiekybę ir užtikrinant tvarų jų naudojimą, apsaugant biologinę įvairovę, kraštovaizdžius ir oro bei dirvos kokybę;
9. pabrėžia, kad pažangus ekonominis vystymasis ir investicijos yra labai perspektyvios ekonomikos augimo sritys; ekologiškos technologijos ir ekologinis modernizavimas, pvz., geresnis energijos vartojimo efektyvumas, ir geresnis atliekų valdymas gali prisidėti prie regiono tvaraus vystymosi ir prie ekonominės veiklos neigiamo poveikio aplinkai mažinimo;
10. pabrėžia, kad Dunojaus regionas yra Europos vartai į Vakarų Balkanus, taigi Europos Dunojaus regiono strategija ne tik padeda gerinti kaimyninius santykius Vidurio Europoje, bet ir teikia svarbią papildomą naudą ES Rytų Europos politikos srityje – tai puiki galimybė visai Sąjungai stiprinti jos politinį ir ekonominį bendradarbiavimą su Balkanų regionu ir prisidėti prie Europos integracijos plėtros ir stiprinimo šiame regione;
11. pripažįsta, kad Dunojaus regiono strategija svarbi skatinant ekologišką ekonomiką, ekologiškas naujoves ir, platesniame kontekste, mokslinius tyrimus ir naujoves, kuriomis siekiama sukurti naują, konkurencingą, mažo anglies dioksido kiekio technologijų ekonomiką ir daugiau naudoti aplinkai palankius metodus plėtojant tarpvalstybinius pramoninio bendradarbiavimo projektus;
12. pabrėžia, kad aplinkai palankioms transporto priemonėms, pvz., geležinkelio ar vidaus vandens kelių transportui turėtų būti skiriama pirmenybė planuojant regiono transporto sistemą, visapusiškai atsižvelgiant į visus susijusius taikomo ES teisyno elementus;
13. ragina puoselėti Dunojaus kultūrinę aplinką skatinant kultūrinį dialogą, remiant universitetų mainų programas ir jaunimo projektus, paremtus tarptautiniu bendradarbiavimu, tvaraus turizmo stiprinimu ir istorinio bei architektūros paveldo išsaugojimu;
14. pabrėžia, kad bendradarbiavimas kultūros projektų srityje vaidina gyvybiškai svarbų vaidmenį siekiant remti kultūrų dialogą ir Dunojaus regiono šalių tarpusavio supratimą; dėl to pabrėžia, kad per kultūros ir švietimo priemones reikia aktyviai užimti jaunimą, siekiant sukurti tarptautinius tinklus;
15. ragina prisiimti politinius įsipareigojimus siekiant pagerinti piliečių bei suinteresuotųjų šalių pasitikėjimą politinėmis ir vietos valdžios institucijomis;
16. pabrėžia, kad norint veiksmingiau naudoti visas turimas ES lėšas Dunojaus regiono šalyse, kad būtų galima kuo geriau pasiekti strategijos tikslus, reikalingas koordinuotas metodas; taip pat pabrėžia, kad reikia pakankamai lankstumo siekiant leisti plėtoti su Dunojaus strategija susijusius projektus pagal dabartines veiklos programas;
17. pabrėžia, kad svarbu teikti veiksmų ir projektų vykdymui pagal ES Dunojaus regiono strategiją reikalingą techninę paramą; techninės paramos sąnaudos turi būti geriau pripažįstamos ir į jas turi būti atsižvelgiama planuojant strategijos finansinę programą; lėšos, skiriamos pagalbai, turi būti prieinamos partneriams, jei jos naudojamos pagal tikslus ir veiksmus, koordinuojamus makroregioniniu lygmeniu;
18. pabrėžia, kad neįsisavinti finansiniai ištekliai taip pat gali būti skirti makroregioniams projektams finansuoti; šie ištekliai turėtų būti iš dalies arba visiškai perkelti į atitinkamos finansinės perspektyvos pabaigą;
19. ragina Komisiją reguliariai informuoti Europos Parlamentą ir su juo konsultuotis dėl ES Dunojaus regiono strategijos įgyvendinimo;
20. paveda Pirmininkui perduoti šią rezoliuciją Tarybai, Komisijai, Regionų komitetui ir kitoms atitinkamoms institucijoms.
