Globalizacija gali būti naudinga, mano T. Bleras
Europos Vadovų Taryba
2005-11-03 - 17:00
Trečiadienio popietę Jungtinės Karalystės ministras pirmininkas Tony BLAIR (Tonis Bleras) pristatė ketvirtadienį (spalio 27 d.) prie Londono vyksiančio neformalaus Europos Vadovų Tarybos susitikimo programą. Jungtinė Karalystė šiuo metu pirmininkauja ES Tarybai.
Susitikime, remiantis Komisijos parengta ataskaita, bus siekiama sutarti dėl svarbiausių ES politikos krypčių bei prioritetų, kad šių metų gruodį būtų galima galutinai susitarti dėl naujosios ES finansinės perspektyvos. Kalbėdamas apie ES politikos prioritetus, T. Bleras ragino skirti daugiau dėmesio moksliniams tyrimams ir inovacijoms, stiprinti universitetų ir verslo ryšius bei įkurti Europos mokslinių tyrimų tarybą, kuri teiktų finansinę paramą mokslininkams.
Be to, T. Bleras paragino sukurti bendrą Europos energetikos politiką bei atverti energijos rinką ES viduje. Jungtinės Karalystės premjeras taip pat pritarė paslaugų liberalizavimo direktyvai, pavadinęs ją „būtinu bendrosios rinkos kūrimo elementu“. Jungtinė Karalystė bandys dar šiemet pasiekti konsensą šiais klausimais.
T. Bleras paragino veiksmingiau spręsti demografinių pasikeitimų sukeltus iššūkius bei geriau kontroliuoti imigraciją, kad ji pasitarnautų ES šalių ūkiams. Jis paminėjo mokslinę studiją, pagal kurią šalys, atvėrusios savo darbo rinką naujųjų ES narių piliečiams, ekonomiškai laimėjo. Prelegentas taip pat pritarė Komisijos pasiūlymui įkurti „prisitaikymo prie globalizacijos fondą“, skirtą remti darbo netekusių žmonių perkvalifikavimą. „Globalizacija nėra grėsmė - jei protingai išnaudosime jos padarinius, ji mums taps galimybe“, - teigė Jungtinės Karalystės premjeras.
Kita Europos Vadovų Tarybos susitikimo dalis bus skirta kovai su terorizmu. T. Bleras pažadėjo, kad šiai sričiai nuo šiol bus taikoma bendro sprendimo procedūra, suteikianti daugiau galių Parlamentui. Susitikimo dalyviai taip pat aptars ES gynybos politiką, klimato kaitą bei paramą Afrikos šalims.
Atsakydamas į deputatų nuogąstavimus, T. Bleras teigė palaikąs „Europos socialinę dimensiją“, tačiau paragino ją atnaujinti „randant tinkamesnių būdų paremti žmones“. Prelegentas paragino nebijoti pasikeitimų bei kurti „Europą, kuri būtų artimesnė jos piliečiams bei realybei“. Pažymėjęs gausius ES pasiekimus, T. Bleras sakė: „Laikas parodyti mūsų piliečiams, jog ateinantis penkiasdešimtmetis gali būti toks pat palankus kaip ir praėjęs“.
Komisijos pirmininkas José Manuel BARROSO (Žozė Barozas) dar kartą paragino iki šių metų pabaigos susitarti dėl naujosios finansinės perspektyvos. Jo nuomone, svarbu parodyti piliečiams, jog ES remiasi ne vien bendra rinka, bet ir socialine bei politine sanglauda. J.M. Barroso paragino „užbaigti bendrosios rinkos kūrimą“ liberalizuojant paslaugų bei energetikos sektorius.
Diskusijoje taip pat kalbėjo EP politinių frakcijų atstovai. Hans-Gert POETTERING (Europos liaudies partija) išreiškė viltį, jog neformalaus Europos Vadovų Tarybos susitikimo dalyviai teiks pirmenybę visos Europos, o ne atskirų valstybių interesams. Martin SCHULZ (Socialistų frakcija) ragino išsaugoti Europos socialinį modelį. „Mes norime laisvo paslaugų teikimo, bet ne socialinio dempingo“, - kalbėjo deputatas. Graham R. WATSON (Liberalų ir demokratų aljansas) kvietė iki galo atverti ES šalių rinkas bei reformuoti esamus Vokietijos ir kitų šalių socialinius modelius, kurie „kainuoja per daug“. Deputato nuomone, tik ekonominio ir socialinio liberalizmo sąjunga pajėgi užtikrinti „saugumą, gerovę bei galimybes“ piliečiams.
Žaliųjų atstovė Monica FRASSONI ragino skirti daugiau dėmesio socialinių teisių bei demokratijos užtikrinimui pasaulyje. Francis WURTZ (Europos vieningieji kairieji) suabejojo, ar Jungtinės Karalystės socialinė politika galėtų būti modelis Europai. Nigel Paul FARAGE (Nepriklausomybės ir demokratijos frakcija) kritikavo ES kaip nereikalingą biurokratinę struktūrą ir pasiūle T. Blerui „pasitraukti“ iš jos vadovų susitikimo, siekiant išsaugoti savo reputaciją. Jam pritarė nepriklausomas deputatas Roger HELMER, kurio nuomone, Jungtinės Karalystės narystė ES „prieštarauja jos interesams“. Brian CROWLEY (Sąjunga už tautų Europą) paragino turtingesnes ES šalis paremti likusias. „Nesvarbu, kokia ideologija remiamasi, - svarbu pagerinti žmonių gyvenimą“, - teigė deputatas ir paragino T. Blerą „nebijoti“ vykdyti užsibrėžtus tikslus.
Svarstymas: 2005-10-26
20051103IPR02004
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
