22.6.2006
PASIŪLYMAS DĖL REKOMENDACIJOS TARYBAI
pagal Darbo tvarkos taisyklių 114 straipsnio 1 dalį
pateikė Luis Yañez-Barnuevo García
PSE frakcijos vardu
dėl Europos Sąjungos bei jos valstybių narių ir Andų bendrijos bei jos valstybių narių derybų dėl asociacijos susitarimo gairių
Europos Parlamento pasiūlymas dėl rekomendacijos Tarybai dėl Europos Sąjungos bei jos valstybių narių ir Andų bendrijos bei jos valstybių narių derybų dėl asociacijos susitarimo gairių
Europos Parlamentas ,
–
atsižvelgdamas į Vienos deklaracijos 31 dalį, kurioje minimas Europos Sąjungos ir Andų bendrijos 4-ame ES ir LAKR aukščiausio lygio susitikime priimtas sprendimas 2006 m. pradėti procesą, skatinantį derybas dėl asociacijos susitarimo, kuris apimtų politinį dialogą, bendradarbiavimo programas ir prekybos susitarimą,
–
atsižvelgdamas į Europos Sąjungos sutarties V antraštinę dalį,
–
atsižvelgdamas į Darbo tvarkos taisyklių 114 straipsnio 1 dalį ir 83 straipsnį,
A.
kadangi Andų bendrija ir ES Vienoje nutarė iki 2006 m. liepos 20 d. surengti visus reikalingus posėdžius, kuriuose būtų išsiaiškintas ir nustatytas derybų pagrindas, kad abi šalys galėtų visapusiškai ir naudingai dalyvauti būsimajame asociacijos susitarime,
B.
kadangi pagarba demokratijai, teisinei valstybei ir galimybė visiems asmenims naudotis žmogaus teisėmis, įskaitant pagrindines vietos tautų teises ir laisves, bei žmogaus teisių gynėjų apsauga ir nebaudžiamumo panaikinimas turėtų būti pagrindinės šių šalių asociacijos susitarimo sudarymo išankstinės sąlygos,
1.
parengė Tarybai šias rekomendacijas:
a) derybų įgaliojimuose turi būti aiškiai nurodytas teisinis pagrindas, kuriuo remiantis bus deramasi dėl naujo asociacijos susitarimo – jį turi sudaryti Europos bendrijos steigimo sutarties 310 straipsnis ir 300 straipsnio 2 dalies pirmos pastraipos pirmas sakinys bei 300 straipsnio 3 dalies antra pastraipa;
b) derybų gairėse turi būti aiškiai nurodyta parama partneriams Andų regione siekiant įveikti Venesuelos pasitraukimo lemtą krizę, teikiant pirmenybę regioninių blokų susitarimui, kuriuo vis dėlto nebūtų atmesta skirtingo traktavimo galimybė, galinti būti būtina Andų bendrijos viduje vykstant integravimo procesui;
c) šiose gairėse turi būti nurodyti pagrindiniai klausimai, kuriomis bus grindžiama darbotvarkė ir politinis dialogas, įskaitant tikslų ir požiūrio įvairiais klausimais, kaip antai demokratinis valdymas, taikos ir saugumo palaikymas bei konfliktų valdymas, atnaujinimą; į jas turi būti įtraukti nauji klausimai, pvz., skurdo mažinimas, pagalba socialinės sanglaudos srityje, migracija ir žmonių mainai, be to, jose turi būti pasiūlyti nauji veiksmai tokiose srityse kaip bendrų pozicijų priėmimas tarptautiniuose forumuose ir Jungtinėse Tautose, pagarba žmogaus teisėms ir kt.;
d) derybų įgaliojimai turi būtinai apimti ES ir Andų bendrijos susitarimą dėl bendros atsakomybės kovojant su prekyba neteisėtais narkotikais ir į abiejų šalių socialinius ir ekonominius uždavinius įgyvendinant pasiūlytas priemones, ypač susijusias su galimybe pateikti į biologinių žemės ūkio produktų rinką ir specialiais kontrolės mechanizmais, kuriais siekiama sustabdyti ir palaipsniui sumažinti su pinigų plovimu ir prekyba ginklais susijusių nusikaltimų skaičių;
e) derybų gairėse turi būti numatytas laipsniškas Andų regiono produktų patekimas į Europos rinkas konkurencijos sąlygomis, siekiant, kad būsimasis susitarimas nelemtų dar didesnio disbalanso; todėl gairėse iki nustatyto termino turi būti numatytas specialus, diferencijuotas ir lankstus režimas, priklausantis nuo įsipareigojimų regioninės integracijos srityje ir Andų regiono šalių pasiektos pažangos konkurencingumo srityje, grindžiamas Sąjungos paramos priemonėmis, pvz., technologijų perdavimu, nacionalinių reikalavimų įtraukimu į kilmės taisykles ir techninės pagalbos bei bendradarbiavimo programų sukūrimu – visa tai drauge turėtų skatinti teisinę aplinką, kuri užtikrintų investicijų saugumą ir abiejų šalių ekonominius bei prekybinius santykius;
f) gairėse jokiu būdu neturi būti tiesiogiai ar netiesiogiai nurodyta, kad būsimasis ES ir Andų bendrijos susitarimas turi būti sudarytas pasibaigus PPO derybų ratui, neneigiant to, kad atėjus laikui į šį susitarimą bus įtraukti Dohos darbo programos rezultatai, atitinkantys galutinį ES ir Andų bendrijos asociacijos tikslą – visa tai turi rodyti konkrečią ir ryžtingą paramą Andų regiono regioninės integracijos procesui;
g) rengiant naujojo susitarimo vystomojo bendradarbiavimo srities nuostatas reikia atsižvelgti į Andų regiono ypatumus ir remtis nuostata, kad siekiant šiame regione įveikti skurdą visų pirma reikia kurti žmoniškąjį kapitalą, skiriant ypatingą dėmesį švietimui, moksliniams tyrimams, mokslui ir technologijoms bei kultūrai;
h) Komisija turi išsamiai informuoti Parlamentą, jei reikia, konfidencialiai, apie savo rekomendacijas, susijusias su derybų įgaliojimais;
2.
paveda Pirmininkui perduoti šią rekomendaciją Tarybai ir, susipažinti, Komisijai bei Europos Sąjungos valstybių narių vyriausybėms.
