KLAUSIMAS ŽODŽIU SU DEBATAIS O-0100/09
pagal 115 Darbo tvarkos taisyklių straipsnį
pateikė
Charles Goerens
ALDE vardu
Komisijai
Tema: Ribotos besivystančių šalių prieigos prie kai kurių skiepų problema
Trys ketvirtadaliai pasaulio gyventojų neturi prieigos prie skiepų nuo A (H1N1) gripo. Vienodų galimybių pasinaudoti moderniausiais medicinos laimėjimais problema iš naujo iškyla atsižvelgiant į kiaulių gripo (virusas A(H1N1) pandemijos pavojų. Apskritai šie virusai atsiranda nepalankioje padėtyje esančiuose regionuose, kur pandemijos pavojus visų pirma kyla vietos gyventojams. Kiekvienais metais Pietų šalys teikia Šiaurės šalims gripo viruso bandinius, kad būtų galima tiksliai nustatyti skiepus nuo sezoninio gripo. Prieš daugiau negu dvejus metus Indonezija PSO pranešė, kad atsisako toliau neatlygintinai bendram naudojimui teikti jos teritorijoje izoliuoto gripo viruso A/H5N1 bandinius. Taip Indonezija norėjo atkreipti tarptautinės bendruomenės dėmesį į būtinybę besivystančioms šalims gauti naudos iš keitimosi virusų bandiniais ir visų pirma turėti galimybę prieinamomis kainomis įsigyti kokybiškų skiepų nuo pandeminio gripo. Bendras naudojimasis minėtais bandiniais neatlygintinai šokiruoja, o galimybė prieinamomis kainomis įsigyti kokybiškų skiepų nuo pandemijų turėtų būti normalus reiškinys.
Atsižvelgiant į tai:
Ar Komisija gali pateikti informaciją apie kliūtis, susijusias su besivystančių šalių prieiga prie skiepų?
Ar Komisija pritaria idėjai, kad moralės požiūriu nepateisinama skatinti besivystančias šalis tiekti skiepų sukūrimui būtinas virusų atmainas ir tuo pačiu metu nepripažinti tų pačių šalių teisėtų reikalavimų joms siekiant užtikrinti savo gyventojų sveikatos apsaugą?
Kokių iniciatyvų ketina imtis Komisija siekdama sudaryti geresnes sąlygas besivystančioms šalims įsigyti skiepų nuo A (H1N1) gripo?
Be šių su pandemija susijusių konkrečių veiksmų ar Komisija pasirengusi inicijuoti veiksmus, kuriais būtų sudarytos sąlygos tvariai besivystančių šalių prieigai prie skiepų? Jei taip, ar Komisija galėtų nurodyti priemones, kurių reikia imtis siekiant pagerinti besivystančių šalių sveikatos priežiūros infrastruktūrą iki tokio lygmens, kuris yra būtina vienodesnių galimybių naudotis skiepais sąlyga. Ar Komisija galėtų suteikti informacijos apie metodus, kuriuos taikydama ji ketina į veiklą įtraukti įtakingus humanitarinės veiklos dalyvius (institucijas ir pilietinės visuomenės veikėjus (NVO)), kad būtų užtikrintas kuo platesnis poreikių šioje srityje patenkinimas?
