KLAUSIMAS ŽODŽIU SU DEBATAIS O-0085/05/patikr.2
pagal 108 Darbo tvarkos taisyklių straipsnį
pateikė
Martine Roure
ir
Maria Berger
PSE vardu,
Kathalijne Buitenweg
Verts/ALE vardu,
Diana Wallis
ir Baroness
Sarah Ludford
ALDE vardu
Komisijai
Tema: Kriminalinių bausmių taikymas, kai pažeidžiama Bendrijos teisė
Š. m. rugsėjo 13 d. sprendime (byla C-0176/03) Teismas paaiškino ryšius tarp I ir III ramsčių politikos ir Bendrijos teisės viršenybės prieš Sąjungos teisę (ES sutarties 47 straipsnis), taip pat pripažindamas Bendrijos teisės aktų leidėjams teisę reikalauti iš valstybių narių taikyti kriminalines bausmes, kai jos būtinos siekiant užtikrinti, kad Bendrijos teisės normos visiškai veiktų. Jas reikėtų taikyti, kai šiomis normomis siekiama apsaugoti pagrindines teises, pvz., teisę į saugią aplinką, kaip buvo Liuksemburgo teisėjo svarstomu atveju.
Ar Komisija sutinka, kad kriminalinės bausmės:
galėtų būti numatytos tik tada, kai tai susiję su įstatymų leidyba, kurioje Europos Parlamentas dalyvauja pagal bendro sprendimo procedūrą?
galėtų būti apibrėžiamos remiantis Bendrijos nuostatomis, reglamentuojančiomis pagrindinių teisių apsaugą, pvz., kovą su diskriminacija ir rasizmu, duomenų apsaugą, prieglobsčio teisę, migracijos politiką ir kt.?
Ar Komisija sutinka, kad atsižvelgiant į Teismo sprendimą reikėtų peržiūrėti pamatinius sprendimus, grindžiamus ES sutarties 31 straipsniu (III ramsčiu), kai šie sprendimai yra nuostatų, priimtų remiantis Bendrijos teise, papildymo priemonė?
Kokių priemonių ketina imtis Komisija, siekdama patikrinti, kokį poveikį kriminalinės bausmės, priimtos siekiant užtikrinti, kad būtų įgyvendinama Bendrijos teisė, iš tikrųjų darys tiek Europos Sąjungos piliečiams, tiek apskritai Sąjungos lygiu?
