Nauji ES teisės aktai reglamentuos rizikos kapitalo ir privataus kapitalo fondus
Ekonomikos ir pinigų reikalai
Plenarinė sesija
2010-11-11 - 13:28
Ketvirtadienį Europos Parlamentas patvirtino naujus reikalavimus rizikos kapitalo ir privataus kapitalo fondams (513 balsų už, 92 prieš, 3 susilaikė). Sugriežtės jų registravimo, minimalaus pradinio kapitalo bei ataskaitų teikimo reikalavimai, taip pat bus apriboti šių fondų vadovų atlyginimai. Savo ruožtu šie fondai galės gauti bendrą leidimą veikti Sąjungos šalyse ir neprašyti leidimų atskirose valstybėse.
Iki šiol rizikos kapitalo bei privataus kapitalo fondų veikla buvo mažai reguliuojama. Vienodos ES masto taisyklės sustiprins bendrąją rinką, ekonominį stabilumą bei investuotojų saugumą. Derybose su ES Taryba Parlamentas pasiekė, kad būtų apriboti šių fondų vadovų atlyginimai, taip pat privataus kapitalo fondų galimybės supirkinėti įmones ir jas išpardavinėti dalimis. Naujoji ES direktyva taip pat užtikrins, kad investuotojai galėtų lengviau prisiteisti žalą.
ES šalyse registruoti fondai galės gauti bendrą leidimą veikti Sąjungos šalyse ir neprašyti leidimų atskirose valstybėse. Vėliau šia galimybe galės pasinaudoti ir ES nepriklausančiose šalyse registruoti fondai, jei jų registracijos šalis atitinka minimalius reguliavimo standartus ir yra pasirašiusi susitarimus su ES šalimis dėl keitimosi atitinkama informacija.
Parlamentui patvirtinus šią kompromisinę direktyvą, šalys turės ją įgyvendinti iki 2013 m. Dar po ketverių metų ji turės būti persvarstyta ir galbūt griežtinama.
Diskusijoje šiuo klausimu kalbėjęs Zigmantas Balčytis (Socialistai ir demokratai) pažymėjo, jog svarbu sukurti griežtą ES masto sistemą, kuri leis stebėti ir vertinti finansinių institucijų veiklą, o prireikus – imtis ir atitinkamų rekomendacijų ir veiksmų. „Kalbant apie alternatyvius fondus, jiems taip pat turi būti taikomos priežiūros sistemos. Jei mes siekiame sukurti didesnį ir geresnį finansų sistemos stabilumą ir labiau apsaugoti mūsų investuotojus, t. y. mūsų piliečius, tai tokių fondų veikla turi būti kontroliuojama ir prižiūrima taip pat Europos Sąjungos mastu. Taisyklės visiems, veikiantiems šioje srityje, turi būti vienodos, ir turime nepalikti spragų nekontroliuojamai veiklai“, – teigė europarlamentaras ir pridūrė, jog „iš praeities klaidų turime mokytis ir jų nekartoti“.
Įprasta teisėkūros procedūra, pirmasis svarstymas. Svarstymas: 2010-11-10. Balsavimas: 2010-11-11 20101110IPR93908
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
