Klausimas, į kurį atsakoma raštu, Nr. P-9671/2010
Komisijai
Darbo tvarkos taisyklių 117 straipsnis
Justas Vincas Paleckis (S&D)
(2010 m. lapkričio 24 d.)
Tema: Maisto produktų švaistymas ES
Jungtinės Tautos praneša, kad daugiau nei pusė pasaulio maisto keliauja į šiukšlyną. Vokietijoje kasmet išmetama 15 milijonų tonų maisto produktų. Danijoje kasmet išmetama 680 tūkstančių tonų maisto, kurio vertė 2,15 milijardo eurų. Lietuvoje kasmet vien prekybos įmonės išmeta apie 4300 tonų maisto produktų, kurių vertė siekia 3 milijonus eurų. Studijos rodo, kad kasmet išmestam maistui pagaminti sunaudojama ketvirtadalis viso suvartojamo planetos vandens, 50 milijardų litrų naftos. Iš tonos išmesto maisto susidaro 4,2 tonos CO 2 išlakų. Maisto, kurį išmetame ES, užtektų visiems pasaulio badaujantiems ir nuo bado mirštantiems žmonėms du kartus pamaitinti. Ir pačioje ES šiuo metu 43 mln. jos piliečių patiria skurdo riziką.
Kokių veiksmų imasi EK, kad sumažintų ES valstybėse išmetamo maisto kiekį?