1.9.2005
PASIŪLYMAS DĖL REKOMENDACIJOS TARYBAI
pagal Darbo tvarkos taisyklių 114 straipsnio 1 dalį
pateikė: Adeline Hazan
PSE frakcijos vardu
dėl Europos arešto orderio vertinimo
Europos Parlamento rekomendacija Tarybai dėl Europos arešto orderio vertinimo
Europos Parlamentas ,
–
atsižvelgdamas į 2002 m. birželio 13 d. pamatinį sprendimą dėl Europos arešto orderio ir perdavimo tarp valstybių narių tvarkos,
–
atsižvelgdamas į Komisijos pranešimą (KOM 2005/63), grindžiamą 2002 m. birželio 13 d. Tarybos pamatinis sprendimu dėl Europos arešto orderio ir perdavimo tarp valstybių narių tvarkos,
–
atsižvelgdamas į paskutinius Lenkijos ir Vokietijos Konstitucinių teismų nuosprendžius,
–
atsižvelgdamas į Darbo tvarkos taisyklių 114 straipsnio 1 dalį,
1.
rekomenduoja Tarybai:
a) užtikrinti, kad perkeldamos pamatinį sprendimą į savo teisę, valstybės narės vėl nepradėtų taikyti savo piliečiams sistemiškos dvigubo apkaltinimo kontrolės, nes tai pakenktų Europos arešto orderio veiksmingumui ir susilpnintų valstybių narių tarpusavio pasitikėjimo principą;
b) atkreipti dėmesį į tai, kad jei valstybės narės vykdys Europos arešto orderį nevienodai (ne visos perkels į savo teisę 12 ir 13 konstatuojamąją dalį dėl pagrindinių teisių), gali atsirasti diskriminacija, susijusi su tuo, ar vykdančiosios valstybės narės teisėjas privalo tikrinti, ar Europos arešto orderis atitinka pagrindines teises, nors šis dokumentas iš esmės grindžiamas abipusio pripažinimo principu, ar neprivalo;
c) pasirūpinti, kad politinės valdžios institucija kai kuriais atvejais įsikištų į Europos arešto orderio vykdymo procedūrą; toks kišimasis keldavo problemų vykdant ekstradiciją, tačiau dabartiniu atveju centrinė institucija neturi viršyti savo kaip pagalbininkės įgaliojimų perduodant įtariamuosius arba nuteistuosius;‑{}‑
d) atsižvelgti į tai, kad tam tikrose valstybėse narėse tebėra sunkumų ratione temporis taikant pamatinį sprendimą ir kad tai gali sukelti problemų jį įgyvendinant kitose šalyse, kurios pamatinį sprendimą taiko teisingai;
e) pasirūpinti, kad nuolat būtų išklausoma Europos Parlamento nuomonė apie vykdant Europos arešto orderį padarytą pažangą;
f) užtikrinti, kad būtų atliktas išsamesnis, objektyvus ir nešališkas sunkumų, su kuriais susiduria šios srities teisininkai, įvertinimas;
g) apsvarstyti galimybę ateityje peržiūrėti pamatinį sprendimą siekiant išplėsti 32 pažeidimų atvejų, kuriais dvigubas apkaltinimas netikrinamas, sąrašą;
h) užtikrinti, kad taikant Europos arešto orderį būtų teikiamas ypatingas dėmesys žmogaus teisėms ir laisvėms;
2.
paveda Pirmininkui perduoti šią rekomendaciją Tarybai ir Komisijai bei valstybių narių vyriausybėms susipažinti.
