Klausimas, į kurį atsakoma žodžiu, Nr. O-0162/2010
Komisijai
Darbo tvarkos taisyklių 115 straipsnis
Sabine Wils
,
Marisa Matias
,
João Ferreira
,
Kartika Tamara Liotard
,
Nikolaos Chountis
GUE/NGL frakcijos vardu Tema: ES veiksmai dėl raudonojo dumblo katastrofos vakarų Vengrijoje
Kai spalio 4 d. sugriuvo Aikos mieste esančios bendrovei „Magyar Aluminium“ (MAL) priklausančios aliuminio gamyklos saugyklos rezervuaras, tūkstančiai kubinių metrų su vandeniu susimaišiusio raudonojo dumblo užtvindė vakarų Vengrijos rajonus. Dėl raudonojo dumblo išsiliejimo žuvo mažiausiai aštuoni žmonės, šimtai sužeisti; kilo viena didžiausių Europos žemyne ekologinių katastrofų. Tonos itin šarmingo raudonojo dumblo, kuriame yra aliuminio ir kitų sunkiųjų metalų, pavyzdžiui, arseno ir gyvsidabrio, išsiliejo iš rezervuaro ir užteršė Marcalio upės ekosistemą, taip pat netoliese esančias gyvenamas vietoves ir dirbamus laukus. Nuodingas srautas taip pat pasiekė antrąją pagal dydį Europos upę Dunojų, sukeldamas būgštavimus dėl pasroviui plintančios taršos. Prieš prašydamos Europos pagalbos ir Europos civilinės saugos mechanizmo mobilizavimo, Vengrijos valdžios institucijos delsė nepaprastai ilgai.
Atsižvelgiant į tai, kad vertinama, jog nelaimės padaryti nuostoliai sieks dešimtis milijonų, ir kad taršai pašalinti reikės Vengrijos ir Europos institucijų ilgalaikio finansavimo ir įsipareigojimų, kokių veiksmų numato imtis Komisija, kad sumažintų ekologinę nelaimę ir suteiktų pagalbą žmonėms, kurių sveikata ir turtas nukentėjo?
Ar Komisija pradėjo tyrimą dėl Europos įstatymų galimų pažeidimų, visų pirma susijusių su Direktyva dėl kasybos pramonės atliekų (direktyva 2006/21/EB dėl kasybos pramonės atliekų tvarkymo), Seveso II direktyva (direktyva 96/82/EB su pakeitimais) ir Pagrindų direktyva dėl atliekų (direktyva 2008/98/EB)?
Ar Komisija nagrinėja galimybę mobilizuoti Europos solidarumo fondą Vengrijai padėti? Ar Vengrijos valdžios institucijos pateikė atitinkamą prašymą?
Ar Komisija planuoja peržiūrėti esamus teisės aktus, kad užtikrintų, jog būtų griežčiau jų laikomasi, siekiant išvengti bet kokių tokių įvykių ateityje?
