Bendras atsakymas, M. Barnier atsakymas Komisijos vardu
Klausimai raštu : E-002626/11 , E-002797/11
(2011 m. gegužės 12 d.)
Komisija jau ėmėsi ir toliau imsis veiksmų tinkamam kredito reitingų agentūrų (KRA) reguliavimui užtikrinti.
Tikimasi, kad nuo 2010 m. gruodžio 7 d. taikant naująją reguliavimo sistemą (Reglamentą (EB) Nr. 1060/2009 2009 m. rugsėjo 16 d. Europos Parlamento ir Tarybos reglamentas (EB) Nr. 1060/2009 dėl kredito reitingų agentūrų, OL L 302, 2009 11 17. ) labai pagerės ES naudojamų kredito reitingų, įskaitant valstybės garantuotos skolos reitingus, kokybė. Kalbant konkrečiau, kredito reitingų agentūros turi atitikti griežtus sąžiningumo, kokybės ir skaidrumo standartus, o valdžios institucijos turi vykdyti nuolatinę jų priežiūrą. 2010 m. gruodžio mėn. priėmus teisės aktų leidėjų sutartus reglamento pakeitimus, reguliacinė kredito reitingų agentūrų priežiūra Europos lygiu dar sustiprinta ir priskirta Europos vertybinių popierių ir rinkų institucijai, kuri turės išskirtinę kompetenciją registruoti, prižiūrėti kredito reitingų agentūras ir joms skirti sankcijas.
KRA reglamento 8 straipsniu reikalaujama, kad reitingų agentūros taikytų griežtus, sistemingus bei vientisus reitingų suteikimo metodus, kurie tikrinami remiantis ankstesne patirtimi, įskaitant grįžtamąjį patikrinimą. Priežiūros institucija turi tikrinti, ar kredito reitingų agentūros laikosi šių reikalavimų. Jei taip nėra, kompetentinga priežiūros institucija turėtų imtis atitinkamų veiksmų.
Kaip pagrįstai pažymėjo gerbiami Parlamento nariai, pastarieji įvykiai pabrėžė būtinybę iš naujo nagrinėti tam tikrus reitingų suteikimo veiklos aspektus. Be kitų dalykų, reikėtų persvarstyti, kaip galima padidinti valstybės garantuotos skolos reitingų skaidrumą, ir ištirti galimybę sukurti ES kredito reitingų agentūrą, kaip siūlo gerbiami Parlamento nariai. Iš anksto nelemiant Komisijos svarstymo rezultatų, šie klausimai aptarti per viešas konsultacijas Viešos konsultacijos dėl kredito reitingų agentūrų, kurias galima rasti http://ec.europa.eu/internal_market/consultations/2010/cra_en.htm. , kurios vyko nuo 2010 m. lapkričio 5 d. iki 2011 m. sausio 7 d. ir per kurias apibrėžti galimi su reitingų agentūromis susiję būsimi teisėkūros veiksmai. Kalbant konkrečiau, svarstomomis priemonėmis siekiama mažinti priklausomybę nuo reitingų, didinti valstybės garantuotos skolos reitingų skaidrumą, gerinti konkurenciją reitingų suteikimo sektoriuje ir spręsti su modeliu „emitentai moka“ susijusių interesų konfliktų klausimą.
Komisija rengia poveikio vertinimą ir 2011 m. ketina pasiūlyti naujų teisėkūros priemonių laikydamasi pirmiau minėtų gairių.
