K. De Guchto atsakymas Komisijos vardu
(2011 m. liepos 5 d.)
Komisija aktyviai stebi, kaip Uzbekistanas vykdo su vaikų darbu susijusius įsipareigojimus, prisiimtus pagal Tarptautinės darbo organizacijos (TDO) konvencijas bei šios srities Jungtinių Tautų (JT) žmogaus teisių konvencijas. TDO priežiūros įstaigos pripažįsta, kad pastaraisiais metais Uzbekistanas ėmėsi tam tikrų veiksmų vaikų darbo problemai spręsti – ratifikavo dvi aktualias TDO konvencijas (2009 m. TDO Konvenciją dėl minimalaus įdarbinimo amžiaus (Nr. 138) ir 2008 m. TDO Konvenciją dėl nepriimtino vaikų darbo uždraudimo (Nr. 182) ir priėmė nacionalinės teisės aktus, kuriais kovojama su priverstiniu ir vaikų darbu. Tačiau iš tikrųjų vaikų darbas Uzbekistane tebėra didelį susirūpinimą kelianti problema. Štai kodėl TDO skubos tvarka Uzbekistano vyriausybę paragino imtis neatidėliotinų ir veiksmingų priemonių, taikomų laikantis nustatytų terminų, priverstiniam ar pavojingam vaikų iki 18 metų darbui medvilnės pramonėje panaikinti. Komisija atidžiai stebi visus tolesnius veiksmus, kurių imamasi po 2011 m. birželio mėn. įvykusios Tarptautinės darbo konferencijos.
Bendroji lengvatų sistema buvo sukurta kaip skatinamoji priemonė vystymuisi remti. Ja siekiama lengvatas gaunančioms šalims padėti labiau paisyti tarptautinėse konvencijose dėl žmogaus ir darbo teisių įtvirtintų principų, vykdyti svarbiausias reformas ir taip geriau integruotis į pasaulio prekybos sistemą. Todėl Komisija linkusi pasikliauti bendradarbiavimu, skaidrumu ir dialogu, kaip veiksmingomis priemonėmis siekiant šios sistemos tikslų. Pagal BLS reglamentą 2008 m. liepos 22 d. Tarybos reglamentas (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. iki 2011 m. gruodžio 31 d., iš dalies keičiantis Reglamentus (EB) Nr. 552/97, Nr. 1933/2006 ir Komisijos reglamentus (EB) Nr. 1100/2006 ir Nr. 964/2007, OL L 211, 2008 8 6. , Uzbekistanui pagal BLS suteiktos lengvatos gali būti panaikintos dėl sunkių ir sistemingų tarptautinėse konvencijose nustatytų principų pažeidimų, remiantis atitinkamų tarptautinių priežiūros įstaigų išvadomis. Taigi, Komisija privalo taikyti priežiūros procedūras ir pasitikėti atitinkamų specializuotų priežiūros įstaigų kompetencija.
Kadangi vaikų darbas – vienas iš svarbiausių Komisijos darbotvarkės klausimų, Komisija ir toliau Uzbekistaną ragins laikytis visų konvencijų dėl vaikų darbo nuostatų, glaudžiai bendradarbiauti su TDO ir priimti aukšto lygio TDO trišalę stebėtojų grupę. Šios grupės priėmimas buvo vienas iš klausimų, kuriais 2011 m. sausio mėn. susitikime su Uzbekistano Respublikos Prezidentu Islamu Karimovu diskutavo Komisijos Pirmininkas.
