3.2.2009
PASIŪLYMAS DĖL REZOLIUCIJOS
pagal Darbo tvarkos taisyklių 113 straipsnį
pateikė Salvador Garriga Polledo
dėl Europos premijos už žmogiškųjų vertybių puoselėjimą
Pasiūlymas dėl Europos Parlamento rezoliucijos dėl Europos premijos už žmogiškųjų vertybių puoselėjimą
Europos Parlamentas ,
–
atsižvelgdamas į Darbo tvarkos taisyklių 113 straipsnį,
A.
kadangi ši ekonominė krizė atskleidė, kad viena iš pagrindinių jos priežasčių – tai, kad daugelyje centrų, priimančių finansinius sprendimus, nesivadovaujama žmogiškosiomis vertybėmis,
B.
kadangi būtina vadovautis vertybėmis, kurios viso ilgo istorijos proceso metu buvo nematomas pažangos variklis,
C.
kadangi šiandien labiau nei bet kada reikia grįžti prie tokių vertybių kaip sunkus darbas ir sąžiningumas, drąsa ir teisingumas, tolerancija ir smalsumas, lojalumas ir patriotizmas,
D.
kadangi naujoji karta turi būti auklėjama laikantis šių vertybių ir kadangi jų nebuvimas lėmė, kad atsidūrėme pražūtingose asmeninių interesų pinklėse,
1.
ragina įsteigti Europos premiją, kurią įteikiant būtų pagerbiamos žmogiškosios, tradicinės vertybės, kurias gerbė ir kuriomis vadovavosi daugybė kartų, nepatyrusių tų apgailėtinų šiandienos trūkumų, dėl kurių ir kilo dabartinė krizė;
2.
prašo, kad šią premiją skirtų Europos Parlamentas, siekdamas, kad Europos piliečiai suprastų, jog jiems atstovaujanti institucija puoselėja minėtąsias vertybes;
3.
rekomenduoja, kad minėtoji premija būtų skiriama mokytojams.
