12.12.2005
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Anders Wijkman Anders Wijkman EPP-ED frakcijos vardu,
Miguel Angel Martinez ir Karin Scheele PSE frakcijos vardu,
Bernard Lehideux ir Thierry Cornillet ALDE frakcijos vardu,
Frithjof Schmidt ir Margrete Auken Verts/ALE frakcijos vardu,
Luisa Morgantini ir Gabriele Zimmer GUE/NGL frakcijos vardu,
Ģirts Valdis Kristovskis UEN frakcijos vardu
Dėl: bendro Tarybos ir valstybių narių vyriausybių atstovų posėdžio su Taryba, Europos Parlamentu ir Komisija pareiškimo dėl Europos Sąjungos plėtros politikos: „Europos masto susitarimas dėl plėtros“
Europos Parlamento rezoliucija dėl bendro Tarybos ir valstybių narių vyriausybių atstovų posėdžio su Taryba, Europos Parlamentu ir Komisija pareiškimo dėl Europos Sąjungos plėtros politikos: „Europos masto susitarimas dėl plėtros“
Europos Parlamentas ,
–
atsižvelgdamas į Bendrųjų reikalų ir išorės santykių Tarybos pasiektą 2005 m. lapkričio 21 ir 22 d. susitarimą su Komisija dėl „dėl bendro Tarybos ir valstybių narių vyriausybių atstovų posėdžio su Taryba, Europos Parlamentu ir Komisija pareiškimo dėl Europos Sąjungos plėtros politikos: „Europos masto susitarimas dėl plėtros“,
–
atsižvelgdamas į Europos Bendrijų plėtros politikos pareiškimą, Tarybos ir Komisijos patvirtintą 2000 m. lapkričio 10 d.,
–
atsižvelgdamas į AKR-EB partnerystės susitarimą, pasirašytą 2000 m. birželio 23 d. Kotonu ir jo pertaisytą variantą, pasirašytą 2005 m. liepos 25 d. Liuksemburge,
–
atsižvelgdamas į 2000 m. rugsėjo 8 d. Tūkstantmečio deklaraciją, kuria nustatomi Tūkstantmečio vystymosi tikslai, kaip bendri tarptautinės visuomenės sukurti kriterijai kovai su skurdu,
–
atsižvelgdamas į savo 2005 m. lapkričio 17 d. rezoliuciją dėl pasiūlymo bendram Tarybos, Europos Parlamento ir Komisijos pareiškimui dėl Europos Sąjungos plėtros politikos – „Europos masto susitarimas“1 P6_TA-PROV(2005)0446 ; į 2005 m. lapkričio 17 d. rezoliuciją dėl Afrikos plėtros strategijos2 P6_TA-PROV(2005)0445 ; ir į 2005 m. balandžio 12 d. rezoliuciją dėl Europos Sąjungos vaidmens siekiant Tūkstantmečio plėtros tikslų (TPT)3 P6_TA(2005)0115 ,
–
atsižvelgdamas į savo Darbo tvarkos taisyklių 103 straipsnio 2 dalį,
1.
sveikina Komisijos iniciatyvą peržiūrėti ir atnaujinti 2000 m. pareiškimą dėl plėtros politikos, o ypač iniciatyvą į šį procesą įtraukti Europos Parlamentą; sveikina Komisijos apsisprendimą užtikrinti, kad visos jos tarnybos ir delegacijos, administruojančios Bendrijos pagalbos plėtrai programų kūrimą bei įgyvendinimą naudotų šį „Europos masto susitarimą dėl plėtros“ kaip pagrindinį Bendrijos tikslų ir principų etaloną siekiant įgyvendinti visokio tipo bendradarbiavimą vardan plėtros;
2.
sveikina faktą, kad pirmą kartą ES ir valstybės narės susitarė veikti kartu skatinant bendrą ES plėtros viziją, nustatant bendrus tikslus ir principus, bei dar kartą patvirtinant ES įsipareigojimą naikinti skurdą, stiprinti nuosavybės jausmą ir bendradarbiauti teikiant daugiau ir naudingesnės pagalbos skatinant plėtros politikos darną, kuri vadovautų Bendrijos ir valstybių narių bendradarbiavimo vardan plėtros veiksmams visose besivystančiose šalyse;
3.
yra ypač patenkintas dėl „Europos masto susitarimą dėl plėtros“ pasirašiusių pusių pasiryžimu akcentuoti, kad skurdo mažinimas ir TPT įgyvendinimas taptų svarbiausiais ES plėtros politikos tikslais, užtikrinti plėtros politikos darną ir suderinti Bendrijos, valstybių narių ir kitų paramos teikėjų procedūras, aiškiau apibrėžti specifinę Komisijos rolę, skatinti diskusijas ir dialogą su vietiniais ekonominiais ir socialiniais partneriais dėl plėtros politikos bei TPT įgyvendinimo, bei nusprendžia toliau atidžiai stebėti ir, kur reikia, imtis iniciatyvos siekiant šių tikslų įgyvendinimo;
4.
apgailestauja, kad nepakankamai užsimenama apie vaikų teises, ką reikėtų padaryti vienu iš pagrindinių tikslų vykdant visų rūšių su plėtra susijusią veiklą; taip pat apgailestauja, kad vykdant derybas šiame pareiškime nebuvo pakankamai atsižvelgta į Parlamento padarytą akcentą ties žmogiškąja plėtra, ypač sveikatos ir švietimo srityse; nusprendžia ir toliau dirbti užtikrinant, kad tai išliktų prioritetinėmis Bendrijos teikiamos pagalbos sritimis;
5.
sveikina „Europos masto susitarimo dėl plėtros“ ketinimą sustiprinti ES ginklų eksporto kontrolę siekiant išvengti, kad ES pagaminta ginkluotė būtų naudojama prieš civilius gyventojus, bei imtis konkrečių žingsnių ribojant nekontroliuojamą šaulių ginkluotės ir lengvųjų ginklų (SALW) paplitimą, tačiau ragina Komisiją intensyviau ir greičiau vykdyti minų šalinimo ir nuginklavimo programas pokario regionuose;
6.
ragina Komisiją ir valstybes nares sukurti išmatuojamų tikslų ir užduočių rinkinį sutartos plėtros politikos įgyvendinimui, bei jos pažangos įvertinimui reguliariais intervalais;
7.
išreiškia pasitenkinimą, kad iš tiesų viską apimantis, bei skaidrus derybų procesas tarp Tarybos, Komisijos ir Europos Parlamento suteikė galimybę pasiekti „Europos masto susitarimą dėl plėtros“; atkreipia dėmesį, kad daugelis Europos Parlamento pasiūlymų buvo įtraukti į šį dokumentą, bei pabrėžia esminį Europos Parlamento vaidmenį siekiant šio ambicingo ir didelę reikšmę turinčio susitarimo; ragina Tarybą ir Komisiją į šį procesą žvelgti kaip į būsimų derybų dėl svarbių politikos tikslų, pavyzdį;
8.
mano, kad šis dokumentas didele dalimi atitinka Europos Parlamento prioritetus plėtros politikos srityje, kaip tai buvo pareikšta įvairiose rezoliucijose šia tema; pabrėžia savo ketinimą vaidinti aktyvų vaidmenį skatinat „Europinio masto“ susitarimą, ypač siekiant didesnio plėtros nuoseklumo vykdant Bendrijos masto politiką, bei ieškoti dialogo su piliečiais ir pilietine visuomene ES plėtros politikos srityje.
9.
pritaria bendram Tarybos ir valstybių narių vyriausybių atstovų posėdžio su Taryba, Europos Parlamentu ir Komisija pareiškimui dėl Europos Sąjungos plėtros politikos: „Europos masto susitarimas dėl plėtros“;
10.
įpareigoja Pirmininką pateikti šią rezoliuciją Tarybai, Komisijai ir valstybių narių vyriausybėms.
