15.12.2004
BENDRAS PASIŪLYMAS DĖL REZOLIUCIJOS
pateiktas atsižvelgiant į Darbo tvarkos taisyklių 115 straipsnio 5 dalį, pateikė
– Geoffrey Van Orden, Nirj Deva ir José Ribeiro e Castro PPE-DE frakcijos vardu
– Pasqualina Napoletano ir Glenys Kinnock, PSE frakcijos vardu
– Fiona Hall, ALDE frakcijos vardu
– Frithjof Schmidt, Marie-Hélène Aubert ir Marie Anne Isler Béguin, Žaliųjų/ALE frakcijos vardu
– Jonas Sjöstedt, André Brie ir Gabriele Zimmer, GUE/NGL frakcijos vardu
– Bastiaan Belder IND/DEM frakcijos vardu
– Eoin Ryan, UEN frakcijos vardu
keičiantys šių frakcijų pasiūlymus dėl rezoliucijos:
– PPE-DE (B6‑0212/2004)
– UEN (B6‑0217/2004)
– PSE (B6‑0219/2004)
– ALDE (B6‑0225/2004)
– GUE/NGL (B6‑0227/2004)
– IND/DEM (B6‑0230/2004)
– Žalųjų/ALE (B6‑0231/2004)
dėl Zimbabvės
Europos Parlamento rezoliucija dėl Zimbabvės
Europos Parlamentas ,
–
atsižvelgdamas į savo ankstesnes rezoliucijas dėl padėties Zimbabvėje, iš kurių vėliausia buvo priimta 2004 m. sausio 15 d.,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi 75 proc. Zimbabvės gyventojų, maždaug 9 mln. žmonių, šiuo metu gyvena žemiau skurdo ribos ir kadangi dėl Mugabės režimo keliamų trukdymų vykdyti Pasaulio maisto programą gruodžio mėn. pagalba maistu galėjo būti suteikta tik 1,6 mln. žmonių,
B.
kadangi Mugabės režimas vadovaudamasis Viešosios tvarkos ir saugumo akto nuostatomis, o taip pat kitomis panašiomis represinėmis priemonėmis bei rengdamas papildomus represinius teisės aktus, pvz., Nevyriausybinių organizacijų aktą, kuriuo pažeidžiamos pagrindinės žmogaus teisės, t. y. laisvė vienytis į asociacijas, stiprina savo politinę priespaudą,
C.
kadangi opoziciją atstovaujančio parlamento nario Roy Bennett, kurį penkerius metus nuo kadencijos pradžios žiauriai persekioja Mugabės režimo šalininkai, atvejis kelia yra ypač didelį susirūpinimą, kadangi spalio 28 d. vadovaujantis melagingais kaltinimais parlamento narys Roy Bennett buvo nuteistas kalėti dvylika mėnesių sunkiųjų darbų kalėjime ir šiuo metu pasibaisėtinomis sąlygomis yra laikomas Mutoke,
D.
kadangi visuotiniai rinkimai Zimbabvėje numatyti 2005 m. kovo mėn., ir kadangi dabartinio režimo Rinkimų komisijos įstatymo projektas ir Zimbabvės rinkimų įstatymo projektas neatitinka Pietų Afrikos vystymo bendrijos (angl. SADC) laisviems ir teisingiems rinkimams nustatytų normų,
E.
kadangi pagrindinė opozicinė partija, Judėjimas už demokratinę pertvarką (angl. MDC), nenori patvirtinti, kad dalyvaus 2005 m. kovo mėn. rinkimuose, kol nėra užtikrintos sąlygos laisviems ir teisingiems rinkimams,
F.
kadangi MDC vadovas Morgan Tsvangirai, kurį nuolatos baugina Zimbabvės valdžios atstovai, ir vėl sugrįžęs į Zimbabvę po pastarųjų vizitų į Europos Parlamentą ir Europos bei Afrikos valstybių sostines patyrė priekabiavimą,
G.
kadangi neseniai įvyko žymus valdančiosios Zimbabvės partijos, Zanu-PF, skilimas,
1.
primygtinai reikalauja nedelsiant sustabdyti bet kokį politinį kišimąsi skirstant tarptautinę pagalbą maistu, siekiant sutrukdyti Zanu-PF vyriausybei maistą naudoti kaip politinį ginklą;
2.
primygtinai reikalauja, kad būtų anuliuoti represiniai teisės aktai, pvz., Viešosios tvarkos ir saugumo aktas, kad būsimieji rinkimai Zimbabvėje vyktų pagal Pietų Afrikos vystymo bendrijos numatytus principus ir nurodymus, įskaitant priimtuosius 2004 m. rugpjūčio 17 d. Mauricijuje, kuriais reglamentuojami demokratiniai rinkimai, ir kad būtų nevaržomas tarptautinių stebėtojų dalyvavimas ir nutraukti opozicijos rėmėjų bauginimai;
3.
reikalauja nedelsiant išlaisvinti parlamento narį Roy Bennett ir nutraukti smurtą bei bauginimus, nukreiptus prieš jo šeimą ir darbuotojus;
4.
ragina Zimbabvės kaimynus, ypač Pietų Afrikos Respublikos Prezidentą Thabo Mbeki, kuris neseniai kreipėsi į Europos Parlamentą, stengtis padėti Zimbabvės liaudžiai siekti pažangių pokyčių ir užtikrinti, kad Zimbabvės vyriausybė visapusiškai bendradarbiautų su Pietų Afrikos vystymo bendrija ir platesne tarptautine visuomene, siekiant surengti laisvus ir teisingus rinkimus bei griežtą ir savalaikę tarptautinę jų priežiūrą;
5.
džiaugiasi, kad Afrikos Sąjungos Komisija dėl žmogaus ir gyventojų teisių ėmėsi priemonių registruoti pažeidimus Zimbabvėje, ir pabrėžia, kad Afrikos Sąjunga privalo prižiūrėti ir toliau ginti žmogaus teises, piliečių teises, sekti politinę padėtį Zimbabvėje ir įdėmiai apžvelgti jos raidą visoje Afrikos mastu;
6.
pakartoja savo reikalavimą Tarybai ir Komisijai, kad būtina užpildyti ES numatytų sankcijų prieš Mugabės režimą spragas ir labai sugriežtinti šias sankcijas; be to, reikalauja, kad Taryba ir Komisija kiek galėdamos remtų tarptautines pastangas užtikrinti laisvus ir teisingus rinkimus Zimbabvėje, ypač techninę paramą vietinėms, regionų ir tarptautinių stebėtojų delegacijoms;
7.
paveda Pirmininkui perduoti šią rezoliuciją Tarybai, Komisijai, valstybių narių parlamentams ir vyriausybėms, Zimbabvės vyriausybei ir parlamentui, Pietų Afrikos vyriausybei ir parlamentui, JT generaliniam sekretoriui, Afrikos Sąjungos Komisijos ir Tarybos pirmininkams ir Pietų Afrikos vystymo bendrijos generaliniam sekretoriui.
