Parlamentas siūlo remti Europos filmų kūrimą bei skaitmeninio formato transliacijas
Kultūra
2005-10-25 - 13:39
Kino filmai, televizijos bei radijo programos, garso ir vaizdo įrašai leidžia išsaugoti ir populiarinti Europos kultūros vertybes bei skatinti kultūrų įvairovę. Garso ir vaizdo produkcijos kūrimas taip pat skatina ekonomikos augimą ir sukuria daug aukštos kvalifikacijos darbo vietų. Todėl ES remia šią ūkio šaką per programą MEDIA.
Antradienį Parlamentas pritarė Komisijos pasiūlymui pratęsti MEDIA programą 2007-2013 m. laikotarpiui, skirti tam vieną milijardą 55 milijonus eurų bei atnaujinti jos gaires.
Lingvistinė ir kultūrinė Europos įvairovė nulėmė ES garso ir vaizdo rinkos susiskaldymą į daugybę atskirų šalių rinkų. Dėl to Europos kūriniai nepaplinta plačiau, o juos kuriančios mažesnės bendrovės negauna pakankamo finansavimo. Tuo tarpu 70 proc. ES kino rinkos užima JAV filmai; 20 proc. - atskirų ES šalių kūriniai ir tik 10 proc. - kelių ES valstybių filmai. Tiesa, ES rinkoje europinės produkcijos sparčiai daugėja; šiuo metu Europoje sukuriama 40-45 proc. televizijos programų, 30 proc. kino filmų bei 20 proc. vaizdo kasečių ir diskų, pateikiamų ES rinkai.
Deputatų nuomone, Europos garso ir vaizdo (ypač kinematografijos) sektorius galės įveikti JAV konkurenciją, jei sustiprės ES šalių bendradarbiavimas, o mažesniosios garso ir vaizdo bendrovės nebejaus kapitalo trūkumo. Parlamentarai taip pat siūlo skatinti kurti daugiau nenacionalinių Europos kūrinių, nes tai stiprintų europinį identiškumą.
Parlamento patvirtintoje ataskaitoje raginama remti mažąsias ir vidutines įmones, ypač nepriklausomas gamybos bendroves, sudarant joms galimybes gauti paramą iš finansinių struktūrų, veikiančių garso ir vaizdo sektoriuje. Taip pat siūloma prioritetiškai remti perėjimą prie skaitmeninio formato transliacijų.
Ataskaitoje raginama rengti daugiau Europos filmų festivalių, įsteigti mobilumo stipendiją jauniems Europos režisieriams bei remti Europos kinematografijos bei garso ir vaizdo paveldo archyvą. Deputatai taip pat siūlo „atsižvelgti į ypatingus mažų ES šalių bei šalių su įvairiomis kalbinėmis zonomis poreikius" bei „teikti ypatingą dėmesį žodžio laisvei ir žiniasklaidos pliuralizmui".
Diskusijoje kalbėjęs Lietuvos deputatas Rolandas PAVILIONIS (UEN) išreiškė viltį, jog MEDIA programa leis „ sustiprinti Europos garso ir vaizdo sektorių labai sunkioje ir kol kas pralaimimoje konkurencinėje kovoje su žemo lygio, itin skurdaus turinio produkcija, šiandien vis dar užgožiančia europietišką produkciją“. Deputatas teigė: „Didžiausią žalą tokia menkavertė kultūros produkcija daro naujosioms, tarp jų mažosioms, ES šalims. Galiu pasakyti, ir mano šaliai Lietuvai. Tokia produkcija ne tik naikina kultūros sąmonę, bet ir formuoja menkavertės, jokių intelektualių pastangų nereikalaujančios kultūros poreikį“. R. Pavilionis paragino įsteigti specialias stipendijas šalims, „ kurios nepasižymi pakankamai kokybiškais audiovizualinės produkcijos kūrimo pajėgumais “.
2005-10-25 Ruth Hieronymi EPP-ED DE
A6-0278/2005: Dėl Europos garso ir vaizdo įrašų sektoriaus rėmimo programos (MEDIA 2007)
Bendro sprendimo procedūra, pirmasis svarstymas
20051020IPR01666
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
