P6_TA(2008)0495
Reguliavimo agentūrų institucinių aspektų būsimo nustatymo strategija
A6-0354/2008
2008 m. spalio 21 d. Europos Parlamento rezoliucija dėl reguliavimo agentūrų institucinių aspektų būsimo nustatymo strategijos ( 2008/2103(INI) )
Europos Parlamentas
, –
atsižvelgdamas į 2008 m. kovo 11 d. Komisijos komunikatą "Europos agentūros. Tolesnės veiklos kryptys" ( COM(2008)0135 ),
–
atsižvelgdamas į 2004 m. sausio 13 d. rezoliuciją dėl Komisijos komunikato "Dėl Europos reguliavimo agentūrų sistemos" OL C 92 E, 2004 4 16, p. 119.
,
–
atsižvelgdamas į 2005 m. vasario 25 d. tarpinstitucinio susitarimo dėl Europos reguliavimo agentūrų sistemos ( COM(2005)0059 ) projektą,
–
atsižvelgdamas į bendrai Konstitucinių reikalų komiteto ir Biudžeto komiteto pateiktą klausimą žodžiu Tarybai ir 2005 m. lapkričio 15 d. sesijos metu Tarybos pateiktą atsakymą ( O-0093/05 ),
–
atsižvelgdamas į savo 2005 m. gruodžio 1 d. rezoliuciją dėl Komisijos pateikto tarpinstitucinio susitarimo projekto dėl Europos reguliavimo agentūrų sistemos OL C 285 E, 2006 11 22, p. 123.
,
–
atsižvelgdamas į 2008 m. balandžio 17 d. Pirmininkų sueigos sprendimą,
–
atsižvelgdamas į Komisijos pirmininko 2008 m. gegužės 7 d. laišką Europos Parlamento pirmininkui bei Tarybos pirmininkui, kuriame raginama sukurti politinę tarpinstitucinę darbo grupę,
–
atsižvelgdamas į Darbo tvarkos taisyklių 45 straipsnį,
–
atsižvelgdamas į Konstitucinių reikalų komiteto pranešimą bei Biudžeto komiteto, Biudžeto kontrolės komiteto, Ekonomikos ir pinigų politikos komiteto bei Pramonės, mokslinių tyrimų ir energetikos komiteto nuomones ( A6-0354/2008 ),
A.
kadangi Parlamento ir Komisijos pastangos nustatyti teisiškai privalomą Europos reguliavimo agentūrų sistemą nedavė jokių rezultatų,
B.
kadangi 2005 m. tarpinstitucinio susitarimo projekte nebuvo pasiekta jokios esminės pažangos dėl Tarybos institucinio ir politinio pasipriešinimo ir kadangi Komisija nutarė atsiimti savo pasiūlymą dėl tarpinstitucinio susitarimo sudarymo ir pakeisti jį raginimu dalyvauti tarpinstituciniame dialoge, kuris leis nustatyti bendrą požiūrį,
C.
kadangi, nors reguliavimo agentūros gali būti priskiriamos vadinamosioms mikroinstitucijoms, jos vis dėlto turi didelės reikšmės Europos valdymui,
D.
kadangi išlieka būtinybė nustatyti bent jau esmines struktūrines reguliavimo agentūrų ypatybes, kad jos taptų pripažįstama Europos Sąjungos institucijų dalimi,
E.
kadangi Komisija siūlo sukurti tarpinstitucinę darbo grupę, atsakingą už reguliavimo agentūrų sistemos nustatymą bei atitinkamų kiekvienos Europos Sąjungos institucijos įgaliojimų šių agentūrų atžvilgiu apibrėžimą,
F.
kadangi Komisija iki 2009–2010 m. turi atlikti horizontalų reguliavimo agentūrų įvertinimą ir kiek įmanoma greičiau pateikti Parlamentui ir Tarybai pranešimą dėl šio įvertinimo išvadų,
G.
kadangi reikia teigiamai vertinti Komisijos sprendimą neteikti pasiūlymo steigti naujas agentūras tol, kol tarpinstitucinė darbo grupė nebaigs savo darbo,
H.
kadangi Komisija neturėtų nukrypti nuo 2005 m. tarpinstitucinio susitarimo projekto gairių dėl pagrindinių teisės aktų, reglamentuojančių veikiančių reguliavimo agentūrų veiklą, pakeitimų, kad jie atitiktų naują požiūrį,
I.
kadangi jau reguliavimo agentūroms taikomas vienodas reglamentavimas 2002 m. gruodžio 19 d. Tarybos reglamentas (EB) Nr. 58/2003, nustatantis vykdomųjų įstaigų, kurioms pavedamos tam tikros Bendrijos programų valdymo užduotys, įstatus (OL L 11, 2003 1 16, p. 1).
ir joms yra patikėta tam tikru laikotarpiu valdyti Bendrijos programas,
Bendrosios pastabos
1.
mano, kad Komisijos pasiūlymas yra pagirtina iniciatyva ir yra pasirengęs per savo atstovus dalyvauti tarpinstitucinės darbo grupės darbe, tačiau mano, kad bendrasis požiūris neatitinka jo lūkesčių dėl tarpinstitucinio susitarimo sudarymo; pažymi, kad dėl to nereikia atmesti kitų formų susitarimų kaip darbo grupės darbo rezultatų;
2.
kreipiasi į Tarybą, kaip į vieną iš biudžeto valdymo institucijų, konstruktyviai prisidėti prie šios darbo grupės veiklos;
3.
ragina Komisiją ir Tarybą kuo greičiau, kartu su Parlamentu, parengti tarpinstitucinės darbo grupės darbo programą, kad ši grupė galėtų pradėti dirbti 2008 m. rudenį;
4.
mano, kad į tarpinstitucinės darbo grupės darbo programą turėtų būti,
inter alia
, įtraukti šie punktai:
–
sričių, kurias Komisija turi įvertinti horizontaliai iki 2009 m. pabaigos, nurodymas,
–
objektyvių kriterijų, kurie leistų įvertinti agentūrų būtinybę, numatant kas galėtų jas pakeisti, nustatymas,
–
reguliarus, suderintas ir nuoseklus agentūrų darbo ir jo rezultatų vertinimas, įskaitant išorės vertinimą, ypač išlaidų ir pajamų analizę,
–
įvertinimas, ar steigti agentūras yra ekonomiškiau, nei leisti tam tikras užduotis atlikti Komisijos padaliniams,
–
įvertinimas, kiek gali būti prarasta pajamų dėl to, kad tam tikrą veiklą vykdys konkrečios reguliavimo agentūros, o ne Komisijos padaliniai,
–
priemonės, skirtos didinti agentūrų skaidrumą, ypač suderinant jų pagrindines struktūrines ypatybes,
–
agentūrų nepriklausomumo ir jų kontrolės ribų, ypač Komisijos atsakomybės už atitinkamą jų veiklą, pobūdį bei turinį (atsižvelgiant į tai, kad Komisijos atsakomybės laipsnis negali viršyti jos galimybių faktiškai daryti įtaką agentūrų darbui), nustatymas,
–
atstovų, dalyvausiančių Tarybos ir Komisijos vykdomos agentūrų kontrolės organuose, paskyrimas ir kandidatų klausymų atsakingame Parlamento komitete rengimas,
–
vykdomųjų agentūrų organų, ypač jų direktorių, paskyrimas ir Parlamento vaidmens šiame procese apibrėžimas,
–
būtinybė, kad agentūros, pristatydamos savo atitinkamų finansinių metų veiklą, sąskaitas ir biudžeto bei finansų valdymo ataskaitas, laikytųsi vienodos koncepcijos,
–
standartinis reikalavimas, kad visų agentūrų direktoriai parengtų ir pasirašytų patikinimo pareiškimą, į kurį, jei būtina, būtų įtrauktos išlygos,
–
suderintas modelis, taikomas visoms agentūroms ir decentralizuotoms įstaigoms, aiškiai atskiriant:
-
plačiajai visuomenei skirtą metinę įstaigos veiklos, darbo ir laimėjimų ataskaitą;
-
finansines ir biudžeto įvykdymo ataskaitas,
-
veiklos ataskaitą, atitinkančią Komisijos generalinių direktorių veiklos ataskaitas;
-
patikinimo pareiškimą, pasirašytą įstaigos direktoriaus, kuriame nurodytos visos išlygos ir pastabos, į kurias, direktoriaus nuomone, biudžeto įvykdymą patvirtinanti institucija turėtų atkreipti dėmesį;
–
principų, kuriais remiantis būtų nustatoma, ar mokesčiai ir mokėjimai turėtų būti agentūrų finansavimo šaltinis ir kokiu mastu, apibrėžimas,
–
nuolatinis stebėjimas, ar reikia esamų agentūrų, ir kriterijų, kuriais remiantis būtų galima nuspręsti, ar reguliavimo agentūra pasiekė savo tikslą ir gali būti uždaryta, nustatymas
5.
apgailestauja, kad nesukurta bendra strategija, kuria būtų vadovaujamasi steigiant ES agentūras; atkreipia dėmesį į tai, kad kiekvienam konkrečiam atvejui steigiamos vis naujos agentūros ir tai lemia neskaidrų reguliavimo, vykdomųjų agentūrų ir kitų Bendrijos įstaigų, kurių kiekviena yra
sui generis
pobūdžio, darbo pobūdį;
6.
pažymi Komisijos poziciją, pagal kurią reguliavimo agentūrų įsteigimas, kuris kartais įgyvendinamas padedant Parlamentui, yra bendradarbiavimo tarp valstybių narių išraiška, o tokių agentūrų veiklos pagrindas yra tarpusavio sąveika bei vykdymas įgaliojimų, kurie negali būti suteikti išimtinai ES institucijoms, nes dėl to kiltų prieštaravimų dėl centralizacijos;
7.
ragina Komisiją ir Tarybą dirbti kartu su Parlamentu ir sukurti aiškią, bendrą ir nuoseklią sistemą nustatant būsimą agentūrų vietą ES valdymo sistemoje;
8.
mano, kad reikia užtikrinti reguliavimo agentūrų skaidrumą, ypač kiek tai susiję su jų veikla, informacijos atskleidimu ir prieiga prie jos bei jų veiksmų planavimu ir atskaitomybe;
9.
mano, kad tarpinstitucinio sutarimo srities bendros sistemos prioritetas turėtų padėti racionalizuoti reguliavimo agentūrų veikimą bei optimizuoti jų pridėtinę vertę, sukuriant daugiau skaidrumo, aiškios demokratinės kontrolės ir didesnį veiksmingumą;
10.
mano, kad būtina nustatyti bendras minimalias visų reguliavimo agentūrų struktūros, veikimo ir kontrolės taisykles bei principus, nepriklausomai nuo jų pobūdžio;
11.
mano, kad dalyvavimą reguliavimo agentūrų veikloje reikia užtikrinti formaliai susisteminant konsultacijų ir dialogo su suinteresuotomis šalimis procesą;
12.
mano, kad struktūrinė ir funkcinė agentūrų įvairovė kelia klausimų, susijusių su reglamentavimu, geru valdymu bei institucijų ryšiais centralizacijos ir decentralizacijos prasme;
13.
laikosi nuomonės, kad gero administravimo principų laikymąsi reikia užtikrinti taikant bendrą požiūrį į personalo atrankos procesą, biudžeto ir išteklių valdymą, veiksmingą valdymą ir rezultatų vertinimą;
14.
tikrins, ar Komisijos prisiimti įsipareigojimai sustabdyti pasiūlymus dėl naujų reguliavimo agentūrų steigimo turėtų būti taikomi ir dviem šiuo metu jau sustabdytiems pasiūlymams energetikos ir telekomunikacijų sektoriuose;
15.
pabrėžia būtinybę nustatyti reguliavimo agentūrų sudarymo ir veiklos parlamentinę kontrolę, kuri turėtų būti grindžiama visų pirma:
–
metinės pačių agentūrų ataskaitos pateikimu Parlamentui,
–
galimybe skiriant kiekvienos agentūros direktorių kviesti jį į atsakingą Parlamento komitetą, ir
–
galimybe Parlamentui patvirtinti agentūrų, gaunančių Bendrijos finansavimą, biudžeto įvykdymą;
16.
ragina Komisiją laiku, iki 2009–2010 m., pateikti išvadas dėl reguliavimo agentūrų horizontalaus vertinimo, kad į šias išvadas galėtų atsižvelgti tarpinstitucinė darbo grupė;
17.
prašo Komisijos parengti šių rezultatų lyginimo gaires ir nustatyti aiškias taisykles, kuriomis vadovaujantis būtų nutraukti nepatenkinamai savo veiklą vykdančių agentūrų įgaliojimai;
18.
ragina Pirmininką ir Pirmininkų sueigą suteikti prioritetą klausimui dėl Komisijos siūlomos darbo grupės sudėties ir mano, kad būtų tinkama, jei Parlamentui šioje grupėje atstovautų Konstitucinių reikalų komiteto, Biudžeto komiteto ir kitų dviejų komitetų, turinčių praktinės patirties prižiūrinti reguliavimo agentūrų darbą, pirmininkai arba pranešėjai;
19.
pakartoja Komisijos ir Parlamento 2005 m. tarpinstitucinio susitarimo projekte išsakytą raginimą į pagrindinį teisės aktą įtraukti sprendimą dėl agentūros buveinės;
Pastabos dėl biudžeto
20.
pakartoja, kad svarbu sistemiškai tarpinstituciniu lygiu užtikrinti 2006 m. gegužės 17 d. Tarpinstitucinio susitarimo dėl biudžetinės drausmės ir patikimo finansų valdymo OL C 139, 2006 6 14, p. 1.
(2006 m. gegužės 17 d. TIS) 47 punkte nurodytos procedūros taikymą ir pabrėžia, kad reikia užtikrinti tinkamus tolesnius veiksmus, susijusius su 2007 m. liepos 13 d. Parlamento, Tarybos ir Komisijos bendru pareiškimu dėl decentralizuotų agentūrų;
21.
įsitikinęs, kad neabejotinai būtina išsami šios nuostatos taikymo procedūra; mano, jog sukūrus šią procedūrą galėtų atsirasti galimybė įtraukti kai kuriuos svarbius sustabdyto 2005 m. Tarpinstitucinio susitarimo projekto aspektus, galbūt kartu su kai kuriais Finansinio pagrindų reglamento, skirto įstaigoms 2002 m. lapkričio 19 d. Komisijos reglamentas (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (OL L 357, 2002 12 31, p. 72).
, pakeitimais;
22.
daro išvadą, kad, jei atlikus įvertinimą paaiškės, jog decentralizuotas administravimas neužtikrina ekonomiškumo ir veiksmingumo, Europos Sąjunga neturėtų atsisakyti galimybės atsisakyti dabartinės tendencijos naudotis užsakomosiomis paslaugomis Komisijos užduotims atlikti ir turėtų nustatyti aiškias decentralizuotų agentūrų įgaliojimų nutraukimo taisykles;
23.
pritaria Komisijos ketinimui nebesiūlyti steigti naujų decentralizuotų agentūrų tol, kol bus baigtas įvertinimo procesas, ypač turint mintyje, jog dėl daugiametėje finansinėje programoje numatytų ribų šiuo metu itin sunku finansuoti naują Bendrijos įstaigą iš esmės nepakeitus programos;
24.
mano, kad biudžeto požiūriu toliau išvardyti punktai yra svarbiausi tarpinstitucinės darbo grupės dėl ES agentūrų ateities klausimai:
Sąvokos "agentūra" apibrėžties nustatymas
25.
šiuo atžvilgiu primena, kad "agentūros" apibrėžtis nustatyta 2007 m. kovo 7 d. trišaliame susitikime, kai buvo sutarta, kad, siekiant taikyti 2006 m. gegužės 17 d. TIS 47 punktą, "agentūros" apibrėžtį nulems tai, ar atitinkama įstaiga įsteigta pagal 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento OL L 248, 2002 9 16, p. 1.
(Finansinis reglamentas) 185 straipsnį;
26.
norėtų pabrėžti, kad ypač svarbia jis laiko aiškią ir nuoseklią agentūrų atžvilgiu vartojamą terminologiją, kuri turėtų būti nustatyta bendram vartojimui; primena, kad "reguliavimo agentūros" yra tik decentralizuotų agentūrų pogrupis;
Naujos agentūros. Teisėkūros procedūrų ir išimtinių biudžeto valdymo teisių ryšys
27.
mano, jog svarbu apsvarstyti surašytas problemas ir teisinius bei procedūrinius klausimus, kurie galėtų kilti, jei kartu su teisės aktų leidėjo sprendimu nebus laiku pasirašytas susitarimas dėl naujos agentūros finansavimo pagal 2006 m. gegužės 17 d. TIS 47 punktą; mano, jog taip pat labai svarbu apsvarstyti galimybę nustatyti kai kurias procedūrines apsaugos priemones siekiant užtikrinti biudžeto valdymo institucijos visišką dalyvavimą sprendžiant visus klausimus, kurie turi poveikį biudžetui, pvz., agentūrų uždavinių sąrašo papildymo klausimą;
28.
primena, kad jau 2005 m. Parlamentas savo pirmiau minėtoje rezoliucijoje paragino prieš siūlant naują agentūrą atlikti privalomus išlaidų ir pajamų įvertinimus ypatingą dėmesį skiriant klausimui, ar ekonomiškiau rinktis agentūrą (įskaitant galimas išlaidas stebėsenai ir koordinavimui), ar atitinkamas užduotis atlikti pačioms Komisijos tarnyboms, o taip pat tokiems klausimams, kaip agentūros įgaliojimai ir darbo metodai arba jos nepriklausomybės nuo Komisijos lygis, nes pastarieji klausimai ypač domina teisės aktų leidėją;
Veikiančios agentūros. Stebėsena
29.
pabrėžia, jog reikia reguliariai ir koordinuotai, nedubliuojant ir neperimant kitų funkcijų atlikti įvertinimą ir atlikti kontrolę siekiant nustatyti jau veikiančių decentralizuotų agentūrų, kurioms nebetaikomas 2006 m. gegužės 17 d. TIS 47 punktas, pridėtinę vertę; mano, kad taip būtų tęsiamas anksčiau atliktas darbas, kurio rezultatas – bendras pareiškimas dėl Bendrijos agentūrų, dėl kurio sutarta 2007 m. balandžio 18 d. trišaliame susitikime ir pagal kurį sutarta reguliariai įvertinti veikiančias Bendrijos agentūras, ypatingą dėmesį skiriant jų išlaidoms ir pajamoms ir išsamiai paaiškinant, kokiais kriterijais vadovautasi atrenkant agentūras, kurios bus vertinamos;
30.
atkreipia dėmesį į tai, kad atliekant analizę reikėtų atsakyti į kai kuriuos esminius klausimus dėl išlaidų ir pajamų ir kad ši analizė galėtų būti atlikta,
inter alia
, vadovaujantis šiais kriterijais:
–
Aktualumas: kiek agentūros steigiamuosiuose įstatuose numatyti tikslai buvo aktualūs palyginti su biudžete numatytomis valstybės išlaidomis?
–
Veiksmingumas: kokių rezultatų (kokio poveikio) pasiekta vykdant agentūros veiklą?
–
Ekonomiškumas: kokių ekonominių rezultatų davė įvairios sąnaudos? Ar (laukti) rezultatai buvo pasiekti priimtinomis sąnaudomis, ypač atsižvelgiant į darbuotojus ir vidaus organizaciją?
31.
atkreipia dėmesį į tai, kad atsižvelgiant į agentūrų bendrą poveikį biudžetui, Komisija turi įtikinamai parodyti, jog Europos valdymas per agentūras yra ekonomiškiausias, veiksmingiausias ir tinkamiausias Europos politikos įgyvendinimo būdas šiuo metu ir artimoje ateityje;
Bendra sistema
32.
tvirtina, kad būtina įvesti bendrus minimaliuosius standartus, be kita ko, susijusius su Komisijos vaidmeniu ir politine atsakomybe agentūros atžvilgiu, parama, kurią turi teikti šalys, kuriose įsikūrusios agentūros, bei laiku ir skaidriai priimtu sprendimu dėl agentūros buveinės, kurie galėtų būti išdėstyti agentūros steigiamuosiuose įstatuose;
33.
primena, kad vykdant agentūrų veiklą turi būti vadovaujamasi aiškiomis atskaitomybės ribomis, laikantis Finansinio reglamento nuostatų; atkreipia dėmesį į agentūrų įsipareigojimus, susijusius su biudžeto įvykdymo patvirtinimo procedūra;
34.
taip pat mano, kad itin svarbu pamėginti apibrėžti kai kurias bendras agentūrų biudžetų pristatymo taisykles siekiant, kad biudžetiniai rodikliai, pvz., agentūrų įgyvendinimo rodikliai arba atskirai tenkanti jų pajamų ir išlaidų dalis, būtų skaidresni ir lengviau palyginami; mano, kad bendrą subsidijų skyrimo agentūroms ES biudžete būdą gali reikėti pritaikyti prie naujos kartos agentūrų uždavinių ir vaidmens;
35.
pažymi, kad pirmiau minėtame Komisijos komunikate pateiktais duomenimis dabar veikia 29 reguliavimo agentūros, kuriose dirba 3 800 darbuotojų ir kurių metinis biudžetas sudaro apie 1 100 mln. EUR, įskaitant Bendrijos įnašą, kuris siekia 559 mln. EUR;
36.
primygtinai reikalauja, kad audito arba biudžeto įvykdymo patvirtinimo procesas atitiktų bendrą agentūrų biudžeto dydį; ypač pažymi, kad Europos Audito Rūmų ištekliai pastaraisiais metais, atsižvelgiant į agentūrų skaičių, nedidėjo;
37.
pakartoja savo 2008 m. balandžio 22 d. rezoliucijų dėl agentūrų biudžetų įvykdymo patvirtinimo 7 dalyje išsakytą pageidavimą, kad Europos Audito Rūmai arba kita nepriklausoma audito institucija reguliariai (ir
ad hoc
pagrindu) atliktų agentūrų veiklos auditą; mano, kad auditas neturėtų apsiriboti tradiciniais finansų valdymo ir tinkamo viešųjų lėšų panaudojimo aspektais, į jį taip pat turėtų būti įtrauktas veiksmingo administravimo aspektas ir kiekvienos agentūros finansų valdymo reitingas;
38.
mano, kad visos agentūros kartu su personalo planu turėtų pateikti savo nuolatinio ir laikinojo personalo, taip pat nacionalinių ekspertų skaičiaus bei pokyčių, palyginti su dvejais ankstesniais metais, apžvalgą;
39.
atkreipia dėmesį į Europos Audito Rūmų specialiąją ataskaitą Nr. 5/2008 dėl patikimo agentūrų finansų valdymo, kurioje ypatingas dėmesys skiriamas veiklos auditui;
40.
ragina Komisiją sujungti mažesnių agentūrų administracines funkcijas siekiant, kad jos turėtų pakankamai išteklių ir galėtų deramai laikytis dabartinių viešųjų pirkimų taisyklių, Finansinio reglamento ir Tarnybos nuostatų 1968 m. vasario 29 d. Tarybos reglamentas (EEB, Euratomas, EAPB) Nr. 259/68, nustatantis Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas bei Komisijos pareigūnams laikinai taikomas specialias priemones (OL L 56, 1968 3 4, p. 1).
;
41.
ragina Komisiją kritiškai išnagrinėti agentūrų prašymus dėl biudžeto, nes daugelis agentūrų nesinaudoja prašytomis lėšomis;
ο
ο ο
42.
paveda Pirmininkui perduoti šią rezoliuciją Tarybai, Komisijai ir valstybių narių vyriausybėms.
