18.10.2010 B7-0571/2010 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl padėties Ukrainoje
Johannes Cornelis van Baalen
,
Adina-Ioana Vălean
,
Ramon Tremosa i Balcells
,
Kristiina Ojuland
,
Marielle De Sarnez
ALDE frakcijos vardu
PE450.387v01-00 B7‑0571/2010 Europos Parlamento rezoliucija dėl padėties Ukrainoje
Europos Parlamentas ,
– atsižvelgdamas į savo ankstesnes rezoliucijas dėl Ukrainos,
- atsižvelgdamas į 2009 m. gegužės mėn. Prahoje inicijuotą Rytų partnerystę,
- atsižvelgdamas į 2009 m. gruodžio 4 d. Kijeve surengto ES ir Ukrainos aukščiausiojo lygio susitikimo išvadas ir pasiruošimą artėjančiam ES ir Ukrainos aukščiausiojo lygio susitikimui Briuselyje, kuris įvyks 2010 m. lapkričio 22 d.,
- atsižvelgdamas į 2010 m. kovo mėn. vykusio Europos Sąjungos ir Ukrainos parlamentinio bendradarbiavimo komiteto posėdžio metu parengtą pareiškimą ir rekomendacijas,
- atsižvelgdamas į 1998 m. kovo 1 d. įsigaliojusį Europos Sąjungos ir Ukrainos partnerystės ir bendradarbiavimo susitarimą (PBS) ir į vykstančias derybas dėl asociacijos susitarimo (AS), skirto pakeisti Partnerystės ir bendradarbiavimo susitarimą (PBS),
- atsižvelgdamas į ES ir Ukrainos asociacijos darbotvarkę ir jos 2010 m. prioritetus,
- atsižvelgdamas į 2007 m. birželio 18 d. pasirašytą ir 2008 m. sausio 1 d. įsigaliojusį Europos bendrijos ir Ukrainos susitarimą dėl vizų išdavimo tvarkos supaprastinimo,
– atsižvelgdamas į 2010 m liepos mėn. Ukrainos Aukščiausiosios Rados priimtą naują įstatymą dėl vietos rinkimų,
- atsižvelgdamas į 2010 m. spalio 1 d. Ukrainos konstitucinio teismo sprendimą, kuriuo atšaukiamos 2004 m. konstitucinės reformos ir atkuriami prezidento įgaliojimai,
- atsižvelgdamas į 2010 m. spalio 31 d. Ukrainoje įvyksiančius vietos rinkimus,
- atsižvelgdamas į Darbo tvarkos taisyklių 110 straipsnį,
A. kadangi Europos Parlamentas toliau laikosi visapusiško įsipareigojimo stiprinti ir plėtoti Europos Sąjungos ir Ukrainos santykius įgyvendinant Rytų partnerystės programą, kurioje neatmetama galimybė Ukrainai ateityje tapti visateise ES nare, remiantis Europos Sąjungos sutarties 49 straipsnio nuostatomis,
B. kadangi 2010 m. sausio 17 d. ir vasario 7 d. vykę prezidento rinkimai iš esmės atitiko tarptautinius standartus; kadangi artėjantys 2010 m. spalio 31 d. vietos rinkimai turėtų padėti toliau stiprinti demokratijos principus Ukrainoje,
C. kadangi Europos Sąjunga remia tokią Ukrainą, kuri stengiasi praktiškai įgyvendinti demokratijos, teisinės valstybės ir pagarbos žmogaus teisėms principus; kadangi Ukrainos valdžios institucijos turėtų pademonstruoti tvirtą pasiryžimą laikytis šių principų, kad šalyje būtų užtikrintas didesnis politinis stabilumas,
D. kadangi derybos dėl tvirtos ir visapusiškos laisvosios prekybos zonos (TVLPZ) suteikia galimybę toliau didinti ES ir Ukrainos ekonominių ryšių galimybes,
E. kadangi Ukrainos prisijungimas prie Energijos bendrijos sutarties yra labai svarbus visoms šalims,
F. kadangi 2010 m. spalio 1 d. Ukrainos konstitucinio teismo sprendimu atkuriama prezidentinio valdymo forma; kadangi pirmenybė turėtų būti teikiama demokratinės, veiksmingos ir ilgalaikės kontrolės ir pusiausvyros sistemos sukūrimui ir šio tikslo turėtų būti siekiama užtikrinant atvirą, integruotą ir visoms Ukrainos politinėms partijoms ir politiniams veikėjams prieinamą procesą,
G. kadangi Ukrainos vidaus politinis stabilumas ir dėmesio sutelkimas į vidaus reformą yra išankstinė sąlyga tolesnei ES ir Ukrainos santykių raidai; kadangi Rytų partnerystei naudingas Ukrainos valdžios institucijų įsipareigojimas siekti, kad būtų įgyvendinti jos keliami tikslai pagal keturias temines platformas,
H. kadangi ES ir Ukrainos asociacijos susitarimu reikėtų naudotis kaip reformų proceso priemone ir pagal jį turėtų būti suteiktas svarbesnis vaidmuo pilietinei visuomenei,
1. pripažįsta, kad Ukrainą kaip Europos valstybę su Europos Sąjungos valstybėmis sieja bendra istorija ir bendros vertybės, ir pripažįsta Ukrainos europinius siekius; remia tolesnį ES ir Ukrainos santykių stiprinimą ir tikisi didesnės pažangos Ukrainoje įgyvendinant reformų darbotvarkę siekiant, kad Ukraina labiau priartėtų prie Europos Sąjungos;
2. palankiai vertina nuolatinį ES ir Ukrainos bendradarbiavimą daugelyje sektorių; pripažįsta rezervinio susitarimo su TVF, kurį papildo ir remia ES makrofinansinė pagalba, svarbą ir tikisi, kad jis bus visiškai įgyvendintas siekiant užtikrinti ekonomikos stabilumą;
3. palankiai vertina priimtą įstatymą dėl dujų rinkos veikimo ir Ukrainos pastangas užbaigti prisijungimo prie Energijos bendrijos procesą bei įgyvendinti būtinas reformas siekiant modernizuoti Ukrainos energetikos sektorių; tikisi, kad Komisija suteiks papildomą paramą Ukrainos energetikos sektoriui visapusiškai modernizuoti;
4. pabrėžia, kad būtinas politinis ir ekonominis stabilumas, ypač siekiant užtikrinti integruotą konstitucinės reformos procesą, stiprinti teisinę valstybę ir atnaujinti pastangas įveikti korupciją bei pagerinti verslo ir investicijų aplinką;
5. pritaria ES ir Ukrainos asociacijos darbotvarkės 2010 m. prioritetams ir tikisi, kad bus padaryta reali pažanga tokiose srityse, kaip antai kova su korupcija, teismų sistemos nepriklausomumas ir aktyvesnis politinis dialogas;
6. pripažįsta Ukrainos konstitucinio teismo sprendimą ir apgailestauja, kad reikalinga konstitucinė reforma buvo įgyvendinta neįtraukiant visų politinių pusių ir neatsižvelgiant į visų partijų, taip pat ir opozicijos, nuomonę;
7. apgailestauja, kad rinkimų taisyklės vis dar tebėra diskusijų objektas ir pažymi, kad dabartinis rinkimų įstatymas su pakeitimais, padarytais 2009 m. rugpjūčio mėn., ESBO Demokratinių institucijų ir žmogaus teisių biuro yra vertinamas kaip žingsnis atgal, lyginant su ankstesniu teisės aktu, sukuriantis neaiškų ir neišsamų teisinį pagrindą; todėl ragina Ukrainos valdžios institucijas peržiūrėti ir papildyti rinkimų teisinę bazę ir įtraukti į šį procesą opoziciją;
8. pabrėžia, kad 2010 m. spalio 31 d. vyksiantys vietos rinkimai yra svarbūs Ukrainai ir jų rengėjai turėtų pademonstruoti, kad Ukraina toliau stengiasi organizuoti rinkimus, remdamasi tarptautiniais standartais; pažymi, kad šių rinkimų organizavimas taps išbandymu dabartinei vyriausybei;
9. reiškia susirūpinimą dėl pranešimų apie tai, kad pagal vietos rinkimų įstatymą apribota galimybė išrinkti daugelį naujai įsisteigusių partijų, tačiau jis naudingas dabar valdžioje esančioms partijoms;
10. pabrėžia nepriklausomos žiniasklaidos svarbą ir ragina atlikti kruopštų nepriklausomą tyrimą ir vertinimą siekiant išaiškinti pranešimus apie glaudžius valdžios institucijų ir žiniasklaidos leidinių savininkų ryšius, žiniasklaidos įmonių vadovų mėginimus slopinti tiriamąją žurnalistiką ir grasinimus susidoroti su nepriklausomais žurnalistais;
11. ragina Komisiją ir Tarybą toliau aktyviai rengti išsamų ir visapusišką laisvosios prekybos susitarimą ir atsižvelgti į poreikį stiprinti ekonominius ryšius; pabrėžia, kad išsamaus ir visapusiško laisvosios prekybos susitarimo parengimas iki ES ir Ukrainos aukščiausiojo lygio susitikimo, kuris įvyks 2010 m. lapkričio mėn., savaime nėra tikslas, todėl turėtų būti atsižvelgiama į Ukrainos pažangą ir jos įsipareigojimus užtikrinti demokratiją, teisinę valstybę ir pagarbą žmogaus teisėms;
12. ragina Komisiją ir Tarybą dar kartą patvirtinti ES ryžtą padėti Ukrainai įgyvendinti prisiimtus įsipareigojimus, naudojant priemones, siūlomas pagal Rytų partnerystę ir ES ir Ukrainos asociacijos darbotvarkę;
13. paveda Pirmininkui perduoti šią rezoliuciją Tarybai, Komisijai, valstybėms narėms ir Ukrainos prezidentui, vyriausybei bei parlamentui.
