21.4.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Francisca Pleguezuelos Aguilar, Brian Simpson, Inés Ayala Sender ir Luis Yañez-Barnuevo García
PSE frakcijos vardu
dėl laivo „New Flame“ avarijos ir jos padarinių Gibraltaro įlankoje
Europos Parlamento rezoliucija dėl laivo „New Flame“ avarijos ir jos padarinių Gibraltaro įlankoje
Europos Parlamentas ,
–
atsižvelgdamas į EB sutarties 71, 80 ir 251 straipsnius,
–
atsižvelgdamas į savo ankstesnes rezoliucijas dėl saugios laivybos priemonių paketų ir dėl saugios laivybos,
–
atsižvelgdamas į 2007 m. liepos 12 d. rezoliuciją dėl būsimosios Europos Sąjungos jūrų politikos: Europos vandenynų ir jūrų vizija Tą dieną priimti dokumentai, P6_TA(2007)0343 . ,
–
atsižvelgdamas į Andalūzijos regiono vyriausybės skundą dėl laivo „New Flame“, pateiktą EB Komisijai pagal EB sutarties 226 straipsnį,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2007 m. rugpjūčio 12 d. netoli Gibraltaro pakrantės susidūrė dvigubo korpuso tanklaivis ir krovininis laivas „New Flame“,
B.
kadangi gali būti, kad prieš pat laivų susidūrimą laivas „New Flame“ išplaukė iš Gibraltaro uosto negavęs uosto administracijos leidimo ar jai neatlikus patikrinimo,
C.
kadangi vietoje buvo imtasi įvairių kovos su tarša priemonių ir vykdomos gelbėjimo operacijos,
D.
kadangi Europos teisės aktuose pirmenybė teikiama vandenynų ir jūrų, ypač Viduržemio jūros, saugai bei neužterštai aplinkai,
E.
kadangi tokie incidentai nedaro tokios pačios įtakos aplinkai kaip tanklaivių avarijos, tačiau randasi socialiniu aspektu susirūpinimą keliančių klausimų, kaip, pavyzdžiui, krovininio laivo „MSC Napoli“ atveju, kai šis laivas dėl stiprios audros patyrė didelių korpuso pažeidimų ir 2007 m. sausio 19 d. užplaukė ant seklumos Laimo įlankoje,
F.
kadangi Ispanijos valdžios institucijos ir Gibraltaro vyriausybė suteikė Europos jūrų saugumo agentūrai visą turimą informaciją apie laivo „New Flame“ avariją ir jos pasekmes,
G.
kadangi Ispanijos valdžios institucijos nedelsiant paprašė Europos jūrų saugumo agentūros suteikti bet kokią įmanomą pagalbą, kad būtų galima kontroliuoti dėl laivo „New Flame“ atsirandančią taršą; kadangi reaguojant į šį prašymą pagal palydovinę priežiūros sistemą „CleanSeaNet“ buvo pateiktos palydovo darytos Gibraltaro įlankos nuotraukos ir tuo pat metu Europos jūrų saugumo agentūra susisiekė su išsiliejimų likvidavimo laivu „Mistral Bay“, kuris nedelsiant ėmėsi atsakomųjų veiksmų į naftos išsiliejimą; kadangi šiuo metu toje vietoje yra dar du išsiliejimų likvidavimo laivai,
H.
kadangi Ispanija įlankoje nuo 2007 m. rugpjūčio 13 d. įlankoje turi išsiliejimų likvidavimo laivą „Don India“,
I.
kadangi bunkeriavimas pakrantės vandenyse nepažeidžia EB aplinkos teisės aktų, o dėl bunkeriavimo veiklos atsiradusi tarša yra EB teisės aktų pažeidimas;
1.
džiaugiasi, kad niekas nenukentėjo ir nepastebėta didelės taršos;
2.
mano, kad Gibraltaro vyriausybė ir Ispanijos valdžios institucijos parodė norą kuo veiksmingiau bendradarbiauti vykstant trišaliam dialogui dėl Gibraltaro avarijų ir jų poveikio jūrų ir pakrančių aplinkai valdymo srityje;
3.
pabrėžia, kad Ispanijos valdžios institucijoms paprašius pagalbos, Europos jūrų saugumo agentūra veikė skubiai ir veiksmingai; pabrėžia, kad Europos Parlamentas nuolat pritarė tam, kad būtų padidinti agentūros veiklos ir finansiniai ištekliai, ir pažymi, kad bus daugiau laivų, kurie galėtų suteikti pagalbą įvairiuose ES jūrų regionuose;
4.
primena, kad dėl dviejų laivų susidūrimo neatsirado didelės taršos ir kad buvo imtasi visų reikiamų priemonių, siekiant išvengti naftos išsiliejimo surenkant naftą ir vykdant gelbėjimo operacijas; pažymi, kad nėra didelės taršos rizikos, nes iš laivo buvo išsiurbtas kuras, yra tik nedidelių degalų likučių pačiuose varikliuose;
5.
apgailestauja, kad išsiliejo šiek tiek naftos ir buvo neįmanoma to išvengti, o dėl prastų oro sąlygų ir dėl būtinybės vykdyti nuolaužų pašalinimo operacijas nedidelis kiekis teršalų pasiekė Alchesiraso kranto liniją; sveikina Ispanijos vyriausybę vykdant savo atsakomųjų veiksmų į ekstremalią situaciją planą ir incidento regione skiriant reikiamų išteklių, kad būtų išvalyti paplūdimiai ir per labai trumpą laiką pašalinta bet kokia tarša;
6.
pažymi, kad visos įlanką, pakrantę ir laivo „New Flame“ gelbėjimo operacijas valdančios institucijos turi ypatingai atidžiai stabėti, ar galimi oportunistai nebando nelegaliai tuštinti naftos cisternų;
7.
pabrėžia, kad trečiasis saugios laivybos priemonių paketas, kurio pirmasis svarstymas Taryboje tebevyksta, o Parlamentas savo poziciją priėmė prieš metus ir nori žengti pirmyn bei baigti septynias teisėkūros procedūras, suteiktų visų reikiamų ES laivybos incidentų prevencijos ir tokių incidentų pasekmių valdymo priemonių, ypač pateikiant pasiūlymą dėl jūrų eismo stebėsenos ir avarijų tyrimo; primygtinai tvirtina, kad būtina užtikrinti veiksmingą kaimyninių uostų bendradarbiavimą;
8.
dar kartą ragina Komisiją kuo greičiau pateikti Parlamentui ir Tarybai pasiūlymą, pagal kurį būtų siekiama užtikrinti, kad naujuose laivuose bunkeriuose vežami variklių degalai būtų laikomi saugiuose dvigubo korpuso rezervuaruose;
9.
dar kartą pakartoja savo prašymą priimti ES direktyvą dėl laivų degalų kokybės gerinimo; džiaugiasi, kad Tarptautinė jūrų organizacija neseniai susitarė dėl tokio pasiūlymo, kuris bus pateiktas iki 2010 m. sausio 1 d.;
10.
paveda Pirmininkui perduoti šią rezoliuciją Tarybai, Komisijai, Europos jūrų saugumo agentūrai, valstybių narių parlamentams ir atitinkamoms regionų valdžios institucijoms.
