EP sesijoje – komunistiniai nusikaltimai, G. Brown, maisto sauga ir kosmetika
Institucijos
2009-03-23 - 18:57
Pirmadienį Strasbūre prasidėjusioje EP plenarinėje sesijoje gausu įdomių temų, tarp jų – požiūris į komunistinius nusikaltimus, maisto sauga ir kosmetika, moterų teisės bei aviacija. Trečiadienio popietę EP aptars pasirengimą G20 susitikimui dalyvaujant Jungtinės Karalystės ministrui pirmininkui G. Brown, taip pat padėtį Baltarusijoje. Šią savaitę bus minimi tremtiniai, taip pat vyks derybos su ES Taryba dėl elektros tinklų atsiejimo, tarptinklinio mobiliojo ryšio tarifų bei telekomunikacijų.
Europarlamentarai aptars komunistinių nusikaltimų vertinimą, pagerbs tremtinius (Svarstymas: 2009-03-25) Trečiadienio popietę europarlamentarai išklausys ES Tarybos ir Europos Komisijos pareiškimus apie tai, ar ES numato pripažinti nusikaltimais žmonijai komunistinius nusikaltimus, taip pat paskelbti rugpjūčio 23 d. Stalinizmo ir nacizmo aukų atminimo diena. Bus surengti debatai šia tema, o rezoliucija numatyta balandį. Tuo tarpu trečiadienį 11.45 val. EP pirmininkas H.-G. Pöttering padės gėlių prie Parlamento rūmuose iškaltos tremtinių atminimo lentos, pažymint didžiųjų trėmimų šešiasdešimtmetį. Europos Parlamente – Jungtinės Karalystės ministras pirmininkas G. Brown (Svarstymas: 2009-03-24) Balandžio 2 d. Londone vyks Dvidešimtuko grupės (G20) šalių lyderių susitikimas, kuriame numatoma aptarti pasaulio finansų sistemos reformą atsižvelgiant į jos krizę. Antradienį 15 val. europarlamentarai aptars pasirengimą jam, dalyvaujant Jungtinės Karalystės vyriausybės vadovui Gordon Brown. Europarlamentarai norėtų lėčiau didinti tabako akcizą (Svarstymas ir balsavimas: 2009-03-24) Šiuo metu ES šalys taiko labai skirtingus akcizo mokesčius tabako gaminiams. Europos Parlamento balsavimui teikiamoje ataskaitoje pritariama siūlymui laipsniškai didinti minimalų tabako gaminių akcizą ES šalyse. Vis dėlto europarlamentarai siūlo jį didinti mažiau ir lėčiau. Kosmetikos gaminiams – griežtesni reikalavimai (Svarstymas: 2009-03-23. Balsavimas: 2009-03-24) Europos Parlamentas balsuos dėl reglamento, kuris leis padidinti kosmetikos gaminių saugą. Numatoma įpareigoti gamybos bei importo bendroves įvertinti šių gaminių saugą, taip pat griežčiau reglamentuoti nanodalelių naudojimą kosmetikoje. Be to, europarlamentarai siūlo numatyti bendrovių pareigą neišleisti į apyvartą padirbtų kosmetikos gaminių. Naujoviškiems maisto produktams reikės leidimo (Svarstymas: 2009-03-24. Balsavimas: 2009-03-25) Šioje sesijoje europarlamentarai balsuos dėl reglamento, kuris įpareigotų registruoti visus ES rinkai tiekiamus naujoviškus maisto produktus ir gauti jiems leidimą. Europarlamentarai siekia sugriežtinti jo nuostatas, pristabdyti nanotechnologijų naudojimą maiste, taip pat neleisti produktų iš klonuotų gyvūnų. Europarlamentarai ragina labiau reguliuoti maisto produktų rinką (Svarstymas: 2009-03-23. Balsavimas: 2009-03-26) „Didieji prekybos centrai naudojasi savo perkamąja galia nustatydami tiekėjams neleistinai mažas kainas ir taikydami jų atžvilgiu nesąžiningas sąlygas“, – pažymima teisiškai neįpareigojančioje ataskaitoje, dėl kurios Europos Parlamentas balsuos šioje plenarinėje sesijoje. Europarlamentarai mano, jog šiuo metu itin svarbu taikyti maisto produktų rinkos reguliavimo priemones. Europarlamentarai ragina kovoti su moterų lytinių organų žalojimu (Svarstymas: 2009-03-23. Balsavimas: 2009-03-24) Europos Parlamento balsavimui teikiamoje ataskaitoje raginama besąlygiškai kovoti su moterų lytinių organų žalojimu dėl kultūrinių ar religinių sumetimų, taip pat griežtai bausti asmenis, atsakingus už tokią veiklą. Šiandieniniam europiečiui būtina mokėti daugiau kalbų (Svarstymas: 2009-03-23) Europos Parlamento balsavimui teikiamoje ataskaitoje raginama siekti, kad europiečiai mokėtų bent dvi kitas ES kalbas, taip pat subtitruoti, o ne įgarsinti televizijos programas. Raginama užtikrinti nuomonių laisvę bei privatumo apsaugą internete (Svarstymas: 2009-03-25. Balsavimas: 2009-03-26) Internetas suteikia tikrąją prasme žodžio laisvei, nepaisančiai valstybių sienų. Kita vertus, jis gali ir kelti pavojų žmogaus laisvei ar privatumui. Europos Parlamento balsavimui teikiamoje ataskaitoje europarlamentarai rekomenduoja geriau užtikrinti nuomonių raiškos laisvę bei asmens duomenų apsaugą internete. Tobulesni ES teisės aktai pagerins skrydžių saugą ir sumažins sąnaudas (Svarstymas: 2009-03-24. Balsavimas: 2009-03-25) Šioje sesijoje europarlamentarai balsuos dėl siūlymo atnaujinti „bendro Europos dangaus“ reglamentus, kuriais siekiama sumažinti ES aviacijos rinkos susiskaidymą ir pagerinti skrydžių saugą.
20090320IPR52269 Sesijos apžvalga: 2009 m. kovo 23-26 d. EP plenarinė sesija Strasbūre
-//EP//TEXT IM-PRESS 20090311BRI51584 FULL-TEXT NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
