Klausimas, į kurį atsakoma raštu, Nr. E-011053/2011
Komisijai
Darbo tvarkos taisyklių 117 straipsnis
Vilija Blinkevičiūtė (S&D)
(2011 m. lapkričio 28 d.)
Tema: Europos Sąjungoje parduodamų maisto produktų kokybės skirtumai
2011 m. balandžio mėn. Slovakijos vartotojų gynimo asociacijos atliktas tyrimas parodė, kad didžiųjų tarptautinių maisto ir gėrimų pramonės įmonių tinklų pakuojamų to paties pavadinimo ir tos pačios ant etiketės nurodytos sudėties produktų kokybė skiriasi atsižvelgiant į tai, kurios valstybės narės rinkai jie skirti. Tarp asociacijos ištirtų produktų buvo bendrovės „Coca-Cola“ gėrimai, kava „Tchibo Espresso“, šokoladai „Milka“ ir kiti produktai.
Kai kurie iš Slovakijos vartotojų gynimo asociacijos apklaustų gamintojų pripažino Rytų Europos šalių rinkai naudoję pigesnes sudedamąsias dalis, tačiau šie skirtumai nenurodyti ant produktų pakuočių ir neįtraukti į pakuotės informaciją apie produkto sudedamąsias dalis.
Ar, Komisijos nuomone, produktų sudėties skirtumai, su kuriais pakuotės informacijoje nėra deramai supažindinami vartotojai, neprieštarauja Tarybos direktyvoje 90/496/EEB dėl maisto produktų maistingumo ženklinimo ir Direktyvoje 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo išdėstytiems gamintojo įsipareigojimams informuoti vartotoją apie perkamo produkto sudėtį?