Klausimas, į kurį atsakoma raštu, Nr. E-010785/2010
Komisijai
Darbo tvarkos taisyklių 117 straipsnis
Zigmantas Balčytis (S&D)
(2010 m. gruodžio 20 d.)
Tema: Europos Sąjungos dujų pirkimo grupės steigimas
2010 m. gegužės 5 d. Europos Parlamento pirmininkas J. Buzek ir buvęs Europos Komisijos pirmininkas Jacques Delors pasirašė politinę deklaraciją dėl Europos energetinės bendrijos sukūrimo. Siekiant užtikrinti ES energetinį saugumą, nenutrūkstamą dujų tiekimą bei konkurencingas kainas pramonei ir vartotojams, deklaracijoje siūloma įkurti Europos Sąjungos dujų pirkimo grupę, kuri ES vardu derėtųsi dėl dujų kiekio ir jų kainų su trečiųjų šalių tiekėjais, taip įgyvendindama Lisabonos sutartyje įtvirtintus solidarumo ir kalbėjimo „vienu balsu“ principus.
Europos Parlamento ir Tarybos reglamentu (ES) Nr. 994/2010 dėl dujų tiekimo saugumo užtikrinimo priemonių išplėstas dujų koordinavimo grupės vaidmuo, tačiau nėra įtrauktas koordinuotas dujų pirkimas.
Ar Europos Komisija svarsto galimybę įsteigti tokią pirkimo grupę? Ar Europos Komisija nemano, kad tokia grupė, veikdama ES lygiu, galėtų tapti pagrindine priemone užtikrinant ne tik dujų tiekimo saugumą, bet teisingas ir visoms valstybėms narėms vienodas dujų pirkimo kainas, kurios šiuo metu nėra užtikrinamos šiuo metu valstybėms narėms dėl dujų kainų derantis sudarant dvišalius susitarimus su išorės tiekėjais?