11.5.2005
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 108 straipsnio 5 dalį pateikė:
– Michael Gahler, Mario Mauro, Nirj Deva, Maria Martens, Horst Schnellhardt, Ursula Stenzel ir Charles Tannock, PPE-DE frakcijos vardu,
– Miguel Angel Martínez Martínez, Marie-Arlette Carlotti ir Glenys Kinnock, PSE frakcijos vardu,
– Fiona Hall, Thierry Cornillet ir Johan Van Hecke ALDE frakcijos vardu
– Marie-Hélène Aubert, Margrete Auken ir Angelika Beer, Verts/ALE frakcijos vardu
– Luisa Morgantini GUE/NGL frakcijos vardu
keičia šių frakcijų pasiūlymus dėl rezoliucijų:
– PSE (B6‑0300/05)
– Verts/ALE (B6‑0301/05)
– GUE/NGL (B6‑0302/05)
– PPE-DE (B6‑0303/05)
– ALDE (B6‑0305/05)
dėl Sudano
Europos Parlamento rezoliucija dėl Sudano
Europos Parlamentas ,
–
atsižvelgdamas į visas atitinkamas JT Saugumo Tarybos rezoliucijas, tarp jų į 2005 m. kovo 31 d. Rezoliuciją Nr. 1593 dėl padėties Sudane ir Tarptautinės tyrimo komisijos dėl Darfūro pranešimą JT generaliniam sekretoriui (Saugumo Tarybos rezoliucija Nr. 1564 (2005));
–
atsižvelgdamas į Darfūro veiksmų planą, dėl kurio 2004 m. rugpjūčio 5 d. susitarė JT ir Sudano vyriausybė;
–
atsižvelgdamas į tai, kad Sudano vyriausybė ir Sudano liaudies išlaisvinimo sąjūdis/armija (SPLM/A) 2005 m. sausio 9 d. pasirašė visuotinį taikos susitarimą (CPA);
–
atsižvelgdamas į 2004 m. rugsėjo mėn. Europos Parlamento rezoliuciją dėl humanitarinės padėties Sudane bei 2005 m. balandžio mėn. AKR ir ES Jungtinės parlamentinės asamblėjos rezoliuciją (ACP-EU 3777/05) dėl padėties Sudane;
–
atsižvelgdamas į 2005 m. balandžio 26 d. Jungtinių Tautų pranešimą apie padėtį Sudane;
A.
kadangi visuotiniame taikos susitarime numatomos atskiros kariuomenės ir tai, jog 91 tūkst. vyriausybės kareivių per du su puse metų turi pasitraukti iš šalies pietų, SPLM per aštuonis mėnesius turi pasitraukti iš šiaurinio regiono, abiem pusėms bus po lygiai paskirstyti naftos ištekliai ir po trejų metų bus organizuojami rinkimai;
B.
kadangi JT Saugumo Taryba savo 2005 m. kovo 31 d. Rezoliucijoje Nr. 1593 nusprendė padėties Darfūre klausimą nuo 2005 m. liepos mėn. perduoti spręsti Tarptautinio baudžiamojo teismo prokurorui;
C.
kadangi Naivašos taikos susitarimai yra sveikintini, tačiau Darfūre tebesitęsia smurtas, o Sudano vyriausybė ir toliau pažeidinėja paliaubų susitarimus vykdydama oro atakas, neišformuoja Janjaweed grupuotės ir nepatraukia už nusikaltimus atsakingųjų baudžiamojon atsakomybėn; susirūpinęs pažymi, kad pastaruoju metu labai padaugėjo atvejų, kai maištininkai pažeidžia paliaubų susitarimą;
D.
kadangi JT Tyrimo komisija savo 2005 m. sausio mėn. pranešime teigė, kad Darfūre vykdomi karo nusikaltimai, tarp jų ,,atsitiktiniai išpuoliai, civilių gyventojų žudymas, kankinimas, prievartinis dingimas, kaimų griovimas, prievarta ir kitos seksualinio smurto formos“, ,,buvo ne mažiau rimti ir baisūs nei genocidas“; priėjo išvados, kad ,,asmenys, kurie gali būti atsakingi už (šiuos) pažeidimus, yra pavieniai nusikaltėliai, tarp jų Sudano vyriausybės pareigūnai, milicijos atstovai, maištininkų grupuočių nariai ir tam tikri užsienio šalių kariuomenių karininkai, veikiantys savo vardu“;
E.
kadangi Tarptautinė tyrimo komisija dėl Darfūro priėjo išvados, kad ,,Sudano teisingumo sistema negali ir nenori spręsti padėties Darfūre klausimo“;
F.
kadangi pasirašius Naivašos taikos susitarimus Europos Komisija pažadėjo Sudanui iš naujo suteikti galimybę pasinaudoti Europos plėtros fondo skirtais 450 mln. eurų, iš pradžių išmokant pradinę humanitarinei pagalbai skirtą 50 mln. eurų sumą, kuri buvo padalinta tarp šiaurinės ir pietinės Sudano dalių;
G.
kadangi Afrikos Sąjunga atlieka labai teigiamą vaidmenį siekdama užkirsti kelią paliaubų nutraukimui, jas kontroliuodama bei pranešdama apie paliaubų pažeidimus, ir kadangi ši sąjunga siekia atnaujinti Darfūro taikos derybas ir oficialiai jas atnaujinti planuojama 2005 m. gegužė mėn. pabaigoje;
H.
kadangi pagal tam tikrus apskaičiavimus žuvusiųjų Darfūre skaičius siekia 300.000 2005 m. kovo 16 d. Bendruomenių rūmų Tarptautinio vystymosi komiteto pranešimas apie Sudano Darfūro regioną: ,,Įsipareigojimas ginti“, 2004-05 sesijos penktasis pranešimas, I tomas, p. 7. , ir per mėnesį 10.000 Pasaulio maisto programos naujienų tinklalapis, 2004 m. rugsėjo 13 d. žmonių miršta dėl smurto padarinių, įskaitant prastą mitybą ir ligas; kadangi 1,65 mln. 2005 m. sausio 25 d. Tarptautinės tyrimo komisijos dėl Darfūro pranešimas Jungtinių Tautų generaliniam sekretoriui, p. 62. žmonių tebėra perkelti Darfūre, ir pranešama, kad kai kurie jėga verčiami grįžti namo,
I.
kadangi buvusių kovotojų visose Sudano ginkluotosiose pajėgose reintegracija yra didelė problema ir kadangi civilių gyventojų bei oficialios ir neformalios milicijos nusiginklavimas yra būtinas tvarkai, saugumui, laisvei ir stabilumui palaikyti,
J.
kadangi artėjantis lietaus sezonas gali pabloginti padėtį ir, gali būti, kad apie 3,5-4 mln. gyventojų reikės maisto ir medicininės pagalbos; kadangi Pasaulio maisto programa vis dar neturi užtektinai lėšų aprūpinti maistu visus šalies viduje perkeltus asmenis, o iki 2005 m. balandžio 11 d. buvo patenkinta tik 20 proc. reikmių;
K.
kadangi Dr. Mudawi Ibrahim Adam bei jo kolega Yasir Saleem ir jo vairuotojas Abdalla Taha buvo sulaikyti gegužės 8 d. prieš kelias valandas iki Dr. Adamo išvykimo į Airiją atsiimti Prezidentės Mary Mc Aleese teikiamo apdovanojimo kovotojui už žmogaus teises, kurį įsteigė žmogaus teisių fondas ,,Front line“;
1.
nuoširdžiai džiaugiasi tuo, kad Sudano vyriausybė ir Sudano liaudies išlaisvinimo sąjūdis 2005 m. sausio 9 d. Nairobyje pasirašė istorinės reikšmės visuotinį taikos susitarimą, kuris pažymėjo 21 metų civilinio karo pabaigą ir svarbų žingsnį siekiant taikos pietų Sudane bei kuris gali padėti įvesti taiką Darfūre;
2.
ragina visas šalis įgyvendinti visuotinį taikos susitarimą ir rinkinį protokolų, apimančių, inter alia , neatidėliotino valdžios ir turto pasidalijimo susitarimus; ragina Sudano vyriausybę ir Sudano liaudies išlaisvinimo sąjūdį pagal visuotinį taikos susitarimą gautus naftos išteklius naudoti vystymosi tikslams, kad Sudano žmonės pajustų taikos privalumus;
3.
ragina visuotinį taikos susitarimą pasirašiusias šalis rengiant naująją konstituciją įtraukti visus politinės ir pilietinės visuomenės veikėjus siekiant užtikrinti teisėtumą ir platų politikų bei visuomenės pritarimą demokratijos kūrimui;
4.
mano, kad siekiant gerai valdyti į sprendimų priėmimo procesą būtina įtraukti moteris ir jų nediskriminuoti priimant teisės aktus ar juos įgyvendinant;
5.
atkuriant Sudaną ragina ypač atsižvelgti į susirinkimo ir žodžio laisvę ir įtraukti nepriklausomą žiniasklaidą, kaip demokratinio pliuralizmo garantą;
6.
pabrėžia, kad visuotinis taikos susitarimas gali padėti kurti ilgalaikę taiką ir stabilumą visame Sudane ir paskatinti ištaisyti padėtį Darfūre, bet tuo pat metu pareiškia esąs rimtai susirūpinęs, kad didėjantis nesaugumas, smurtas ir negebėjimas rasti taikaus Darfūro krizės sprendimo gali galiausiai sukelti grėsmę visam taikos procesui;
7.
sveikina JT Saugumo Tarybą, priėmusią sprendimą nusiųsti į Sudaną JT taikos pajėgas, kurias sudarytų 10 000 asmenų, atsakingų už kovotojų nuginklavimą, taikinimą, teisinės valstybės ir žmogaus teisių principų laikymąsi, išminavimą ir rinkimų priežiūrą, ir kurios be visa kita būtų įtrauktos į šalies reabilitacijos ir raidos procesą, ir reiškia pagarbą šalims, dalyvaujančioms JT taikos pajėgų veikloje Sudane;
8.
sveikina Afrikos Sąjungą, priėmusią sprendimą padidinti taikos palaikymo pajėgas Darfūre iki 7700 asmenų;
9.
džiaugiasi JT sprendimu perduoti Darfūro padėties sprendimo klausimą TBT; taip pat džiaugiasi, kad 2005 m. balandžio 5 d. Kofis Annanas vyriausiajam prokurorui perdavė 51 asmens, įtariamo karo nusikaltimais, pavardes; ragina Sudano vyriausybę ir visas Darfūro konflikto šalis stengtis visokeriopai bendradarbiauti su TBT;
10.
ragina visas konflikto šalis remti Tarptautinį baudžiamąjį teismą (TBT), kad Darfūre būtų nutrauktas nebaudžiamumas; tvirtai tiki, kad laikantis rezoliucijos bus paskatintas taikos procesas Darfūre ir bendra Sudano raida;
11.
ryžtingai pritaria Tarybos prašymui, pateiktam TBT, remti tarptautinio bendradarbiavimo pastangas skatinti pagarbą teisinei valstybei, ginti žmogaus teises ir kovoti su nebaudžiamumu Darfūre;
12.
smerkia tolesnį smurtą, terorą ir plačiai Darfūre paplitusį prievartavimą, taip pat NVO darbuotojų grobimus, milicijos ir kitus išpuolius prieš civilius gyventojus Pietų ir Vakarų Darfūre, atitinkamai balandžio 25 d. ir 26 d., kaip pranešė JT Jungtinių Tautų pranešimas apie padėtį Sudane, 2005 m. balandžio 26 d. ; ragina visas konflikto šalis nedelsiant nutraukti smurtavimą, konfliktus ir seksualinę prievartą Darfūre;
13.
smerkia smurtą, gąsdinimus ir puldinėjimus šalies viduje perkeltų asmenų stovyklose Darfūre ir tai, kad kai kurios NVO nebuvo įleistos į tokias stovyklas; reikalauja, kad būtų užtikrinta, jog tarptautinės nevyriausybinės organizacijos galėtų patekti į visus šalies regionus, įskaitant ir šalies viduje esančias perkeltų asmenų stovyklas;
14.
smerkia tai, kad suimti Sudano socialinio vystymosi organizacijos pirmininkas M. I. Adam, jo kolega J. Saleem ir vairuotojas A. Taha; ragina Sudano valdžios institucijas nedelsiant išlaisvinti visus tris kalinius; reikalauja, kad Sudano valdžios institucijos atskleistų, kur laiko M. I. Adam, ir leistų jam susitikti su šeima ir advokatu;
15.
ragina ES daryti spaudimą Sudano valdžios institucijoms, kad nedelsdamos paleistų M. I. Adam, ir jis nebūtų nuolat puldinėjamas, kaip įvyko 2004 m., kai jis buvo įkalintas 7 mėnesius;
16.
reikalauja, kad į kitą gyvenamąją vietą perkelti asmenys savo noru ir saugiai būtų grąžinami į įprastas gyvenamąsias vietas, ir kad tarptautinė bendruomenė būtų perspėta apie tokius perkėlimus prieš juos pradedant;
17.
ragina Sudano vyriausybę užtikrinti, kad išprievartautoms moterims nedelsiant, tik užregistravus įvykį, būtų suteiktas gydymas, ir užtikrinti, kad visomis pastangomis būtų siekiama apmokyti policijos pareigūnus, kaip elgtis seksualinio smurto ir lytinės prievartos atvejais; ir todėl pritaria, kad reikia pakeisti pranešimų apie prievartavimus procedūras (8 blanko užpildymas ir lygiaverčių teisių suteikimas medicinine praktika užsiimančioms NVO pripažįstant jas gydymo centrais), kaip delegacijai pranešė Teisingumo ministras;
18.
ragina visas konflikto šalis į karo tarnybą neverbuoti jaunesnių nei 18 metų asmenų ir ragina Sudano valdžios institucijas globoti perkeltus vaikus, ypač nelydimus nepilnamečius;
19.
smerkia „Lord's Resistance Army“ veiksmus Pietų Sudane ir Ugandoje;
20.
ragina Europos Komisiją užtikrinti, kad 450 mln. eurų parama būtų išmokėta palaipsniškai ir, kiek įmanoma, per humanitarines organizacijas; pabrėžia, kad Sudano vyriausybei galima suteikti galimybę naudotis fondo lėšomis tik tuo atveju, jei bus pasiekta žymesnė pažanga Darfūro taikos procese, taip pat bus nutraukti bet kokie smurtavimai, bus apriboti vyriausybės remiamos milicijos veiksmai ir bendradarbiaujama su TBT atliekant kriminalinius tyrimus;
21.
ragina ES valstybes nares skubiai ir dosniai remti humanitarinės pagalbos operacijas Sudane ir Čade, taip pat decentralizuotai bendradarbiauti;
22.
ragina Sudano vyriausybę, Čado, Libijos ir Centrinės Afrikos Respublikos vyriausybes griežčiau kontroliuoti prekybą lengvaisiais ginklais šiame regione; ragina JT Saugumo Tarybą imtis visų reikiamų priemonių sustabdyti ginklų platinimą Darfūro regione ir apsvarstyti sankcijų ėmimąsi kaip tinkamą priemonę sustabdyti tolesnę ginklų prekybą ir platinimą minėtame regione;
23.
ragina Jungtines Amerikos Valstijas tvirčiau laikytis įsipareigojimų, duotų po susirinkimų dėl pasaulinio terorizmo su Sudano vyriausybės saugos ir žvalgybos tarnybos viršininku, išspręsti konfliktą ir užkirsti kelią nebaudžiamumui Darfūre;
24.
paveda Pirmininkui perduoti šią rezoliuciją Tarybai, Komisijai, Sudano vyriausybei, Afrikos Sąjungai, valstybių narių vyriausybėms, Jungtinėms Amerikos Valstijoms, Rusijai, Čadui, Libijai, Eritrėjai, Egiptui ir Kinijai, JT generaliniam sekretoriui, Jungtinės parlamentinės asamblėjos pirmininkams ir AKR Tarybai.
