Klausimas, į kurį atsakoma žodžiu, Nr. O-000198/2011
Komisijai
Darbo tvarkos taisyklių 115 straipsnis
Evelyne Gebhardt
,
Olga Sehnalová
S&D frakcijos vardu Tema: To paties prekės ženklo ir tokioje pačioje pakuotėje supakuotų produktų kokybės skirtumai
Žiniasklaidoje paskelbti įvairių tyrimų rezultatai, kuriais atkreipiamas dėmesys į konkretų kausimą, susijusį su produktų kokybe.
Kalbama apie daugelį atvejų, kai skiriasi bendrojoje rinkoje platinamų to paties prekės ženklo ir tokioje pačioje pakuotėje supakuotų produktų kokybė, kada aukštesnės kokybės produktai teikiami Vakarų Europos šalių rinkoms, o žemesnės kokybės produktai – Vidurio ir Rytų Europos rinkoms.
Šis klausimas nėra paprasčiausiai susijęs su tokių produktų kokybe ir sauga – tai taip pat yra rimtas Europos vartotojų diskriminavimas pažeidžiant galiojančius Europos teisės aktus, kuriuose nurodoma, kad parduodamas produktus ar teikdamas paslaugas pardavėjas privalo nediskriminuoti klientų.
Diskriminacija paremta tuo, kad kai kurių ES valstybių narių vartotojai negali gauti tos pačios kokybės, kaip kitur bendrojoje rinkoje platinamų to paties prekės ženklo ir tokioje pačioje pakuotėje supakuotų produktų, tačiau iš esmės jie gali gauti tik žemesnė kokybės produktus.
Pagal sąžiningą komercinę praktiką o paties prekės ženklo žemesnės kokybės produktai turėtų būti parduodami mažesne kaina ir turėtų būti aiškiai nurodyta produktų kokybė ir sudėtis.
Raginame Komisiją atlikti faktinį šio klausimo tyrimą atsižvelgiant į su produktų kokybe ir sauga susijusius vartotojų apsaugos tikslus ir vartotojų teises.
Ar Komisija sutinka, kad tokios rūšies praktika yra rimtas vidaus rinkos ir vartotojų apsaugos taisyklių pažeidimas?
Kokių veiksmų ir priemonių Komisija imsis šiuo klausimu?
