Klausimas, į kurį atsakoma raštu, Nr. E-012556/2011
Komisijai
Darbo tvarkos taisyklių 117 straipsnis
Zigmantas Balčytis (S&D)
(2012 m. sausio 10 d.)
Tema: ES ir Rusijos energijos vartojimo efektyvumo iniciatyvos įgyvendinimas
Energijos suvartojimas pasaulyje sparčiai auga. Saugi, tvari ir efektyviai vartojama energija labai svarbi Europos Sąjungos ekonomikai, pramonei ir piliečiams.
Rusijai tenka išskirtinis vaidmuo Europos energijos rinkoje. Rusijos energetinis kompleksas yra ne tik stambus šalies ekonominis vienetas, bet ir didžiulis gamtos teršėjas. Atsižvelgiant į ES ir Rusijos partnerystę modernizacijos srityje, turėtų būti plėtojamas bendradarbiavimas efektyvaus energijos vartojimo ir kitų tvarių energetikos technologijų srityje.
Viename iš pagrindinių Baltijos jūros regiono strategijos pirmojo ramsčio projektų numatyta: „Visapusiškai įgyvendinti ES ir Rusijos energijos vartojimo efektyvumo iniciatyvą“.
Noriu paklausti Komisijos, kokios jungtinės ES ir Rusijos energijos vartojimo efektyvumo teminių grupių metinės darbo programos parengtos? Kurios iš šių programų šiuo metu įgyvendinamos? Kiek lėšų reikia ir kiek lėšų šiuo metu skirta šiam projektui įgyvendinti?