22.10.2008
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Hans-Peter Mayer, Bernd Posselt, Jürgen Schröder, Eija-Riitta Korhola, Tunne Kelam ir Tadeusz Zwiefka PPE-DE frakcijos vardu
– Pasqualina Napoletano, Alain Hutchinson ir Thijs Berman PSE frakcijos vardu
– Renate Weber, Fiona Hall, Frédérique Ries, Marielle De Sarnez, Sophia in 't Veld ir Marios Matsakis ALDE frakcijos vardu
– Raül Romeva i Rueda, Marie-Hélène Aubert, Margrete Auken ir Jean Lambert Verts/ALE frakcijos vardu
– Eoin Ryan UEN frakcijos vardu
keičiantis šių frakcijų pasiūlymus dėl rezoliucijų:
– ALDE ( B6‑0556/2008 )
– PSE ( B6‑0559/2008 )
– Verts/ALE ( B6‑0563/2008 )
– PPE-DE ( B6‑0565/2008 )
– UEN ( B6‑0569/2008 )
Dėl Kongo. Konfliktai Kongo Demokratinės Respublikos rytų pasienio zonoje
Europos Parlamento rezoliucija dėl Kongo. Konfliktai Kongo Demokratinės Respublikos rytų pasienio zonoje
Europos Parlamentas ,
–
atsižvelgdamas į savo 2008 m. vasario 21 d. rezoliuciją dėl Šiaurės Kivu,
–
atsižvelgdamas į savo 2008 m. sausio 17 d. rezoliuciją dėl padėties Kongo Demokratinėje Respublikoje ir žaginimų kaip karo nusikaltimų bei į savo ankstesnes rezoliucijas dėl žmogaus teisių pažeidimų Kongo Demokratinėje Respublikoje (KDR),
–
atsižvelgdamas į AKR ir ES jungtinės parlamentinės asamblėjos 2007 m. lapkričio 22 d. rezoliuciją dėl padėties Kongo Demokratinėje Respublikoje, ypač rytinėje šalies dalyje, ir jos poveikio regionui,
–
atsižvelgdamas į savo 2007 m. lapkričio 15 d. rezoliuciją dėl ES atsako į pažeidžiamas situacijas besivystančiose šalyse,
–
atsižvelgdamas į Komisijos komunikatą Tarybai, Europos Parlamentui, Europos ekonomikos ir socialinių reikalų komitetui bei Regionų komitetui „ES atsakas į pažeidžiamumą – veiksmai sudėtingomis sąlygomis skatinant darnų vystymąsi, stabilumą ir taiką“ (COM(2007)0643) ir į pridėtą Komisijos tarnybų darbo dokumentą (SEC(2007)1417),
–
atsižvelgdamas į Jungtinių Tautų Generalinės Asamblėjos 2005 m. spalio 24 d. rezoliuciją Nr. 60/1 dėl 2005 m. pasaulio valstybių vadovų aukščiausiojo lygio susitikimo rezultatų, ypač į jos 138–140 dalis dėl atsakomybės saugoti gyventojus,
– atsižvelgdamas į 2008 m. spalio 10 d. Tarybos pareiškimą dėl padėties rytinėje KDR dalyje,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi dėl Kongo armijos, nušalinto generolo Laurento Nkundos vadovaujamų sukilėlių grupuočių, Ruandos demokratinių išlaisvinimo pajėgų (angl. FDLR) kovotojų susirėmimų ir Ugandos Viešpaties pasipriešinimo armijos (angl. LRA) jau daugelį mėnesių stipriai kenčia KDR rytinių provincijų civiliai gyventojai,
B.
kadangi kai netoli pasienio gyvenvietės Rumangabo, kuri yra šalia Gomos, vyko įnirtingos kovos, L. Nkundos vadovaujami sukilėliai nusiaubė strategiškai svarbią karinę stovyklą ir pagrobė ginklų ir atsargų;
C.
kadangi atsižvelgiant į JT vyriausiojo komisaro pabėgėlių klausimais pranešimus, dėl atnaujintų kovų Šiaurės Kivu būta daug aukų ir perkelta daugiau negu 100 000 asmenų ir kadangi po Iturio provincijoje vykusių įnirtingų kovų, kuriose dalyvavo Viešpaties pasipriešinimo armija, kaip pranešama į upę išmetama šimtai žuvusiųjų kūnų ir yra 50 000 perkeltųjų asmenų,
D.
kadangi 2008 m. sausio 23 d. pasirašius Gomos taikos susitarimą rytinėje KDR dalyje tiek Laurento Nkundos sukilėlių grupuotės, tiek FDLR kovotojai, tiek pati Kongo armija vykdo žudynes, žagina mažas mergaites, motinas ir seneles, per prievartą verbuoja civilius gyventojus ir vaikus bei vykdo daugelį kitų sunkių žmogaus teisių pažeidimų ir rimtų nusižengimų,
E.
kadangi Jungtinių Tautų misijos Kongo Demokratinėje Respublikoje (MONUC) įgaliojimų pagrindas yra Jungtinių Tautų chartijos VII skyrius, pagal kurį leidžiama pasitelkti visas reikiamas priemones siekiant sustabdyti bet kokius visų ginkluotų grupuočių – tiek užsienio, tiek Kongo, – ypač buvusių Ruandos karinių pajėgų (FAR) ir Interhamwe – kovotojų bandymus pasinaudoti jėga, keliančius grėsmę politiniam procesui, ir užtikrinti civilių gyventojų, kuriems neišvengiamai gresia fizinis smurtas, apsaugą,
F.
atsižvelgdamas į Gomoje vykusioje taikos, saugumo ir vystymosi konferencijoje duotus pažadus dėl laipsniškos demobilizacijos ir paliaubų sudarymo, o tai apima visų konflikto šalių paliaubas, visų nevyriausybinių pajėgų nusiginklavimą, visų iš rytinės KDR dalies perkeltųjų asmenų grąžinimą bei naują įsikūrimą ir laikinos paliaubų kontrolės priemonės nustatymą,
G.
kadangi Kongo armija neturi žmogiškųjų, techninių ir finansinių išteklių, reikalingų užduotims KDR rytinėse provincijose vykdyti, dėl šios padėties silpninamas jos vaidmuo siekiant apsaugoti gyventojus ir atkurti taiką,
H.
kadangi siekiant įtvirtinti taiką ir demokratiją, skatinti regiono stabilumą ir vystymąsi visų Didžiųjų ežerų regiono gyventojų gerovės labui gyvybiškai svarbu rasti politinį KDR rytinių provincijų konflikto sprendimą,
I.
kadangi jau ketverius metus šiame regione vykstančiam pilietiniam karui būdingas nuolatinis šalies turtų plėšimas, dėl kurio kalti ir Kongo vyriausybės sąjungininkai, ir jos priešininkai;
J.
kadangi dėl 2007 m. pabaigoje vykusių karo veiksmų daugybė humanitarinių organizacijų buvo priverstos sustabdyti savo veiklą ir todėl sveikatos centrams nutrauktas tiekimas arba iš jų pasitraukė medicinos personalas,
K.
kadangi siekiant gerokai pagerinti sveikatos padėtį ir sumažinti mirtingumo rodiklį KDR apskritai, o ypač jos rytinėse provincijose, prireiks ilgų nuolatinių Kongo valdžios institucijų ir tarptautinės bendruomenės pastangų ir esminių finansinių investicijų,
L.
kadangi humanitarinės organizacijos teigia, kad KDR rytinių provincijų vietos gyventojai ir perkeltieji asmenys vis labiau silpsta ir kad besitęsiančios kovos kliudo humanitarinių organizacijų darbuotojams patekti į kai kurias vietoves, kurioms skubiai būtina pagalba maisto produktais, taip pat medicininė pagalba,
M.
kadangi bloga mityba šiuo metu yra dar vienas didelio KDR rytinių provincijų gyventojų pažeidžiamumo aspektas ir kadangi organizacijos „Gydytojų be sienų“ medicininės pagalbos programų duomenys kelia nerimą dėl prastos mitybos masto KDR rytinėse provincijose,
N.
kadangi ES griežtai smerkia pastaruosius Laurento Nkundos pareiškimus, kuriuose raginama nuversti išrinktą ir teisėtą KDR valdžią,
1.
itin nerimauja dėl atnaujintų Kongo armijos ir atsigaunančios nereguliariosios kariuomenės kovų Šiaurės Kivu ir buvusiame taikiame Iturio regione;
2.
pareiškia, kad jį labai sukrėtė žudynės ir nusikaltimai žmonijai bei seksualinė prievarta prieš mergaites ir moteris, kuri jau pernelyg daug metų vykdoma KDR rytinėse provincijose, ir prašo visų kompetentingų nacionalinių ir tarptautinių institucijų metodiškai traukti baudžiamojon atsakomybėn ir teisti šių veiksmų kaltininkus, nesvarbu, kas jie bebūtų, ir ragina Jungtinių Tautų Saugumo Tarybą skubiai imtis visų reikiamų priemonių siekiant iš tiesų užkirsti kelią tolesniems išpuoliams prieš KDR rytinių provincijų civilius gyventojus;
3.
ragina Nacionalinį gyventojų gynybos kongresą (pranc. Congrès National pour la Défense du Peuple) nedelsiant ir besąlygiškai grįžti prie taikos proceso, kurį Gomoje 2008 m. sausio mėn. jis pats įsipareigojo pradėti;
4.
ragina visus veikėjus atkurti teisinės valstybės principus ir kovoti su nebaudžiamumu, ypač kai tai susiję su masiniu moterų ir mergaičių žaginimu ir vaikų kareivių verbavimu;
5.
ragina KDR vyriausybę kartu su Ruanda ir Jungtinių Tautų misija Kongo Demokratinėje Respublikoje parengti planą siekiant izoliuoti ir suimti Ruandos demokratinių išlaisvinimo pajėgų lyderius, vykdančius genocidą, ir pasiūlyti vėl įsikurti Konge arba vėl integruotis Ruandoje tiems, kurie nedalyvavo vykdant genocidą ir nori demobilizuotis;
6.
ragina tarptautinę bendruomenę ir JT Saugumo Tarybą sustiprinti Jungtinių Tautų misiją Kongo Demokratinėje Respublikoje suteikiant jai pakankamai išteklių ir darbuotojų, kad, kaip Niujorke po trumpos spaudos konferencijos JT Saugumo Taryboje prašė Jungtinių Tautų misijos Kongo Demokratinėje Respublikoje vadovas Alanas Dosas, ji galėtų vykdyti savo įgaliojimus;
7.
palankiai vertina tai, kad KDR prezidentas ir jo ministrai, atsižvelgdami į Jungtinių Tautų misijos Kongo Demokratinėje Respublikoje indėlį į nacionalinį saugumą, viešai pareiškė jai savo paramą;
8.
ragina Jungtinių Tautų misiją Kongo Demokratinėje Respublikoje išnagrinėti kaltinimus Kongo armijai, kad ji slaptai bendradarbiauja su Ruandos demokratinėmis išlaisvinimo pajėgomis kontroliuojant pelningą prekybą naudingosiomis iškasenomis Šiaurės Kivu ir sustabdyti šią veiklą;
9.
dar kartą pakartoja, kad remia Kongo valdžios institucijas joms siekiant rasti šios krizės politinį sprendimą ir ragina visas šalis laikytis paliaubų;
10.
nerimaudamas atkreipia dėmesį į tai, kad Viešpaties pasipriešinimo armijos padaliniai neseniai užpuolė 16 gyvenviečių, esančių KDR rytinėse Dungu, Rytų provincijos ir Iturio teritorijose, o JT vyriausiojo komisaro pabėgėlių klausimais pranešimai apie 80 be žinios dingusių vaikų patvirtina nuogąstavimus, kad vykdomos naujos prievartinės vaikų kareivių verbavimo kampanijos;
11.
pabrėžia, kad dabartinėmis sąlygomis vykdant perkėlimo procesą galimas pavojingas gyventojų skirstymas atsižvelgiant į tautines ribas;
12.
ragina visiškai netoleruoti seksualinės prievartos prieš mergaites ir moteris, kuri naudojama kaip karo ginklas, ir taikyti griežtas baudžiamąsias sankcijas šių nusikaltimų kaltininkams; atkreipia dėmesį į tai, kad svarbu užtikrinti galimybę naudotis reprodukcinės sveikatos ir psichologo paslaugomis konflikto sąlygomis ir pabėgėlių stovyklose,
13.
ragina visas šalis laikytis savo įsipareigojimų apsaugoti civilius gyventojus ir gerbti žmogaus teises, kaip nustatyta Gomos taikos susitarime ir Nairobio komunikate, ir skubiai juos įgyvendinti;
14.
ragina KDR ir Ruandos vyriausybes nutraukti pastarąjį žodinį karą, grįžti prie konstruktyvaus dialogo ir baigti konfliktą;
15.
ragina Didžiųjų ežerų regiono valdžios atstovus pradėti dialogą siekiant koordinuoti savo pastangas sumažinti įtampą ir sustabdyti prievartą rytinėje KDR dalyje, kol šis konfliktas neišplito visame regione;
16.
ragina Tarybą ir Komisiją nedelsiant pradėti vykdyti didelės apimties medicininės pagalbos ir reintegracijos programas, skirtas KDR rytinės dalies civiliams gyventojams, ypač kreipti dėmesį į pagalbą moterims ir mergaitėms, nukentėjusioms nuo seksualinės prievartos nusikaltimų, siekti patenkinti neatidėliotinus gyventojų poreikius ir numatyti atstatymo darbus, kuriuos regione dar reikės vykdyti; atkreipia dėmesį į svarbų moterų vaidmenį atkuriant išardytas bendruomenes;
17.
ragina Tarptautinio baudžiamojo teismo prokurorą ištirti nuo 2003 m. birželio mėnesio įvykdytus žiaurius nusikaltimus Kivu ir Ituryje ir patraukti baudžiamojon atsakomybėn labiausiai nusikaltusius asmenis; tai turėtų būti pagrindiniai nesuimti nereguliariosios kariuomenės vadai ir asmenys, atsakingi už žudynes ir seksualinę prievartą;
18.
prašo parengti veiksmingas kontrolės priemones, pvz., Kimberley procesas, skirtas gamtos išteklių, importuojamų į ES rinką, kilmei patvirtinti;
19.
ragina Tarybą ir kiekvieną ES valstybę narę teikti specialią pagalbą Rytų KDR gyventojams;
20.
paveda Pirmininkui perduoti šią rezoliuciją Tarybai, Komisijai, Afrikos Sąjungos institucijoms, Vyriausiajam įgaliotiniui BUSP, valstybių narių vyriausybėms ir parlamentams, Jungtinių Tautų Generaliniam Sekretoriui, Jungtinių Tautų Saugumo Tarybai, Jungtinių Tautų Žmogaus teisių komisijai ir Didžiųjų ežerų regiono parlamentams ir vyriausybėms.
