KLAUSIMAS ŽODŽIU H-0347/09
Vyriausybės valandai 2009 Spalio mėnesio sesijoje
pagal 116 Darbo tvarkos taisyklių straipsnį
pateikė
Georgios Toussas
Komisijai
Tema: "France Telecom" darbuotojų savižudybės
Tragiškai didelis privatizuotos Prancūzijos telekomunikacijų bendrovės „France Telecom“ darbuotojų savižudybių skaičius pasiekė nerimą keliantį mastą – 24 darbuotojai nusižudė, nes jie nepajėgė prisitaikyti prie viduramžiškų darbo sąlygų, vyraujančių Prancūzijos daugiatautėse, tačiau iš tiesų monopolinėse verslo grupėse. Šios savižudybės yra tragiška pasekmė paplitusio liūdnai pagarsėjusių lankstumo ir užimtumo garantijų tvarkos taikymo, darbo santykių bloginimo ir silpninimo, nuožmaus darbo krūvio didinimo ir darbuotojus, kurie susiduria su niūria sparčiai didėjančio nedarbo perspektyva, apimančio baimės ir nesaugumo jausmo. Ši strategija buvo pagrindinis ES ir valstybių narių, taip pat ir Graikijos, kur valdžioje paeiliui buvo partijos ND ir PASOK, vyriausybių politinis pasirinkimas.
Ar Komisija mano, kad ši ES taikoma strategija, pagal kurią siekiama plačiai taikyti lankstumo ir užimtumo garantijų tvarką, silpninti darbo santykius, atšaukti kolektyvinius darbo susitarimus ir panaikinti arba pakeisti visus teisės aktus, pagal kuriuos ginami darbuotojai, naudinga darbuotojams, ar pagal ją tik išimtinai siekiama bendrovės konkurencingumo ir pelningumo, t. y. dėl pelno tiesiog aukojamos darbuotojų gyvybės?
