A6-0433/2007
8.11.2007
PRANEŠIMAS
dėl siūlomos Huberto Weberio kandidatūros į Audito Rūmų narius
(C6‑0310/2007 – 2007/0819(CNS))
Biudžeto kontrolės komitetas
Pranešėja:
Inés Ayala Sender
PE 396.469v02-00
TURINYS
PASIŪLYMAS DĖL EUROPOS PARLAMENTO SPRENDIMO
EXPLANATORY STATEMENT
1 PRIEDAS. Huberto Weberio GYVENIMO APRAŠYMAS
2 PRIEDAS. HUBERTO WEBERIO PATIRTIES DIRBANT AUDITO RŪMŲ NARIU IR BŪSIMOS KADENCIJOS TIKSLų SANTRAUKA
PROCEDŪRA
PASIŪLYMAS DĖL EUROPOS PARLAMENTO SPRENDIMO
dėl siūlomos Huberto Weberio kandidatūros į Audito Rūmų narius
(C6‑0310 – 2007/0819(CNS) )
Europos Parlamentas ,
– atsižvelgdamas į EB sutarties 247 straipsnio 3 dalį ir Euratomo sutarties 160b straipsnio 3 dalį, pagal kurias Taryba kreipėsi į Parlamentą dėl konsultacijos (C6‑0310),
– atsižvelgdamas į tai, kad 2007 m. lapkričio 6 d. posėdyje Biudžeto kontrolės komitetas išklausė Tarybos siūlomą kandidatą į Audito Rūmų narius ir apsvarstė kandidato kvalifikaciją pagal EB sutarties 247 straipsnio 2 dalyje ir Euratomo sutarties 160b straipsnio 2 dalyje nustatytus kriterijus,
– atsižvelgdamas į Darbo tvarkos taisyklių 101 straipsnį,
– atsižvelgdamas į Biudžeto kontrolės komiteto pranešimą ( A6‑0433/2007 ),
1. teikia teigiamą/neigiamą nuomonę dėl pasiūlymo skirti Hubertą Weberį Audito Rūmų nariu;
2. paveda Pirmininkui perduoti šį sprendimą Tarybai ir informuoti apie jį Audito Rūmus, kitas Europos Bendrijų institucijas ir valstybių narių audito tarnybas.
AIŠKINAMOJI DALIS
Geri Europos Audito Rūmų ir Europos Parlamento darbiniai santykiai yra labai svarbūs norint užtikrinti, kad Europos Sąjungos finansų kontrolės sistema veiktų tinkamai. Tačiau vykdant Audito Rūmų narių skyrimo procedūrą Parlamentas atlieka menką vaidmenį. Audito Rūmų narius skiria Taryba, remdamasi valstybių narių pateiktais pasiūlymais. Su Parlamentu konsultuojamasi tik prieš paskyrimą. Todėl tuo atveju, kai Parlamento ir Tarybos nuomonės skiriasi, gali kilti įtampa. Parlamentas stengėsi kuo labiau sumažinti šią nuomonių skirtumo riziką, todėl dviejose savo 1992 m. ir 1995 m. rezoliucijose dėl konsultacijų su Parlamentu procedūros skiriant Audito Rūmų narius
Rezoliucija A3-0345/92 , OL C 337, 1992 12 21, p.51 ir rezoliucija A4-0001/95 , OL C 43, 1995 2 20, p.75. viešai paskelbė pagrindinius principus, kuriais jis vadovaujasi priimdamas sprendimus.
Ypač savo 1992 m. rezoliucijoje Parlamentas, siekdamas stiprinti skaidrumo principus, paskelbė šiuos kriterijus, taikomus vertinant kandidatus:
a) aukšto lygio profesinė patirtis, įgyta valstybės finansų srityje arba vadybos ir vadybos audito srityje;
b) kai tikslinga, įsipareigojimų įvykdymo patvirtinimas, jei anksčiau pretendentas ėjo vadovo pareigas;
c) nepriekaištinga vadovavimo charakteristika, jei pretendentas ėjo vadovo pareigas viešajame arba privačiame sektoriuose;
d) pradedant nuo patvirtinimo datos, kandidatai negali eiti jokių pareigų, į kurias jie buvo išrinkti rinkimų metu, ar turėti įsipareigojimų politinėms partijoms;
e) turint omenyje vykdomo darbo pobūdį, atsižvelgiama ir į kandidatų amžių: pvz., atrodo pagrįsta nustatyti sąlygą, kad Audito Rūmų nariai savo pirmosios kadencijos pabaigoje neturėtų būti vyresni negu 65 m. arba antrosios kadencijos pabaigoje vyresni negu 70 m. Taip pat būtų nenormalu, jei kandidatą arba kandidatę paskiriant Audito Rūmų nariu, jis (ji) viršytų jo (jos) kilmės valstybėje narėje šioms pareigoms taikomus amžiaus apribojimus;
f) galiausiai, greta atliekamo individualių nuopelnų vertinimo Parlamentas siekia užtikrinti tinkamą bendros Audito Rūmų sudėties pusiausvyrą. Pavyzdžiui, nors dabartinė Audito Rūmų sudėtis yra sąžininga įvairios jos narių kilmės atžvilgiu, moterims atstovaujama nepakankamai ir tai nepateisinama;
g) pageidautina, kad Audito Rūmų nariai neitų savo pareigų ilgiau kaip dvi kadencijas.
Nesena patirtis rodo, kad nepaisant minėtųjų rezoliucijų, ne visada buvo galima išspręsti problemas, atsirandančias dėl nuomonių skirtumų. 2004 m. Biudžeto kontrolės komitetas patvirtino neigiamą nuomonę dėl dviejų iš dešimties kandidatų, pasiūlytų į naujus Audito Rūmų narius remiantis Stojimo sutartimi. Vienas iš jų savo kandidatūrą atsiėmė, tačiau antrasis to nepadarė. Nors neigiama nuomonė buvo patvirtinta plenarinio posėdžio metu, Taryba paskyrė minėtąjį kandidatą Audito Rūmų nariu.
Kalbant apie šiuo metu galiojančią skyrimo tvarką, keletas valstybių narių pasiūlytų kandidatų neatitinka visų 1992 m. Parlamento rezoliucijoje išdėstytų kriterijų. Be to, dabartiniuose valstybių narių pateiktuose pasiūlymuose neatsižvelgiama į Parlamento pastangas užtikrinti tinkamą Audito Rūmų sudėties pusiausvyrą ir išspręsti nepakankamo moterų skaičiaus problemą. Šiuo metu Audito Rūmų nariai yra 22 vyrai ir 5 moterys. Jei bus patvirtinti visi siūlomi kandidatai, nariais bus 23 vyrai ir 4 moterys.
Atsižvelgdama į tai, pranešėja mano, kad norint užtikrinti, jog Parlamentas, o ypač Biudžeto kontrolės komitetas, nuo pat Audito Rūmų nario (-ės) paskyrimo dienos užmegztų su juo (ja) našius bendradarbiavimo santykius, būtinos veiksmingesnės priemonės. Pranešėja taip pat laikosi nuomonės, kad reikia nedelsiant persvarstyti ir konsoliduoti 1992 m. ir 1995 m. rezoliucijose numatytus kriterijus ir procedūras bei pateikti informaciją Tarybai, kandidatūras siūlančių valstybių narių valdžios institucijoms ir visai visuomenei.
Apibendrindama pranešėja rekomenduoja užtikrinti gerokai glaudesnį Parlamento ir Tarybos (Ekonomikos ir finansų reikalų tarybos) bendradarbiavimą vykdant Audito Rūmų narių skyrimo procedūrą. Parlamentas turėtų deramu laiku gauti informaciją apie visų valstybių narių pasiūlytus kandidatus. Taryba ir Parlamentas vidutinės trukmės laikotarpiu turėtų susitarti dėl darnesnės ir veiksmingesnės Audito Rūmų narių skyrimo procedūros ir tai būtų svarbi neatidėliotinos Europos Audito Rūmų organizacinės reformos dalis.
1 PRIEDAS. Huberto Weberio GYVENIMO APRAŠYMAS
Gimė 1939 m. Vienoje (Austrija).
Vienos universiteto teisės mokslų daktaras.
Dirbo Austrijos valstybės tarnyboje užimtumo politikos srityje, vėliau buvo Socialinių reikalų ministerijos direktoriaus pavaduotojas (1959–1970).
Austrijos audito rūmų auditorius, vykdė Kanclerio biuro, Užsienio reikalų ministerijos ir Teisingumo ministerijos auditus (1970–1975). Nuo 1971 m. dalyvavo projektuose, kuriuos vykdė Pasaulio audito institucijų asociacija, Tarptautinė aukščiausių audito institucijų organizacija (angl. INTOSAI), įsikūrusi Austrijos audito rūmuose.
1975–1980 m. Audito rūmų pirmininko privataus biuro vadovas, vėliau už INTOSAI generalinį sekretoriatą atsakingo organizacinio skyriaus vadovas. 1981–1989 m. Personalo skyriaus (organizavimas, biudžeto ir personalo klausimai, mokymai) vadovas.
1990–1995 m. Viešųjų įmonių audito skyriaus generalinis direktorius, atsakingas už tarptautinių įvykių stebėseną, ypač INTOSAI ir vėliau įsteigtų organizacijų įvairiuose regionuose (AFROSAI, ARABOSAI, ASOSAI, CAROSAI, EUROSAI, OLACEFS ir SPASAI), bei už bendradarbiavimą vykdant Jungtinių Tautų finansų audito projektus.
Hubert Weber nuo 1995 m. kovo 1 d. buvo Europos Audito Rūmų narys, atsakingas už Audito tobulinimo ir ataskaitų rengimo skyrių (ADAR); iki 2000 m. kovo 8 d. vyriausiasis ADAR grupės narys. 2000 m. kovo 9 d. – 2004 m. balandžio 30 d. H. Weber buvo vyriausiasis III audito grupės narys, atsakingas už biudžeto, skirto bendradarbiavimui su besivystančiomis ir trečiosiomis šalimis (bendras ES biudžetas), auditą.
2004 m. gegužės 1 d. – 2005 m. sausio 15 d. III audito grupės „Išorės veiksmai“ vyriausiasis narys.
Nuo 2005 m. sausio 16 d. Europos Audito Rūmų pirmininkas, paskirtas trejų metų kadencijai.
2 PRIEDAS. HUBERTO WEBERIO PATIRTIES DIRBANT AUDITO RŪMŲ NARIU IR BŪSIMOS KADENCIJOS TIKSLų SANTRAUKA
Remiantis Europos Parlamento iniciatyva buvo įsteigti Europos Audito Rūmai, kuriems suteikti įgaliojimai yra itin susiję su Tarptautinės aukščiausių audito institucijų organizacijos (angl. INTOSAI) parengta Limos deklaracija, kuri dažnai apibūdinama kaip pagrindinis finansų kontrolę reglamentuojantis dokumentas. Keletą metų ėjau vadovaujančias pareigas INTOSAI generaliniame sekretoriate, o paskyrimas Europos Audito Rūmų nariu suteikė man galimybę tęsti darbą vadovaujantis Limos deklaracijos principais. Ši mano motyvacija, į kurią atkreipiau dėmesį jau pirmojo klausymo Biudžeto kontrolės komitete metu, nepasikeitė ir dabar.
Kaip vyriausias Audito tobulinimo ir ataskaitų rengimo grupės narys, buvau atsakingas už Rūmų audito strategijos ir gairių bei naujo finansų kontrolės vadovo rengimą ir skelbimą. Manau, kad svarbu paminėti ir tai, kad buvo pradėta taikyti kokybės kontrolės bei kokybės užtikrinimo sistema. Buvau atsakingas ir už nuomonės Nr. 4/1997, kuria remiantis buvo rengiamas naujas Finansinis reglamentas, parengimą.
Kaip vyriausias III audito grupės („Išorės veiksmai“) narys, ne tik prižiūrėjau, kaip audito aspektu vykdoma išorės veiksmų reforma, kurią Komisijos narys Chris Patten apibūdino kaip „geriausią Komisijos reformos pavyzdį“, bet ir dalyvavau asmeniškai atliekant svarbiausius patikrinimus.
Nuo 2005 m. sausio mėn. eidamas Europos Audito Rūmų pirmininko pareigas, stengiausi užtikrinti institucijos funkcionavimą ir pagerinti išorinį Rūmų įvaizdį įgyvendinant atitinkamų priemonių rinkinį. Kaip pavyzdį norėčiau paminėti sklandžią paskirtų naujų narių iš Rumunijos ir Bulgarijos integraciją, atsižvelgiant į paskutiniąją plėtrą, taip pat sėkmingai Rūmų atliktą išsamų savo veiklos įvertinimą, kuris jau duoda rezultatų, pvz., buvo paskirtas už ryšius atsakingas narys.
Mano iniciatyva šiuo metu Audito Rūmams aktyviai atstovaujama INTOSAI darbo grupėse, kuriose sprendžiami Rūmų veiklai svarbūs klausimai. Manau, vienas iš mano pirmininkavimo pasiekimų yra ir tai, kad Europos Audito Rūmai buvo pakviesti vadovauti aukščiausiųjų ES audito institucijų vadovų ryšių palaikymo komiteto įkurtai darbo grupei, kuri siekia nustatyti bendrus audito standartus vykdant ES lėšų auditą.
Jei būsiu paskirtas tolesnei kadencijai, sieksiu užtikrinti, kad būtų įgyvendinti veiklos planai, parengti atsižvelgiant į Rūmų atliktą savo veiklos įvertinimą, ir kad tarpusavio vertinimas duotų kuo didesnės naudos. Svarbiausias mano tikslas - dėti kuo didesnes asmenines pastangas siekiant užtikrinti, kad Audito Rūmai įgyvendintų pagrindinę savo užduotį, t. y. teiktų politiniu atžvilgiu svarbias, aiškias ir aktualias ataskaitas ir taip padėtų Europos Parlamentui vykdyti savo veiklą
PROCEDŪRA
Pavadinimas
Vieno Audito Rūmų nario paskyrimas (Hubert WEBER)
Nuorodos
N6-0022/2007 - C6-0310/2007 - 2007/0819(CNS)
Konsultacijos su EP data
19.9.2007
Atsakingas komitetas
Paskelbimo plenariniame posėdyje data
CONT
27.9.2007
Pranešėjas(-ai)
Paskyrimo data
Inés Ayala Sender
11.9.2007
Priėmimo data
6.11.2007
Galutinio balsavimo rezultatai
+:
–:
0:
17
0
4
Posėdyje per galutinį balsavimą dalyvavę nariai
Jean-Pierre Audy, Inés Ayala Sender, Herbert Bösch, Paulo Casaca, Szabolcs Fazakas, Christofer Fjellner, Ingeborg Gräßle, Dan Jørgensen, Rodi Kratsa-Tsagaropoulou, Jan Mulder, Francesco Musotto, Bill Newton Dunn, Bart Staes, Alexander Stubb, Paul van Buitenen, Kyösti Virrankoski
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Chris Davies, Edit Herczog, Véronique Mathieu, Gabriele Stauner, Petya Stavreva
