P6_TA(2006)0183
Kelių saugumas: E. signalo (angl. eCall) sistema piliečiams
A6-0072/2006
Europos Parlamento rezoliucija dėl kelių saugumo: E. signalo (angl. eCall) sistema piliečiams ( 2005/2211(INI) )
Europos Parlamentas
, –
atsižvelgdamas į Komisijos baltąją knygą "Europos transporto politika 2010 m. Laikas spręsti" ( KOM(2001)0370 ) ir į savo 2003 m. vasario 12 d. rezoliuciją tuo klausimu OL C 43 E, 2004 2 19, p. 250.
,
–
atsižvelgdamas į Komisijos komunikatą "Informacijos ir komunikacijų technologijos saugioms ir pažangioms transporto priemonėms" ( KOM(2003)0542 ),
–
atsižvelgdamas į Komisijos komunikatą "Europos kelių eismo saugumo veiksmų programa. Iki 2010 m. perpus sumažinti automobilių avarijų aukų skaičių Europos Sąjungoje. Bendra atsakomybė" ( KOM(2003)0311 ) ir į Komisijos 2004 m. spalio mėn. leidinį "Išgelbėti 20 000 gyvybių mūsų keliuose",
–
atsižvelgdamas į 2004 m. balandžio 6 d. Komisijos rekomendaciją 2004/345/EB dėl kelių eismo saugumo reikalavimo OL L 111, 2004 4 17, p. 75.
,
–
atsižvelgdamas į 2003 m. gruodžio 5 d. Veronos deklaraciją dėl kelių eismo saugumo, į 2004 m. Veronoje vykusio antrojo ES transporto ministrų susitikimo išvadas ir į jų įsipareigojimą pirmiausia atsižvelgti į kelių eismo saugumą,
–
atsižvelgdamas į Komisijos komunikatą "i2010 – Europos informacinė visuomenė augimui ir užimtumui skatinti" ( KOM(2005)0229 ),
–
atsižvelgdamas į Komisijos antrąjį e. saugumo komunikatą "ECall piliečiams" ( KOM(2005)0431 ),
–
atsižvelgdamas į Darbo tvarkos taisyklių 45 straipsnį,
–
atsižvelgdamas į Transporto ir turizmo komiteto pranešimą ( A6-0072/2006 ),
A.
kadangi 2004 m. 25 Europos Sąjungos valstybėse narėse kelių eismo nelaimėse žuvo 43 000 žmonių, o integravus automobilyje europinio pagalbos skambučio paslaugą (funkciją) e. signalas būtų galima per metus išgelbėti iki 2 500 gyvybių ir 15 proc. sumažinti sunkių sužalojimų,
B.
kadangi e. signalas sistemos įdiegimas padėtų sumažinti metines kelių eismo sąlygų išorės išlaidas maždaug 26 milijardais EUR, šitaip sumažinant piliečių išlaidų naštą 26 milijardais EUR; kadangi turėtų būti stengiamasi sumažinti, o ne internalizuoti išorės išlaidas,
C.
kadangi e. signalo sistema gali padėti sutrumpinti atvykimo į įvykio vietą laiką apytiksliai 40 proc. miesto ir apytiksliai 50 proc. kaimo vietovėse,
D.
kadangi e. signalo sistema turi būti vertinama kaip pirmas žingsnis įgyvendinant pažangaus automobilio iniciatyvą, kaip numatyta Komisijos komunikate KOM(2005)0229 ,
E.
kadangi plataus masto e. signalo sistemos įdiegimas iki 2009 m. yra pagrindinis e. saugumo iniciatyvos tikslas,
F.
kadangi e. saugumo technologijų, sistemų ir paslaugų srityje pasiekta didelės pažangos, o Galileo programos plėtra taip pat suteikia ateities galimybių,
1.
palankiai vertina tai, kad per antrąjį aukšto lygio susitikimą e. saugumo klausimais su valstybių narių atstovais keturios valstybės narės – Graikija, Italija, Lietuva ir Slovėnija – pasirašė e. signalo sistemos supratimo memorandumą ir prisidėjo prie anksčiau jį pasirašiusių valstybių – Suomijos, Švedijos ir pastaruoju metu – Kipro;
2.
jaučiasi padrąsintas, kad įsipareigojo ir kitos valstybės narės, kurios jau pradėjo e. signalo sistemos supratimo memorandumo pasirašymo procesą (Čekijos Respublika, Danija, Nyderlandai ir Vokietija), o tas, kurios to dar nepadarė, ragina parodyti politinę valią tai padaryti;
3.
pabrėžia, kad norint iki 2009 m. visiškai įdiegti e. signalo sistemą labai svarbu, jog visos valstybės narės nedelsdamos pasirašytų e. signalo supratimo memorandumą siekiant kitoms suinteresuotosioms šalims parodyti aiškų įsipareigojimą įdiegti e. signalo sistemą;
4.
siūlo, atsižvelgiant į patvirtintą Galileo programos tvarkaraštį, stengtis galutinio e. signalo sistemos įdiegimo laiką suderinti su visišku pasirengimu naudoti Galileo palydovinės padėties nustatymo sistemą, kuri pradės veikti 2010 m.; tačiau bet koks vėlavimas pradėti naudoti šią sistemą neturėtų sutrukdyti įdiegti e. signalo sistemą;
5.
tiki, kad norint pasiekti realios pažangos, supratimo memorandumą reikėtų pakeisti į ketinimų protokolą, kurį kuo greičiau turėtų pasirašyti visos suinteresuotos šalys;
6.
taigi ragina valstybių narių institucijas į savo visuomenės saugumo keliuose informavimo kampanijas įtraukti informaciją apie e. signalo sistemą;
7.
palankiai vertina aiškų teigiamą automobilių pramonės požiūrį į e. signalo sistemos įdiegimą;
8.
pažymi, kad e. signalo sistema grindžiama 112 ir E112 telefono numerių naudojimu (reikalavimas, kad viešojo belaidžio ryšio tinklo įmonės suteiktų informaciją apie vietą, iš kurios gaunamas pagalbos skambutis);
9.
primena, kad dauguma valstybių narių gana vangiai ragino naudoti bendrą Europos pagalbos telefono numerį 112; ragina Komisiją, atsižvelgiant į tinkamą bendro Europos pagalbos skambučio numerio paslaugos teikimą ir tinkamą pagalbos skambučių apdorojimą, įskaitant skambinančiojo buvimo vietos nustatymą, įvertinti, kaip valstybės narės įgyvendina 2002 m. kovo 7 d. Europos Parlamento ir Tarybos direktyvą 2002/22/EB dėl universaliųjų paslaugų ir paslaugų gavėjų teisių, susijusių su elektroninių ryšių tinklais ir paslaugomis;
10.
ragina valstybes nares kuo skubiau baigti diegti E112 telefono numerį, skatinti naudoti abu numerius – 112 ir E112 – ir imtis priemonių, kad jų viešieji skambučius priimantys pagalbos centrai būtų tinkamai parengti, pavyzdžiui, pasirūpinti kalbų mokymu, prieinamumu, skambinančiojo buvimo vietos nustatymo priemonėmis ir skambučio administravimu pagal rekomendacijas E112 tarnybai, nes tai vėliau padės palaipsniui geriau apdoroti e. signalo informaciją;
11.
pabrėžia skirtumus tarp Komisijos ir pramonės sektoriaus apytikriai apskaičiuotos įmontuojamosios automobilių e. signalo sistemos kainos;
12.
ragina Komisiją ir pramonės sektorių atlikti išsamią visų veiksmų, reikalingų e. signalo sistemai įdiegti, ekonominės naudos analizę;
13.
yra įsitikinęs, kad e. signalo sistemai reikalinga technologija padės anksčiau įgyvendinti kitas naujoviškas aktyvaus saugumo programas, padėdama sumažinti jų įdiegimo išlaidas;
14.
supranta, kad daugelio naujų technologijų negalima greitai įdiegti, todėl ragina Komisiją ir pramonės sektorių išnagrinėti, ar galima laipsniškam plataus masto e. signalo sistemos diegimui naudoti įmontuojamųjų automobilių sistemų derinius ir alternatyvias sistemas, pavyzdžiui, vairuotojų mobiliuosius telefonus, bevielio ryšio technologiją (angl.
Bluetooth)
ir įmontuojamuosius mobiliuosius telefonus, ypatingai atsižvelgiant į vairuotojų ir keleivių privatumo teisę;
15.
atsižvelgdamas į galimą e. signalo sistemos kainą, kuri gali būti didesnė nepalankioje padėtyje esančiuose regionuose, ir suprasdamas, kad daugelis naujų technologijų gali pasirodyti brangios ir kad naujų automobilių pirkėjai (ypač negalintys tam skirti daug pinigų) ne visada nori arba gali mokėti visą kainą; ragina visas suinteresuotas šalis dirbti drauge siekiant apibrėžti paskatas, kad būtų pagreitintas e. signalo sistemos įdiegimas;
16.
ypač nerimauja dėl to, kad e. signalo sistemos kaina tiems, kuriems labiausiai jos reikia, gali būti pernelyg didelė, pavyzdžiui, kaimo arba izoliuotų vietovių gyventojams; mano, kad ilgainiui e. signalo sistema turėtų būti įdiegta visose transporto priemonėse, įskaitant sunkiasvores krovinines transporto priemones;
17.
laukia būsimų Komisijos iniciatyvų ir komunikatų dėl e. saugumo;
18.
paveda Pirmininkui perduoti šią rezoliuciją Tarybai, Komisijai ir valstybių narių vyriausybėms bei parlamentams.
