20.6.2007
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Charles Tannock, Bernd Posselt, Bogusław Sonik, José Ribeiro e Castro, José Ignacio Salafranca Sánchez-Neyra, Gerardo Galeote, Francisco José Millán Mon, Michael Gahler, Laima Liucija Andrikienė, Eija-Riitta Korhola, Zuzana Roithová ir Jana Hybášková PPE-DE frakcijos vardu
– Marco Cappato, Marco Pannella, Marios Matsakis, Johan Van Hecke ir Jules Maaten ALDE frakcijos vardu
– Cristiana Muscardini, Mario Borghezio, Michał Tomasz Kamiński, Adam Bielan and Ryszard Czarnecki UEN frakcijos vardu
keičiantis šių frakcijų pasiūlymus dėl rezoliucijų:
– ALDE ( B6‑0250/2007 )
– PPE-DE ( B6‑0260/2007 )
– UEN (B6‑0261)
dėl Kubos
Europos Parlamento rezoliucija dėl Kubos
Europos Parlamentas ,
–
atsižvelgdamas į savo ankstesnes rezoliucijas dėl Kubos, ypač į 2004 m. lapkričio 17 d. ir 2006 m. vasario 2 d. rezoliucijas,
–
atsižvelgdamas į savo ankstesnes rezoliucijas dėl metinių pranešimų apie žmogaus teises pasaulyje 2004 m., 2005 m. ir 2006 m. ir į ES politiką šiuo klausimu,
–
atsižvelgdamas į savo 2006 m. gruodžio 14 d. rezoliuciją po Sacharovo premijos įteikimo P6_TA-PROV(2006)0601 ,
–
atsižvelgdamas į 2005 m. gruodžio 14 d. Tarybai pirmininkaujančios šalies deklaraciją dėl judėjimo „Damas de Blanco“ („Moterys baltais drabužiais“) ir į ankstesnes 2003 m. kovo 26 d. ir 2003 m. birželio 5 d. deklaracijas dėl padėties Kuboje,
–
atsižvelgdamas į Tarybos bendrąją poziciją 96/697/BUSP dėl Kubos, kuri buvo priimta 1996 m. gruodžio 2 d. ir periodiškai atnaujinama,
–
atsižvelgdamas į 2007 m. birželio 18 d. Bendrųjų reikalų ir išorinių santykių tarybos posėdžio išvadas dėl Kubos,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi žmogaus teisių, įskaitant pilietines, politines, ekonomines, socialines ir kultūrines teises, visuotinumo ir nedalumo apsauga išlieka vienu iš pagrindinių Europos Sąjungos tikslų,
B.
kadangi dešimtys nepriklausomų žurnalistų, taikių disidentų ir žmogaus teisių gynėjų (demokratinės opozicijos nariai, dažnai susiję su Varelos projektu) vis dar tebėra kalinami, kai kurie iš jų sunkiai serga, ir daugelis iš jų yra artimi judėjimo „Moterų baltais drabužiais“ dalyvių giminaičiai,
C.
kadangi Parlamentas 2005 m. Sacharovo premiją už minties laisvę skyrė judėjimui „Moterys baltais drabužiais“; kadangi Kubos valdžios institucijų atsisakymas leisti judėjimo „Moterys baltais drabužiais“ dalyvėms vykti pasiimti premijos pažeidžia vieną pagrindinių žmogaus teisių, būtent teisę laisvai išvykti iš savo šalies ir į ją grįžti, kaip įtvirtinta Visuotinėje žmogaus teisių deklaracijoje,
D.
kadangi Parlamentas nusprendė išsiųsti delegaciją į Kubą, kad ši išsiaiškintų Sacharovo premijos laureačių padėtį; smerkdamas Kubos valdžios institucijų atsisakymą išduoti vizas šios delegacijos nariams,
E.
kadangi ir 2002 m. Parlamento Sacharovo premijos laureatui Oswaldui Payá Sardiñasui nuolat buvo atsisakoma leisti išvykti iš Kubos ir priimti Parlamento ir kitų ES institucijų kvietimus,
F.
atsižvelgdamas į būtinybę, kad Kuboje prasidėtų politinio perėjimo prie daugiapartinės demokratinės sistemos procesas dalyvaujant ir sprendimus priimant visiems Kubos gyventojams atviro dialogo, kuriame neišskiriamas nė vienas, pagrindu,
G.
kadangi, kaip pripažino Taryba, žmogaus teisių srityje Kuboje nebuvo pasiekta jokių apčiuopiamų rezultatų, netgi nepaisant Tarybos 2005 m. parodytos geros valios, kai ji sustabdė papildomų bendrosios pozicijos priemonių taikymą,
H.
kadangi vykstant ES ir Kubos vyriausybės politiniam dialogui, kaip nurodyta Tarybos išvadose, turi būti nepamirštas ir paisomas tiesioginis „intensyvus dialogas su pilietine visuomene ir taikia opozicija“ ir laikomasi ES „požiūrio į demokratiją, visuotines žmogaus teises ir pagrindines laisves“, taip pat laikomasi „ES pasaulinės politikos, skirtos žmogaus teisių gynėjams remti“,
I.
kadangi neseniai persvarsčius Tarybos bendrąją poziciją padaryta išvada, kad aukšto lygio vizitų į Havaną metu turėtų vykti susitikimai ir su Kubos valdžios institucijų atstovais, ir su taikios demokratinės opozicijos ir pilietinės visuomenės nariais ir kad privaloma diskusijų tema turi būti žmogaus teisių padėtis,
1.
apgailestauja, kad nepaisant to, kad pirmą kartą per 48 metus Fidelio Castro valdžia laikinai perduota jo brolio Raúlio Castro vadovaujamai kolektyvinei valdžiai, Kubos politinė, ekonominė ir socialinė sistema iš esmės nepasikeitė;
2.
apgailestauja, kad iš Kubos valdžios institucijų nematyti jokių svarbių ženklų, kurie rodytų, kad jos reaguoja į ES raginimus užtikrinti visišką pagarbą pagrindinėms laisvėms, ypač nuomonės ir politinių susivienijimų laisvei;
3.
apgailestauja, kad nebuvo atsiliepta į Tarybos ir Parlamento raginimą nedelsiant paleisti visus politinius kalinius ir sąžinės kalinius, bei primygtinai reikalauja, kad Kubos disidentų įkalinimas už jų idealus ir taikią politinę veiklą prieštarauja Visuotinei žmogaus teisių deklaracijai;
4.
ragina Tarybą ir Komisiją toliau imtis visų veiksmų, kurie reikalingi siekiant reikalauti paleisti politinius kalinius, ir užtikrinti, kad nedelsiant būtų sustabdytas politinių oponentų ir žmogaus teisių gynėjų puolimas;
5.
ragina ES institucijas suteikti savo besąlygišką pagalbą ir visapusiškai raginti pradėti taikų politinio perėjimo prie daugiapartinės demokratinės sistemos procesą Kuboje, kaip numatyta 1996 m. bendrojoje pozicijoje;
6.
džiaugiasi neseniai Kubos opozicijos grupių pasiektu sutarimu pagal dokumentą pavadinimu „Unidad por la Libertad“ („Vienybė laisvės labui“); ragina Komisiją parengti šio dokumento platinimo Kubos gyventojams veiksmų planą;
7.
primena, kad taikinimo ir abipusio supratimo kūrimo procese turi dalyvauti visi Kubos gyventojai, norintys taikiai dirbti laisvės, demokratijos ir harmonijos labui;
8.
ragina ES institucijas tęsti dialogą su Kubos pilietine visuomene ir pasiūlyti savo paramą taikiems pokyčiams Kuboje taikant vystomojo bendradarbiavimo priemones, įskaitant Europos iniciatyvą demokratijai ir žmogaus teisėms remti (angl. EIDHR);
9.
pabrėžia, kad visiškai galioja ir ES bendroji pozicija, ir šios pozicijos tikslai; labai apgailestauja, kad iki šiol aukšto lygio ES institucijų ir valstybių narių atstovų vizitų metu vyko pokalbiai su visų Kubos režimo valdžios institucijų atstovais, bet neįvyko jokių tiesioginių susitikimų su taikios demokratinės opozicijos atstovais ar politinių kalinių giminaičiais;
10.
patvirtina savo sprendimą siųsti oficialią Parlamento delegaciją į Kubą ir ragina Kubos valdžios institucijas pakeisti savo poziciją ir leisti atvykti šiai delegacijai;
11.
ragina Kubos valdžios institucijas nedelsiant leisti judėjimo „Moterys baltais drabužiais“ dalyvėms išvykti iš salos, kad galėtų priimti Europos Parlamento kvietimą, ir paveda Pirmininkui imtis visų galimų priemonių užtikrinant, kad premijos laimėtojos asmeniškai gautų Sacharovo premiją;
12.
dar kartą kviečia atvykti Oswaldą Payá Sardiñasą ir reikalauja, kad Kubos valdžios institucijos leistų jam vykti į Europą, kad jis galėtų kreiptis į Bendrijos institucijas;
13.
reikalauja, kad Kubos valdžios institucijos leistų politinės opozicijos nariams, žmogaus teisių aktyvistams ir visiems piliečiams laisvai keliauti į užsienį ir laisvai grįžti į Kubą;
14.
pažymi, kad Taryba nusprendė pakviesti Kubos delegaciją į Briuselį siekiant atnaujinti išsamų ir atvirą politinį dialogą su Kubos valdžios institucijomis; tikisi, kad rengiantis vizitui Taryba į pokalbius su Kubos valdžios atstovais įtrauks klausimą dėl ES institucijų kvietimo judėjimo „Moterys baltais drabužiais“ dalyvėms ir Oswaldui Payá Sardiñasui, taip pat aptars Parlamento norą siųsti delegaciją į Kubą;
15.
mano, jog itin svarbu, kad bet koks ES ir Kubos valdžios institucijų politinių ir ekonominių ryšių, įskaitant pagalbą vystymuisi, stiprinimas, kuris galėtų prasidėti po išsamaus ir atviro dialogo, būtų susijęs su konkrečiu ir įrodomu visų Kubos piliečių žmogaus teisių sąlygų pagerėjimu, pradedant visų politinių kalinių ir sąžinės kalinių paleidimu;
16.
primena, kad kitas bendrosios pozicijos persvarstymas numatytas 2008 m.birželio mėn.;
17.
paveda Pirmininkui perduoti šią rezoliuciją Tarybai, Komisijai, Europos ir Lotynų Amerikos šalių parlamentinei asamblėjai, Kubos vyriausybei ir Liaudies jėgos nacionalinei asamblėjai bei Europos Parlamento Sacharovo premijos laimėtojams judėjimui „Moterys baltais drabužiais“ ir Oswaldui Payá Sardiñasui.
