Europos Parlamente pasmerkti sovietų nusikaltimai ir pagerbti tremtiniai
Institucijos
2009-03-23 - 18:45
Pirmadienio pavakarę Strasbūre pradėdamas Europos Parlamento plenarinę sesiją, jo pirmininkas Hans-Gert Pöttering prisiminė 60-ąsias didžiųjų trėmimų metines, pasmerkė totalitarinio sovietų režimo nusikaltimus, taip pat paragino aiškiai ir išsamiai įvertinti praeitį.
EP pirmininkas kalbėjo: „Šią savaitę minime 60-ąsias beveik 100 tūkstančių Baltijos valstybių piliečių trėmimų į Sibirą metines. Ši antroji pagal didumą sovietų trėmimų banga prasidėjo naktį iš 1949 m. kovo 24 į 25 d. Dėl jos dešimtys tūkstančių estų, latvių ir lietuvių šeimomis buvo priverstos palikti savo namus, iš jų atimtos pilietinės ir žmogaus teisės, o daugeliui iš jų sunkios ir nežmoniškos sąlygos sovietų įkalinimo stovyklose kainavo gyvybę.
Beveik kiekviena šeima Lietuvoje, Latvijoje ir Estijoje, taip pat kitose buvusios Sovietų Sąjungos šalyse nukentėjo nuo brutalių totalitarinio komunistinio režimo veiksmų. Beveik kiekvienoje šeimoje rasite pėdsakų žmonių, kurie žuvo Sibire, taip pat buvo persekioti KGB, įkalinti arba kitaip nukentėjo nuo totalitarinio režimo. Tai nėra tolima ir nublankstanti praeitis – daugelis visa tai ir šiandien prisimena.
Todėl esminė mūsų, europiečių, moralinė pareiga – pagerbiant daugybės aukų atminimą, griežtai ir aiškiai pasmerkti nusikaltimus žmonijai, kuriuos įvykdė Sovietų Sąjungos komunistinis režimas. Be to, aukos nusipelno objektyvaus, aiškaus ir išsamaus praeities įvertinimo, nes be tiesos ir atminimo negali būti susitaikymo.“
Pagerbdamas trėmimų aukas, trečiadienio rytą, 11.45 val., EP pirmininkas H.-G. Pöttering padės gėlių prie tremtinių atminimo lentos, įrengtos Europos Parlamento rūmuose Strasbūre. Tuo tarpu trečiadienio popietę EP plenarinėje sesijoje vyks debatai apie totalitarinių komunistinių nusikaltimų vertinimą. Rezoliuciją šiuo klausimu numatoma priimti balandį.
20090320IPR52244 Sesijos apžvalga: 2009 m. kovo 23-26 d. EP plenarinė sesija Strasbūre
-//EP//TEXT IM-PRESS 20090311BRI51584 FULL-TEXT NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
