Klausimas, į kurį atsakoma žodžiu, Nr. O-000286/2011
Tarybai
Darbo tvarkos taisyklių 115 straipsnis
Judith Sargentini
,
Jan Philipp Albrecht
,
Rui Tavares
,
Tatjana Ždanoka
,
Raül Romeva i Rueda
Verts/ALE frakcijos vardu Tema: Sąlygos laisvės atėmimo vietose ES
Komisija paskelbė žaliąją knygą dėl ES baudžiamojo teisingumo teisės aktų taikymo laisvės atėmimo srityje, šiuo klausimu šiuo metu vyksta konsultacijos su suinteresuotomis šalimis. Žaliojoje knygoje pabrėžiamos laisvės atėmimo sąlygų ir įvairių ES priemonių, pvz., Europos arešto orderio ir Europos teisminės priežiūros orderio, sąsajos ir parodoma, kad kardomasis kalinimas, vaikų padėtis ir laisvės atėmimo sąlygos yra klausimai, dėl kurių ES galėtų imtis iniciatyvos.
Prie komunikato pridedamas priedas, iš kurio matyti, kad padėtis valstybėse narėse labai skiriasi ir dažnai kelia susirūpinimą, visų pirma kalbant apie asmenų, kuriems taikomas kardomasis įkalinimas, skaičių, užpildymo lygį ir perpildymą, asmenų, kuriems atimta laisvė, skaičių, asmenų, kuriems atimta laisvė ir kurie nėra valstybės piliečiai, skaičių. Europos Žmogaus Teisių Teismas taip pat daug kartų smerkė ES valstybes nares už laisvės atėmimo sąlygas, kardomojo kalinimo trukmę ir teisingumo vykdymą, jis, be visa kita, rėmėsi ir Europos Tarybos komiteto prieš kankinimą ataskaitomis.
Kokių ES lygmens priemonių Taryba ketina imtis, siekdama užtikrinti, kad būtų gerbiamos pagrindinės kalinamų asmenų teisės ir kad pagerėtų laisvės atėmimo sąlygos valstybėse narėse?
Ar Taryba pripažįsta įtampą tarp standartų neatitinkančių sulaikymo sąlygų ir Europos arešto orderio vykdymo, kaip pabrėžiama klausimuose, iškeltuose bylai C-396/11 Radu ?
Ar Taryba galėtų pateikti konkrečius statistikos duomenis apie vidutinę kardomojo kalinimo trukmę, taikomą sulaikytiems pagal Europos arešto orderį asmenims?
Ar Taryba sutinka su procedūriniais reikalavimais, susijusiais su įtariamųjų kardomuoju kalinimu, įskaitant galimybes atlikti kardomojo kalinimo peržiūrą ir nustatyti ilgiausius terminus iki paleidimo?
Ar Taryba ketina pasiūlyti ES teisės aktus, įtraukdama Europos Tarybos parengtas Europos laisvės atėmimo vietų taisykles, ypač dėl apgyvendinimo ir galimybės gauti sveikatos priežiūros paslaugas bei teisines konsultacijas?
